**ຄຳ​ນຳ**

ການຈັດ​ພິມປຶ້ມ​ຄູ່​ມື​ ສໍາລັບການ​ເຜີຍ​ແຜ່​ວຽກງານການ​ເຊື່ອມ​ໂຍງ​ເສດຖະກິດກັບສາກົນຂອງ ສປປ ລາວ ​ແມ່ນສ້າງຂຶ້ນໂດຍອີງໃສ່ຜົນການ​ປະ​ເມີນຂອງ ທະນາຄານ​ໂລກ (World Bank) ແລະ ໂຄງການ GIZ ໄດ້ລະບຸເຖິງຄວາມ​ຮັບ​ຮູ້ຂອງ​ສັງ ຄົມ​ລາວຍັງບໍ່ກວ້າງຂວາງ​​ຕໍ່​ກັບ​ວຽກ​ງານ​ດັ່ງກ່າວ​ ​ໂດຍ​ສະ​ເພາະ​ ແມ່ນ​ຄວາມ​ຮັບ​ຮູ້ກ່ຽວກັບວຽກງານການເຊື່ອມໂຍງ ແລະ ການເຂົ້າເປັນປະຊາຄົມເສດຖະກິດອາຊຽນ (ASEAN Economic Community: AEC) ​ແລະ ອົງການການຄ້າໂລກ (World Trade Organization: WTO). ສະນັ້ນ, ເພື່ອເຮັດໃຫ້ການເຜີຍແຜ່ວຽກການເຊື່ອມໂຍງເສດຖະກິດກັບສາກົນຂອງ ສປປ ລາວ ມີປະສິດທິຜົນ, ​ເຮັດ​​ໃຫ້ທົ່ວສັງຄົມລາວຮັບ​ຮູ້​ ​ແລະ ​ເຂົ້າ​ໃຈໄດ້​ຢ່າງ​ເລິກ​ເຊິ່ງ ​ແລະ ກວ້າງຂວາງ, ກົມນະໂຍບາຍການຄ້າຕ່າງ ປະເທດ, ກະຊວງອຸດສາຫະກຳ ແລະ ການຄ້າ ໃນນາມເປັນກອງເລຂາວຽກການເຊື່ອມໂຍງເສດຖະກິດກັບ​ສາກົນຂອງ ສປປ ລາວ ຈຶ່ງ​​​ສ້າງ​ປຶ້ມ​ຄູ່​ມື​​ນີ້ຂຶ້ນ ໂດຍມີ​​ຈຸດປະສົງ​ຫຼັກເພື່ອ​ໃຫ້ສາທາລະນະຊົນ, ປັນຍາຊົນ ແລະ ນັກສຶກສາ ຕະຫຼອດຮອດພະນັກງານ​ຂອງຂະແໜງອຸດສາຫະກຳ ແລະ ການຄ້າ ແລະ ຂະແໜງການອື່ນໆທີ່ກ່ຽວຂ້ອງ ທີ່ຢູ່​ສູນ​ກາງ ​ແລະ ທ້ອງ​ຖິ່ນ ​​ນຳໃຊ້​​​ເພື່ອເປັນຂໍ້ມູນ ແລະ ສ້າງຄວາມຮັບຮູ້ໃຫ້​ເປັນ​ເອກະ​ພາບ​​ ​ແລະ ​ເຂົ້າ​ໃຈ​​ໄປ​ໃນ​ທິດ​ທາງລວງ​ດຽວກັນໃນວຽກງານ​​ການ​ເຊື່ອມ​ໂຍງ​​ເສດຖະກິດ​ກັບ​ສາກົນ​ຂອງ ສປປ ລາວ.

ປື້​ມຄູ່​ມື​ນີ້ ໄດ້​ລວບ​ລວມ​ເອົາ​ເນື້ອ​ໃນ​ກ່ຽວ​ກັບທິດທາງ ແລະ ນະ​ໂຍບາຍ​ຂອງ​ພັກ​-ລັດ ​ຕໍ່​ກັບ​ວຽກ​ການ​ເຊື່ອມ​ໂຍງ​ເສດ ຖະກິດກັບ​ສາກົນຂອງ ສປປ ລາວ, ​​ໄດ້​ອະທິບາຍ​ເຖິງ​ກົນ​​ໄກ​ ​ແລະ ລະບົບ​​ການຈັດ​ຕັ້ງຂອງ​​ວຽກ​ງານ​ດັ່ງກ່າວ, ​ເວົ້າ​ເຖິງຂອບ​ເຂດຂອງວຽກງານ​ການ​ເຊື່ອມ​ໂຍງ​ເສດຖະກິດ​ກັບ​ສາກົນ​ຂອງ ສປປ ລາວ ໂດຍລວມ ເພື່ອໃຫ້ເຫັນເຖິງພາບລວມຂອງວຽກງານການຮ່ວມມືໃນຂອບຕ່າງໆເທົ່ານັ້ນ, ຄວາມ​ຄືບ​ໜ້າ​ໃນ​ການ​ຈັດ​ຕັ້ງ​ປະຕິບັດ, ກາລະ​ໂອກາດ ​ແລະ ສິ່ງ​ທ້າ​ທາຍຕ່າງໆ ​ລວມ​ທັງ​ບັນ ດາ​ໜ່ວຍ​ງານ​ທີ່​ປິ່ນ​ອ້ອມ​ ແລະ ການ​ສະໜັບສະໜູນ​ຕໍ່​ວຽກ​ງານ​ດັ່ງກ່າວ. ສຳລັບ ຂໍ້ມູນກ່ຽວກັບຄວາມຄືບໜ້າໃນການຈັດຕັ້ງປະຕິບັດວຽກການເຊື່ອມໂຍງເສດຖະກິດກັບສາກົນຂອງ ສປປ ລາວ ແມ່ນຈະໄດ້ມີການປັບປຸງເປັນແຕ່ລະໄລະຍະທີ່ມີການປ່ຽນ ແປງ ແລະ ການຈັດພິມໃໝ່ໃນແຕ່ລະຄັ້ງ. ການ​ສ້າງ​ປຶ້ມ​ຄູ່​ມື​ເຜີຍ​ແຜ່​ນີ້ ​ແມ່ນນອນ​ໃນ​ກິດຈະກຳ​ໜຶ່ງ​ຂອງ​ໂຄງການພັດທະນາການຄ້າໄລຍະ 2 (TDF2) ຂອງກະຊວງອຸດສາຫະກໍາ ແລະ ການຄ້າ. ​ໃນໂອກາດ ​ນີ້, ຄະນະຈັດ​ທຳ​ປື້​ມຫົວ​ນີ້ ຂໍ​ສະ​ແດງ​ຄວາມ​ຮູ້​ບຸນຄຸນມາ​ຍັງ ທ່ານ ນາງ ​ເຂັມ​ມະນີ ພົນ​ເສນາ, ລັດຖະມົນຕີ​​ກະຊວງອຸດສາຫະກຳ ​ແລະ ການ​ຄ້າ ທີ່​ໄດ້​​ຊີ້​ນຳ ນໍາພາ​ໃຫ້ມີ​ການຈັດ​ພິມ​ປື້​ມຄູ່​ມື​ດັ່ງກ່າວ. ຂໍ​ຂອບ​ໃຈ​ບັນດາ​ຄະນະ​ຜູ້ຮຽບຮຽງທີ່​ໄດ້​ສຸມ​ທຸກ​ກຳລັງ​ແຮງ​ໃນ​ການປະກອບ​ດ້ານເນື້ອ​ໃນຈົນ​ໄດ້​ຜົນ​ງານ​ເປັນ​ປຶ້ມ​ຄູ່​ມື​ດັ່ງ ກ່າວ. ພ້ອມ​ນີ້, ກໍຂໍ​ຂອບ​ໃຈ​ມາ​ຍັງ​ຜູ້​ໃຫ້ການ​ສະໜັບສະໜູນ​ທາງດ້ານ​ທຶນຮອນ​ໃນ​ການຈັດ​ພິມປຶ້ມ​ຄູ່​ມື​ສະບັບ​ນີ້​ຈົນສຳ​ເລັດ​ຜົນ.

​​ ເນື່ອງ​ຈາກ​ວ່າ​ການຈັດ​ພິມ​ປື້​ມຄູ່​ມືໃນ​ການ​ເຜີຍ​ແຜ່ດັ່ງກ່າວ ແມ່ນ​ຄັ້ງທຳ​ອິດ, ເຊິ່ງ​ປາສະ​ຈາກ​ບໍ່​ໄດ້ທີ່​ອາດ​ຈະ​ມີ​ຂໍ້ຂາດ​ຕົກ​ບົກ​ຜ່ອງ​​ໃນບາງ​ຈຸດ. ດັ່ງນັ້ນ, ຄະນະ​ຈັດ​ທຳ​ຈຶ່ງຂໍອະ​ໄພ​ມາ​ຍັງ​ທ່ານຜູ້​ອ່ານ ​ແລະ ​ຍິນ​ດີທີ່ຈະ​ຮັບ​ຟັງ​ໃນ​ທຸກຂໍ້​ຕຳ​ນິຕິ​ຊົມ ແລະ ຂໍ້ຄິດເຫັນ ຈາກ​ບັນດາ​ທ່ານ ​ເພື່ອ​ນຳ​ມາສັງ​ລວມ​ປັບປຸງ ​ແລະ ​ແກ້​ໄຂຄືນ​ໃຫ້ດີຂຶ້ນ​ກວ່າ​ເກົ່າໃນ​ໂອກາດການຈັດ​ພິມ​ໃນຄັ້ງ​ຕໍ່​ໄປ.

ນະຄອນຫຼວງ​ວຽງ​ຈັນ, ວັນ​ທີ...........................

 ຮັກສາການຫົວໜ້າກົມນະໂຍບາຍການຄ້າຕ່າງປະເທດ

**ສາລະບານ ໜ້າ**

[**ພາກ​ທີ 1**](#_Toc506305249) [**ຄວາມຈຳເປັນໃນການເຊື່ອມໂຍງເສດຖະກິດກັບສາກົນ ຂອງ ສປປ ລາວ**](#_Toc506305250)……….…………. 1

[**ພາກທີ 2**](#_Toc506305251) [**ນະໂຍບາຍລວມຂອງພັກ ຕໍ່ກັບ​ວຽກ​ງານການ​ເຊື່ອມ​ໂຍງ​ເສດຖະກິດກັບ​ສາກົນ ຂອງ ສປປ ລາວ**](#_Toc506305252)……………………………………………………………………………………..2

[**ພາກທີ 3**](#_Toc506305253) [**ກົນໄກ ແລະ ການຈັດຕັ້ງ ເພື່ອຮອງຮັບວຽກງານການເຊື່ອມໂຍງເສດຖະກິດກັບສາກົນ ຂອງ ສປປ ລາວ**](#_Toc506305254)……………………………………………………………………………………..5

[**1.** **ຄະນະກໍາມະການປະສານງານລະດັບຊາດ ວ່າດ້ວຍການເຊື່ອມໂຍງເສດຖະກິດກັບສາກົນ (ຄປຊ)**](#_Toc506305255) ……….……………………………………………………………………….……..5

[**2.** **ຄະນະກໍາມະການວ່າດ້ວຍການອຳນວຍຄວາມສະດວກທາງດ້ານການຄ້າ**](#_Toc506305256)……….…………...5

[**3.** **ກົນໄກການຈັດກອງປະຊຸມທຸລະກິດລາວ**](#_Toc506305257) ……….…………………………….………6

[**4.** **ກົນ​ໄກ​ການ​ປະສານ​ງານລະຫວ່າງຂັ້ນ​ສູນ​ກາງ ​ແລະ ​ທ້ອງ​ຖິ່ນ**](#_Toc506305258)……….……..……………….7

[**ພາກ​ທີ 4**](#_Toc506305259) [**ຂອບວຽກການເຊື່ອມໂຍງເສດຖະກິດກັບສາກົນ ຂອງ ສປປ ລາວ**](#_Toc506305260)……….………………..7

[**I.** **ການເຊື່ອມໂຍງໃນຂອບການຄ້າສອງຝ່າຍ**](#_Toc506305261)……….…………………………………….8

[**II.** **ການເຊື່ອມໂຍງໃນຂອບການຄ້າຫຼາຍຝ່າຍ (ອົງການການຄ້າໂລກ: ອຄລ)**](#_Toc506305262) ……….…………9

[2.1. ຫຼັກການບໍ່ຈຳແນກປະຕິບັດ (Non-discrimination)](#_Toc506305263) ……...………………10

[2.2. ການເປີດກວ້າງເທື່ອລະກ້າວ (Progressive Liberalization)](#_Toc506305264) ……….……10

[2.3. ຄວາມໂປ່ງໃສ (Transparency)](#_Toc506305265) ……….…………………………..…10

[**III.** **ການເຊື່ອມໂຍງໃນຂອບການ​ຄ້າພາກພື້ນອາຊຽນ ແລະ ການເຂົ້າຮ່ວມປະຊາຄົມເສດຖະກິດອາຊຽນ**](#_Toc506305266)……….……………………………………………………………………..10

[3.1. ການເຊື່ອມໂຍງໃນຂອບການຄ້າພາກພື້ນອາຊຽນ](#_Toc506305267)……….……………………10

[3.2. ຄວາມ​ຄືບ​ໜ້າໃນການເຂົ້າຮ່ວມປະຊາຄົມເສດຖະກິດອາຊຽນ](#_Toc506305268)……….…………14

[3.3. ແຜນງານປະຊາຄົມເສດຖະກິດອາຊຽນ 2025](#_Toc506305269)……….………………..……25

[**IV.** **ການຮ່ວມມືໃນຂອບອະນຸ​ພາກ​ພື້ນ ແລະ ຄວາມຄືບໜ້າໃນການເຊື່ອມໂຍງໃນຂອບ​ອື່ນໆ**](#_Toc506305270)………….…………………………………………………….………….……22

[4.1. ການ​ຮ່ວມ​ມື​ໃນ​ຂອບ APTA](#_Toc506305271)……….…………………………………...22

[4.2. ການຮ່ວມມືໃນຂອບ CLMV](#_Toc506305272)……….……………….………………..…24

[4.3. ການ​ຮ່ວມ​ມື​ໃນ​ຂອບ​ CLV](#_Toc506305273)……….……………………………………..27

[4.4. ການຮ່ວມມືໃນຂອບ FEALAC](#_Toc506305274)……….………………………………..30

[**ພາກທີ 5**](#_Toc506305275) [**ໂອກາດ ແລະ ສິ່ງທ້າທາຍ​ໃນ​ການ​ເຊື່ອມ​ໂຍງ​ເສດຖະກິດ​ກັບ​ສາກົນ ຂອງ ສປປ ລາວ**](#_Toc506305276)……….31

[**I.** **ໂອກາດ**](#_Toc506305277)……….………………………………………………………………..31

[1.1. ສຳລັບພາກລັດ](#_Toc506305278)……….…………………………………………………31

[1.2. ສຳລັບພາກທຸລະກິດ](#_Toc506305279)……….………………………………………….…34

[**II.** **ສິ່ງທ້າທາຍ**](#_Toc506305280)……….…………………………………………………….……….36

[2.1. ສຳລັບພາກລັດ](#_Toc506305281)……….…………………………………………………36

[2.2. ສໍາລັບພາກທຸລະກິດ](#_Toc506305282)……….…………………………….………………38

[**ພາກທີ 6**](#_Toc506305283) [**ສູນຂໍ້ມູນຂ່າວສານກ່ຽວກັບວຽກງານການຄ້າດ້ານສິນຄ້າ ແລະ ດ້ານການບໍລິການ**](#_Toc506305284)…….……39

[**1.** **ສູນ​ບໍລິການ​ຂໍ້​ມູນ​ຂ່າວສານ​ທາງດ້ານ​ການ​ຄ້າ (Lao Trade Portal)**](#_Toc506305285) ……..……………39

[**2.** **ສູນຂໍ້ມູນຂ່າວສານທາງດ້ານການຄ້າດ້ານບໍລິການ (Lao Services Portal)**](#_Toc506305286) ………..…39

[**ເອກະສານຊ້ອນທ້າຍ 1: ສັນຍາການຄ້າສອງຝ່າຍ ລະຫວ່າງ ສປປ ລາວ ກັບ ບັນດາປະເທດຕ່າງໆ**](#_Toc506305287)

[**ເອກະສານຊ້ອນທ້າຍ 2: ສັງລວມບັນດານິຕິກໍາທີ່ໄດ້ສ້າງ ແລະ ປັບປຸງຜ່ານມາພາຍໃຕ້ການເຊື່ອມໂຍງເສດຖະກິດກັບສາກົນ**](#_Toc506305288)

 **ຄໍາສັບຫຍໍ້**

|  |  |  |
| --- | --- | --- |
| ACIA | ASEAN Comprehensive Investment Agreement | ສັນຍາວ່າ​ດ້ວຍ​ການ​ລົງທຶນ​ຂອງ​ອາ​ຊຽນ​ແບບ​ຮອບດ້ານ |
| ACFTA | ASEAN–China Free Trade Area  | ເຂດການຄ້າເສລີອາຊຽນ-ສປ.ຈີນ |
| AEC | [ASEAN Economic Community](http://asean.org/asean-economic-community/) | ປະຊາຄົມເສດຖະກິດອາຊຽນ ​ |
| AEC Blueprint | [ASEAN Economic Community](http://asean.org/asean-economic-community/) Blueprint | ແຜນແມ່ບົດ ຫຼື ແຜນ​ປະຕິບັດ​ງານປະຊາ​ຄົມ​ເສດຖະກິດ​​ອາ​ຊຽນ  |
| AFAS | ASEAN Framework Agreement in Services | ສັນຍາການຄ້າດ້ານການບໍລິການອາຊຽນ  |
| AHTN | ASEAN Harmonised Tariff Nomenclature | ສາລະບານລະຫັດພາສີອາ​ຊຽນ ລະບົບ 8 ຕົວ​ເລກ​ ​ |
| APSC | ASEAN Political and Security Community  | ປະຊາຄົມການເມືອງ​-ຄວາມໝັ້ນຄົງອາຊຽນ  |
| APTA | Asia-Pacific Trade Agreement  | ສັນຍາ​ການ​ຄ້າອາຊີ-ປາຊີ​ຟິກ |
| ASCC | ASEAN Socio-Cultural Community  | ປະຊາຄົມວັດທະນະທຳ​-ສັງຄົມອາຊຽນ |
| ASEAN | Association of Southeast Asian Nations | ປະຊາຄົມປະຊາຊາດອາຊີຕາເວັນອອກສ່ຽງ ໃຕ້ (ອາຊຽນ) |
| ASEAN Charter | Charter of Association of Southeast Asian Nations | ກົດບັດອາຊຽນ |
| ATIGA | ASEAN Trade in Goods Agreement  | ສັນຍາການຄ້າດ້ານສິນຄ້າຂອງອາຊຽນ |
| BMZ | Bundesministerium für wirtschaftliche Zusammenarbeit und Entwicklung (English: Federal Ministry for Economic Cooperation and Development) | ກະຊວງຮ່ວມມືທາງເສດຖະກິດ ແລະ ການພັດທະນາແຫ່ງສະຫະພາບເຢຍລະມັນ  |
| CCS | Coordinating Committee on Services | ຄະນະ​ກໍາມະການ​ປະສານ​ງານດ້ານ​ການ​ບໍລິ ການ​ອາ​ຊຽນ  |
| CLMV | Cambodia-Laos-Myanmar-Vietnam | ຂອບການຮ່ວມມື ກຳປູເຈຍ-ລາວ-ມຽນມາ-ຫວຽດນາມ  |
| CLV | Cambodia-Laos-Vietnam | ຂອບການຮ່ວມມື ກຳປູເຈຍ-ລາວ-ຫວຽດ ນາມ |
| DTIS | Diagnostic Trade Integration Study | ບົດວິໄຈການເຊື່ອມໂຍງເຂົ້າສາກົນດ້ານການຄ້າ  |
| EBA | Everything But Arms | ບໍ່ກຳນົດຈຳນວນການນຳເຂົ້າ, ຍົກເວັ້ນອາວຸດ  |
| E-Commerce | Electronic Commerce | ການ​ຄ້າຜ່ານເອ​ເລັກ​ໂທຣນິກ |
| EHP | Early Harvest Programme | ໂຄງການເກັບກ່ຽວເບື້ອງຕົ້ນ  |
| FEALAC | Forum for East Asia and Latin America Cooperation | ການຮ່ວມມືອາຊີຕາເວັນອອກ ແລະ ອາເມລິກາລາຕິນ  |
| FTA | Free Trade Area | ເຂດການຄ້າເສລີ  |
| GATT | General Agreement on Tariffs and Trade | ສັນຍາທົ່ວໄປວ່າດ້ວຍ ອັດຕາພາສີ ແລະ ການຄ້າ  |
| GE | General Exceptions  | ບັນຊີລາຍການສິນຄ້າຍົກເວັ້ນຖາວອນ |
| GIZ | Gesellschaft für Internationale Zusammenarbeit (English: German Society for International Cooperation) | ອົງການ ຈີໄອແຊັດ, ການຮ່ວມມືພັດທະນາລາວ-ເຢຍລະມັນ |
| GMS | Greater Mekong Sub-region  | ການຮ່ວມມືໃນຂອບອະນຸພາກພື້ນລຸ່ມແມ່ນໍ້າຂອງ  |
| GSP | [Generalised Scheme of Preferences](http://ec.europa.eu/trade/policy/countries-and-regions/development/generalised-scheme-of-preferences/) | ລະບົບສິດທິພິເສດທາງການຄ້າແບບຝ່າຍດຽວ  |
| HSC | Harmonised System Code | ສາລະບານ​ລະຫັດ​ພາສີ​ສາກົນລະບົບ​ 6 ຕົວ​ເລກ |
| HSL | Highly Sensitive List | ບັນຊີລາຍການສິນຄ້າກະທົບໄວສູງ  |
| IAI | [Initiative for ASEAN Integration](https://www.giz.de/en/worldwide/37203.html) | ໂຄງການສະໜັບສະໜູນ ການລິເລີ່ມການເຊື່ອມໂຍງອາຊຽນ  |
| ICT  | [Information and Communications Technology](https://en.wikipedia.org/wiki/Information_and_communications_technology) | ການແລກປ່ຽນຂໍ້ມູນທາງເທັກໂນໂລຊີ  |
| IFC | [International Finance Corporation](http://www.ifc.org/) | ອົງການ​ການ​ເງິນ​ສາກົນ |
| IL | Inclusion List | ບັນຊີຫຼຸດຜ່ອນອັດຕາພາສີ |
| JC | Joint Commission | ຄະນະກຳມະທິການວ່າດ້ວຍການຮ່ວມມືລະຫວ່າງ ສປປ ລາວ ແລະ ປະເທດຄູ່ຄ້າ  |
| LBF  | Lao Business Forum | ກອງ​ປະຊຸມ​​ທຸລະ​ກິດ​ລາວ |
| LDCs | [Least Developed Countries](https://www.un.org/development/desa/dpad/least-developed-country-category.html) | ບັນດາ​ປະ​ເທດ​ດ້ອຍ​ພັດທະນາ |
| LSP | Lao Services Portal | ສູນຂໍ້ມູນຂ່າວສານທາງດ້ານການຄ້າດ້ານບໍລິການ |
| LTP | Lao Trade Portal | ສູນ​ບໍລິການ​ຂໍ້​ມູນ​ຂ່າວສານ​ດ້ານ​ການ​ຄ້າ |
| LUNAII | [Lao PDR – U.S. International and ASEAN Integration](https://108.jobs/all-job/176/Lao-PDR-U-S-International-and-ASEAN-Integration-USAID-LUNA-II) | ໂຄງການຮ່ວມມື ລາວ-ສະຫະລັດອາເມລິກາ ເພື່ອການເຊື່ອມໂຍງສາກົນ ແລະ ອາຊຽນ ໄລຍະສອງ |
| MFN | Most Favoured Nations | ຫຼັກການປະຕິບັດແບບຊາດໄດ້ຮັບອະນຸເຄາະຍິ່ງ |
| MSMES | [Micro, Small and Medium Enterprise](http://www.worldbank.org/en/results/2013/04/05/msme-finance-expanding-opportunities-and-creating-jobs)s | ວິສາຫະກິດຂະໜາດຈຸລະພາກ, ນ້ອຍ ແລະ ກາງ  |
| NT | National Treatment | ຫຼັກການປະຕິບັດແບບພາຍໃນຊາດ  |
| NT | Normal Track  | ບັນຊີລາຍການສິນຄ້າທົ່ວໄປ  |
| RCEP | Regional Comprehensive Economic Partnership | ການຮ່ວມມືແບບຮອບດ້ານທາງເສດຖະກິດ  |
| RELATED  | Regional Economic Integration of Laos into ASEAN, Trade and Entrepreneurship Development  | ໂຄງການການເຊື່ອມໂຍງເສດຖະກິດອາຊຽນຂອງ ສປປ ລາວ ເພື່ອການພັດທະນາທຸລະກິດ ແລະ ການຄ້າ  |
| SL | Sensitive List  | ບັນຊີລາຍການສິນຄ້າກະທົບໄວທົ່ວໄປ  |
| SMEs | Small and Medium-sized Enterprises | ວິສາຫະກິດຂະໜາດນ້ອຍ ແລະ ຂະໜາດກາງ  |
| SPS  | [Sanitary and Phytosanitary Measures](https://en.wikipedia.org/wiki/Sanitary_and_phytosanitary_measures_and_agreements) | ສຸຂາ​ນາ​ໄມ​ ​ແລະ ສຸຂາ​ນາ​ໄມ​ພືດ  |
| TBT | [Technical Barriers to Trade](https://wto.org/tbt) | ສິ່ງ​ກີດ​ຂວາງ​ທາງ​ດ້ານ​ເຕັກ​ນິກຕໍ່​ການ​ຄ້າ  |
| TDF2 | Second Trade Development Facility | ໂຄງການພັດທະນາການຄ້າໄລຍະສອງ  |
| USAID | [United States Agency for International Development](https://en.wikipedia.org/wiki/United_States_Agency_for_International_Development) | ອົງການພັດທະນາສາກົນ ຂອງສະຫະລັດອາເມລິກາ  |
| WTO | World Trade Organization | ອົງການການຄ້າໂລກ. |

# **ພາກ​ທີ 1**

# **ຄວາມຈຳເປັນໃນການເຊື່ອມໂຍງເສດຖະກິດກັບສາກົນ ຂອງ ສປປ ລາວ**

* ດ້ານພູມສັນຖານຂອງປະເທດ: ເນື່ອງຈາກ ສປປ ລາວ ເປັນປະເທດໜຶ່ງທີ່ມີພູມສັນຖານບໍ່ມີຊາຍແດນຕິດຈອດກັບທະເລ (Land Locked) ຊຶ່ງເປັນຂໍ້ຫຍຸ້ງຍາກ ແລະ ອຸປະສັກອັນໜຶ່ງ ໃນການຄົມມະນາຄົມ-ຂົນສົ່ງສິນຄ້າ. ເຖິງຢ່າງໃດກໍຕາມ, ກໍຍັງນັບໄດ້ວ່າເປັນປະເທດທີ່ມີທີ່ຕັ້ງເປັນຍຸດທະສາດ ຊຶ່ງຕັ້ງຢູ່ໃຈກາງຂອງແຫຼມອິນດູຈີນ ແລະ ຕັ້ງຢູ່ໃຈກາງຂອງບັນດາປະເທດທີ່ຢູ່ລຸ່ມແມ່ນ້ຳຂອງ ທີ່ມີເສັ້ນທາງເຊື່ອມຕໍ່ໄປມາຫາສູ່ກັນໄດ້ກັບບັນດາປະເທດທີ່ຢູ່ອ້ອມຂ້າງ.
* ຂະໜາດຂອງເສດຖະກິດພາຍໃນປະເທດນ້ອຍ: ກ່ອນໜ້າຊຸມປີ 1980 ເຫັນວ່າການຜະລິດພາຍໃນປະເທດ ຍັງເປັນການຜະລິດທີ່ພໍກຸ້ມຢູ່ກຸ້ມກິນບໍ່ທັນເປັນການຜະລິດເພື່ອຂາຍ ຫຼື ສົ່ງອອກ, ການຜະ ລິດສ່ວນໃຫຍ່ ກໍມີລັກສະນະປະຖົມປະຖານແບບພື້ນບ້ານ. ອີກທັງຕະຫຼາດພາຍໃນປະເທດກໍຍັງອ່ອນນ້ອຍບໍ່ທັນເຂັ້ມແຂງ, ແລະ ການແຂ່ງຂັນບໍ່ທັນສູງ ຍ້ອນກຳລັງຊື້ພາຍໃນປະເທດບໍ່ທັນມີຫຼາຍ ແລະ ການຜະລິດເພື່ອສົ່ງອອກບໍ່ທັນໄດ້ຕາມຄວາມຕ້ອງການຂອງຕະຫຼາດທັງດ້ານປະລິມານ ແລະ ຄຸນນະ ພາບ.
* ຍຸກໂລກາພິວັດ: ເນື່ອງຈາກການພັດທະນາທາງດ້ານເຕັກໂນໂລຊີ ແລະ ການສື່ສານ ເຮັດໃຫ້ເກີດຍຸກໂລກໄຮ້ພົມແດນ, ການຕິດຕໍ່ພົວພັນ, ການນຳໃຊ້ນະວັດຕະກຳໃໝ່ໆເຂົ້າມາໃນການຜະລິດ ແລະ ມີການຊື້-ຂາຍ ໃນຮູບແບບທີ່ວ່ອງໄວ ແລະ ຜ່ານທາງອິນເຕີເນັດມີຫຼາຍ​ຂຶ້ນ. ສິ່ງເຫຼົ່ານີ້ ໄດ້ຮຽກຮ້ອງໃຫ້ບັນດາຫົວໜ່ວຍທຸລະກິດ ຈະຕ້ອງມີການພັດທະນາວິໄສທັດ, ການຕະຫຼາດ, ສີມືແຮງງານ ແລະ ຜົນຜະລິດຂອງຕົນເອງຢູ່ເລື້ອຍໆ ເພື່ອຄວາມຢູ່ລອດຂອງວິສາຫະກິດໃຫ້ສາມາດແຂ່ງຂັນໄດ້ຢູ່ທັງຕະ ຫຼາດພາຍໃນ ແລະ ຕ່າງປະເທດ.
* ບົດບາດການເມືອງໃນເວທີສາກົນ: ການເຂົ້າຮ່ວມກຸ່ມ ຫຼື ອົງການຈັດຕັ້ງສາກົນໃດໜຶ່ງ ແມ່ນເປັນບາດກ້າວໜຶ່ງໃນການເຊື່ອມໂຍງປະເທດເຂົ້າສູ່ສາກົນ ໂດຍການມີສ່ວນຮ່ວມຂອງປະເທດໃນການຍົກລະດັບການພັດທະນາໃນໂລກຮ່ວມກັບບັນດາປະເທດທີ່ຮ່ວມພາຄີ. ດ້ານໜຶ່ງ, ກໍເປັນກາລະໂອ ກາດຂອງ ສປປ ລາວ ໃນການແລກປ່ຽນຄວາມຮູ້, ເຕັກນິກ ແລະ ບົດຮຽນສໍາຄັນຕ່າງໆກັບບັນດາປະເທດທີ່ກຳລັງພັດທະນາ ແລະ ພັດທະນາແລ້ວຢູ່ໃນໂລກ. ພ້ອມນັ້ນ, ກໍເພື່ອຍົກບົດບາດທາງດ້ານການເມືອງຂອງປະເທດໃນເວທີສາກົນໃຫ້ສາມາດມີສິດອອກສຽງ ແລະ ສາມາດຕໍ່ລອງໄດ້ຢູ່ໃນເວທີສາກົນ ໃນການຍາດແຍ່ງເອົາຜົນປະໂຫຍດສູງສຸດມາ​ໃຫ້ປະເທດ.
* **ຂະໜາດຕະຫຼາດໃນພາກພື້ນ:** ການເຊື່ອມໂຍງເສດຖະກິດກັບສາກົນ ໂດຍສະເພາະ ການລວມກຸ່ມທາງເສດຖະກິດໃນອາຊຽນ ເພື່ອໃຫ້ກາຍເປັນຕະຫຼາດດຽວ ຊຶ່ງເປັນຕະຫຼາດຂະໜາດໃຫຍ່ທີ່ມີປະຊາ ກອນຫຼາຍກວ່າ 600 ລ້ານຄົນ ແລະ ມີກໍາລັງຊື້ເພີ່ມຂຶ້ນຢ່າງຕໍ່ເນື່ອງ. ພ້ອມນັ້ນ, ໃນພາກພື້ນລຸ່ມແມ່ນໍ້າຂອງ (Greater Mekong Sub-region: GMS) ກໍມີປະຊາກອນເຖິງ 326 ລ້ານຄົນ. ສະນັ້ນ, ຈຶ່ງເປັນໂອກາດອັນດີໃນການຂະຫຍາຍຕະຫຼາດການສົ່ງອອກສິນຄ້າພາຍໃນຂອງລາວ ໄປຍັງບັນດາຕະຫຼາດອາຊຽນ ແລະ GMS ແລະ ຂອບການຮ່ວມມືພາກພື້ນອື່ນໆ ໃຫ້ກວ້າງຂວາງຍິ່ງຂຶ້ນ ຈາກທີ່​ເຄີຍມີປະຊາກອນສະ​ເລ່ຍພຽງແຕ່ 6 ລ້ານກວ່າຄົນ (2015).

ດັ່ງນັ້ນ, ໃນການເຊື່ອມໂຍງເສດຖະກິດກັບສາກົນຈຶ່ງ ເປັນຍຸດທະສາດຫຼັກ​ອັນໜຶ່ງຂອງລັດຖະ ບານແຫ່ງ ສປປ ລາວ ໃນການນຳພາປະເທດຊາດ​ ໃຫ້ຫຼຸດພົ້ນອອກຈາກສະພາບຄວາມເປັນປະເທດດ້ອຍພັດທະນາໃຫ້ໄດ້ພາຍໃນປີ 2020 ໂດຍຄວາມພະຍາຍາມຂອງລັດຖະບານລາວ ໃນການຫັນປະເທດທີ່ບໍ່ມີຊາຍແດນຕິດຈອດກັບທະເລ (Land Locked) ໃຫ້ກາຍເປັນປະເທດທີ່ມີການເຊື່ອມຈອດ (Land Linked) ຜ່ານການປັບປຸງເສັ້ນທາງໃຫ້ມີການເຊື່ອມຕໍ່ທັງ​ພາຍ​ໃນ ແລະ ຕ່າງປະ​ເທດ ເພື່ອອໍານວຍຄວາມສະດວກທາງ​ດ້ານ​ການ​ຄ້າ ແລະ ການລົງທຶນ, ​ໂດຍ​ສະ​ເພາະ ​ແມ່ນການຂົນສົ່ງທາງບົກ, ທາງ​ນ້ຳ ​ແລະ ທາງອາກາດ ​ເຊັ່ນ: ສ້າງເສັ້ນທາງລົດໄຟ-ລົດໄຟດ່ວນ ແລະ ການເປີດນ່ານຟ້າ ເພື່ອໃຫ້ມີການຂົນສົ່ງທາງເຮືອ ບິນ. ນອກຈາກນີ້, ກໍ​ມີ​ຄວາມ​ພະຍາຍາມ​ໃນ​ການປັບປຸງບັນດາລະບຽບນິຕິກຳຕ່າງໆ ເພື່ອສ້າງສະພາບແວດລ້ອມທີ່ເອື້ອອຳນວຍຄວາມສະດວກໃຫ້ແກ່ການຄ້າ ແລະ ການລົງທຶນ, ເຂົ້າຮ່ວມເຈລະຈາໃນເວທີສາກົນ ເພື່ອໃຫ້ສາມາດເຂົ້າເຖິງຕະຫຼາດສາກົນ, ຫຼຸດຜ່ອນອັດຕາພາສີລົງ ແລະ ກໍາຈັດສິ່ງກີດຂວາງທາງດ້ານການຄ້າ ແລະ ການລົງທຶນ. ທັງໝົດນີ້, ແມ່ນຄວາມພະຍາຍາມຂອງພັກ ແລະ ລັດ ໃນການສ້າງເສດຖະກິດຂອງປະເທດໃຫ້ເຕີບໃຫຍ່ຂະຫຍາຍຕົວ ໂດຍຜ່ານການເຊື່ອມໂຍງເຂົ້າກັບສາກົນໃນແຕ່ລະບາດກ້າວ.

# **ພາກທີ 2**

# **ນະໂຍບາຍລວມຂອງພັກ ຕໍ່ກັບ​ວຽກ​ງານການ​ເຊື່ອມ​ໂຍງ​ເສດຖະກິດກັບ​ສາກົນ ຂອງ ສປປ ລາວ**

​ ການ​ເຊື່ອມ​ໂຍງ​ເສດຖະກິດ​ກັບ​ສາກົນ ​ແມ່ນ​ການຮ່ວມມືທາງດ້ານເສດຖະກິດ, ການຄ້າ ແລະ ການລົງທຶນ ເພື່ອຍາດແຍ່ງສະແຫວງຫາໂອກາດ ແລະ ​ຜົນ​ປະ​ໂຫຍ​ດຈາກສາກົນ ເພື່ອນໍາມາຊຸກຍູ້ເຂົ້າໃນການ​ພັດທະນາ​ເສດຖະກິດພາຍ​ໃນ​ປະ​ເທດ. ດ້ານໜຶ່ງ, ກໍຈະ​ເປັນ​​​ໂອກາດ​​ໃນ​ການ​ຂະຫຍາຍ​ຕະຫຼາດໃຫ້​ແກ່​ສິນຄ້າ​ທີ່​ມີ​ທ່າ​ແຮງ​ໃນ​ການ​ສົ່ງ​ອອກຂອງລາວ​ໄປ​ຕ່າງປະ​ເທດ ແລະ ​ເພີ່ມທະວີໂອກາດໃນ​ການດຶງ​ດູດການ​ລົງທຶນຈາກ​ຕ່າງປະ​ເທດ​ໃຫ້ໄດ້​ຫຼາຍຂຶ້ນ. ​ພາຍ​ໃຕ້​ເງື່ອນ​ໄຂ​ດັ່ງກ່າວ ຈະ​​ເປັນ​ການ​ສ້າງ​ແຮງ​ກະ​ຕຸກຊຸກຍູ້​ໃຫ້​ມີ​ການ​ປັບປຸງ ​ແລະ ພັດທະນາ​ບັນດາລະບຽບ ແລະ ​ກົດໝາຍ​ພາຍ​ໃນ​ ສປປ ລາວ ໃຫ້ສອດຄ່ອງກັບຫຼັກການສາກົນ ແລະ ເອື້ອອໍານວຍໃຫ້ແກ່ການສ້າງສະພາບແວດລ້ອມໃນການດໍາເນີນທຸລະກິດພາຍໃນປະເທດ ຊຶ່ງຈະເປັນ​ເງື່ອນ​ໄຂ​ທີ່ສົ່ງເສີມ​ໃຫ້ແກ່​​ການ​ພັດທະນາ​ເສດຖະກິດ​ ໂດຍລວມ ຂອງ ສປປ ລາວ​​​ ໃຫ້ມີ​ການເຕີບ​ໃຫຍ່​ຂະຫຍາຍຕົວ​ຂຶ້ນ​ເປັນ​ກ້າວໆ ​​ບົນ​ພື້ນຖານ​ການ​ຜັນຂະຫຍາຍໄປຕາມ​ທິດ​ທາງ​ນະ​ໂຍບາຍ​ຂອງ​ພັກ-ລັດ ​​ໃນ​ແຕ່ລະ​ໄລຍະດັ່ງ​ນີ້:

1. ​​​**ໃນໄລຍະ​ຂອງ​ການຫັນມານຳໃຊ້ກົນໄກເສດຖະກິດໃໝ່ (New Economic Mechanism: NEW) ໃນທ້າຍຊຸມປີ 1980** ເປັນຕົ້ນມາ ​ສປປ ລາວ ​ໄດ້ມີການເປີດກວ້າງເສດຖະກິດຂອງປະເທດ ໂດຍຫັນຈາກເສດຖະກິດວາງແຜນການລວມສູນ ໄປສູ່ການນໍາໃຊ້ກົນໄກເສດຖະກິດຕະຫຼາດ ເຮັດ​ໃຫ້​ພາກ​ທຸລະ​ກິດທັງ​ພາຍ​ໃນ ​ແລະ ຕ່າງປະ​ເທດ ​ລວມ​ເຖິງ​ບັນດາ​ວິ​ສາ​ຫະກິດ​ຂະໜາດ​ນ້ອຍ ​ແລະ ກາງ **(Small and Medium Enterprises: SMEs)**​ ໄດ້ມີ​ບົດບາດ​​ໃນ​ການ​ປະກອບສ່ວນ​ທາງ​ດ້ານ​ເສດຖະກິດເພີ່​ມຂຶ້ນ​ຢ່າງ​ບໍ່ເຄີຍ​ມີ​ມາ​ກ່ອນ. ຈາກນັ້ນ, ສປປ ລາວ ກໍເຂົ້າເປັນສະມາຊິກອາຊຽນ ໃນວັນທີ 23 ກໍລະກົດ 1997 ແລະ ກໍໄດ້ຍື່ນສະໝັກເຂົ້າເປັນສະມາຊິກອົງການການຄ້າໂລກ (ອຄລ) ໃນປີດຽວກັນຈົນມາຮອດວັນທີ 02 ກຸມພາ 2013 ສປປ ລາວຈຶ່ງໄດ້ຮັບເຂົ້າເປັນສະມາຊິກ ອຄລ ຢ່າງສົມບູນ.
2. ​**ໃນ​ກອງປະຊຸມໃຫຍ່ ຄັ້ງທີ IV ຂອງ​ພັກ​ປະຊາຊົນປະຕິວັດລາວ ໃນປີ 1986** ໄດ້ກໍານົດ​​ເອົາ “ການປະຕິບັດນະໂຍບາຍການເຊື່ອມໂຍງເສດຖະກິດກັບສາກົນດ້ານການຄ້າ ​ເປັນການຜັນຂະຫຍາຍນະໂຍ ບາຍການເປີດກວ້າງການຮ່ວມມືກັບສາກົນຂອງພັກປະຊາຊົນ​ປະຕິວັດ​ລາວ”.​ ນະ​ໂຍບາຍ​ດັ່ງກ່າວ​ຈົນ​ຮອດ​ປະຈຸ​ບັນນີ້, ກໍ​ຍັງ​ປະຕິບັດ​ຢ່າງ​ສະ​ເໝີ​ຕົ້ນ​ສະເໝີປາຍ ​ແລະ ມີ​ຄວາມ​ຈຳ​ເປັນ​ໃນ​ທ່າ​ອ່ຽງ​ພາວະ​ວິ​ໄສ ​ໃນສະພາບການ​ປ່ຽນ​ແປງ​ໃໝ່ຂອງ​ໂລກ​ປະຈຸ​ບັນ.
3. ​**ໃນ​ກອງ​ປະຊຸມ​ໃຫຍ່​ຄັ້ງ​ທີ VIII ຂອງ​ພັກ​ປະຊາຊົນປະຕິວັດລາວ ໃນປີ 2006** ໄດ້​ຕົກລົງ​ເອົາ​ການ​ພັດທະນາ​ເສດຖະກິດ​ເປັນ​ໃຈກາງ ໃນ​ການ​ປົກ​ປັກ​ຮັກສາ ​ແລະ ພັດທະນາ​ປະ​ເທດ​ຊາດ​ໃນໄລຍະ​ນີ້,​ບົນ​ພື້ນຖານ​ທີ່ສະພາບ​ເສດຖະກິດ​ການ​ຄ້າ​ໂລກ​ມີ​ການຂະຫຍາຍຕົວ​ຢ່າງ​ໄວວາ​ ​ແລະ ​ມີ​ຫຼາຍທ່າ​ອ່ຽງ​ທີ່ເກີດ​ຂຶ້ນ, ​ຊຶ່ງ​ເຮັດ​ໃຫ້​ການ​ຮ່ວມ​ກຸ່ມ​ກັນຂອງ​ບັນດາ​ປະ​ເທດ​ໃນ​ພາກ​ພື້ນ ​ແລະ ການ​ຕໍ່ສູ້​ຂອງ​ບັນດາ​ປະ​ເທດ​ດ້ອຍ​ພັດທະນາ (LDCs) ຢູ່​ໃນ​ເວທີ​ສາກົນ​ ກໍເລີ່ມ​ມີ​ບົດບາດ​ທີ່ສູງ​ຂຶ້ນກວ່າ​ເກົ່າ.
4. ​**ໃນກອງປະຊຸມໃຫຍ່ຜູ້ແທນທົ່ວປະເທດ ຄັ້ງທີ IX ຂອງພັກປະຊາຊົນປະຕິວັດລາວ ຄັ້ງວັນທີ 17 ມີນາ 2011** ດ້ານການຮ່ວມມືກັບສາກົນໄດ້ກໍານົດແຜນວຽກບູລິມະສິດຄື: 1) ຕັ້ງໜ້າປະຕິບັດແນວທາງການຕ່າງປະເທດຢ່າງສະເໝີຕົ້ນສະເໝີປາຍຂອງພັກ-ລັດ; 2) ສ້າງສະພາບແວດລ້ອມທີ່ເອື້ອອໍານວຍໃຫ້ແກ່ການພັດທະນາເສດຖະກິດ-ສັງຄົມ ແລະ ການປົກປັກຮັກສາປະເທດຊາດ; 3) ປະຕິບັດນະໂຍບາຍການເຊື່ອມໂຍງເສດຖະກິດພາກພື້ນ ແລະ ສາກົນໃຫ້ໜັກແໜ້ນ ໂດຍສຸມໃສ່ການຮ່ວມມືໃນຂອບອາຊຽນ; 4) ການຮ່ວມມືໃນຂອບອະນຸພາກພື້ນລຸ່ມແມ່ນໍ້າຂອງ (GMS); ແລະ 5) ການເຂົ້າຮ່ວມເປັນສະມາຊິກຂອງອົງການການຄ້າໂລກ.
5. **ໃນກອງປະຊຸມໃຫຍ່ຜູ້ແທນທົ່ວປະເທດ ຄັ້ງທີ X ຂອງພັກ****ປະຊາຊົນປະຕິວັດລາວ ຄັ້ງວັນທີ 18 ມັງກອນ 2016** ໂດຍຍຶດໝັ້ນ ແລະ ເສີມຂະຫຍາຍແນວທາງປ່ຽນແປງໃໝ່ຮອບດ້ານ, ເສີມຂະ ຫຍາຍກໍາລັງແຮງຂອງພາກສ່ວນເສດຖະກິດເຂົ້າໃນການປົກປັກຮັກສາ ແລະ ພັດທະນາປະເທດຊາດ ເຮັດໃຫ້ເສດຖະກິດແຫ່ງຊາດຂະຫຍາຍຕົວ ຕາມທິດພັດທະນາແບບຍືນຍົງຢ່າງຕໍ່ເນື່ອງ, ເສດຖະກິດມະຫາພາກມີຄວາມໝັ້ນທ່ຽງໜັກແໜ້ນ. ໂຄງປະກອບເສດຖະກິດແຫ່ງຊາດ ມີການຫັນເປັນອຸດສາ ຫະກໍາທັນສະໄໝ ແລະ ມີຄວາມຍືນຍົງ ມີປັດໄຈເງື່ອນໄຂອັນໜັກແໜ້ນໃຫ້ແກ່ການເຊື່ອມໂຍງເສດ ຖະກິດພາກພື້ນກັບສາກົນ. ດ້ານການພົວພັນ ແລະ ຮ່ວມມືກັບສາກົນ ກໍໃຫ້ສືບຕໍ່ເປີດກວ້າງ ແລະ ເສີມຂະຫຍາຍບົດບາດການເປັນຄູ່ຮ່ວມມືຂອງປະເທດເຮົາກັບເພື່ອນມິດໃນພາກພື້ນ ແລະ ສາກົນຢ່າງຕັ້ງໜ້າ.
6. **ໃນແຜນຍຸດທະສາດການພັດທະນາອຸດສາຫະກຳປຸງແຕ່ງ ແລະ ການຄ້າ ຂອງ ສປປ ລາວ ໄລຍະແຕ່ປີ 2011-2020** ໄດ້ກຳນົດທັດສະນະຕໍ່ການຮ່ວມມືທາງການຄ້າກັບຕ່າງປະເທດ​ໄວ້ຄື: “ພາຍໃຕ້ເງື່ອນ ໄຂຂອງລະບົບການຄ້າໂລກຫັນເປັນເສລີ, ການຄ້າທີ່ບໍ່ເປັນທຳ ຫຼື ການຄ້າທີ່ເອົາລັດເອົາປຽບລະ ຫວ່າງປະເທດ ທີ່ມີລະດັບການພັດທະນາທີ່ແຕກໂຕນກັນ ຈະກາຍເປັນບັນຫາພື້ນຖານໃນການຕໍ່ສູ້ພາຍໃຕ້ກະຕິກາຮ່ວມກັນ ເພື່ອໃຫ້ເກີດການຮ່ວມມືກັນໃນການພັດທະນາເສດຖະກິດຂອງແຕ່ລະປະ ເທດຢ່າງເປັນທຳ ແລະ ເທົ່າທຽມກັນ”.
7. **ໃນ​ລັດຖະທຳ​ມະນູນ​ແຫ່ງ ສປປ ລາວ ພາກ II (ລະບອບເສດຖະກິດ-ສັງຄົມ) ແລະ ມະຕິກົມການເມືອງສູນກາງພັກ ວ່າດ້ວຍການເຊື່ອມໂຍງເສດຖະກິດກັບສາກົນ ສະບັບເລກທີ 04/ກມສພ, ລົງວັນທີ 15 ກຸມພາ 2012,**​ ມະຕິ​ດັ່ງກ່າວໄດ້​ກໍານົດ​ໃຫ້​ມີ 3 ຈຸດປະສົງ, 4 ທັດສະນະ​ຊີ້​ນໍາ​, ​8 ວຽກ​ງານ​ບຸລິມະ ສິດ ​ແລະ 5 ທິດ​ທາງ​ຂອງ​ການຈັດ​ຕັ້ງ​ປະຕິບັດ​​ ສໍາລັບ​ສະມາຊິກ​ພັກ​ປະຊາຊົນ​ປະຕິວັດ​ລາວທຸກ​ຂັ້ນ​ທົ່ວ​ປະ​ເທດ. ພ້ອມ​ກັນ​ນີ້, ກໍມີ​ບາງເນື້ອ​ໃນ​ຕົ້ນຕໍ​​ທີ່ໄດ້​ລະບຸ​ໄວ້ຄື: “ສືບ​ຕໍ່​ປະຕິບັດ​ແນວທາງ​ການ​ຕ່າງປະ​ເທດ​ທີ່​ສ້າງສັນ, ​ເຊື່ອມໂຍງ​ເຂົ້າ​ກັບ​ສາກົນ​ຢ່າງ​ຕັ້ງໜ້າ ​ແລະ ​ເປັນ​ເຈົ້າ​ການ​ສູງ, ສືບ​ຕໍ່​ປະຕິບັດນະ​ໂຍບາຍ​ພົວພັນ​ແບບ​ຫຼາຍ​ທິດ, ຫຼາຍ​ຝ່າຍ ​ແລະ ຫຼາຍ​ຮູບ​ແບບ, ​ເອົາ​ການ​ພົວພັນ​ດ້ານ​ການ​ທູດ-ການ​ເມືອງ ຕິດ​ພັນ​ກັບ​ການ​ຮ່ວມ​ມື​ດ້ານ​ເສດຖະກິດ​ກັບ​ສາກົນ, ສ້າງ​ສະພາບ​ແວດ​ລ້ອມທີ່​ອຳນວຍ​ຄວາມສະດວກ ໃຫ້​ສາມາດ​ບັນລຸ​ໄດ້ຈຸດ​ໝາຍ​ລວມຂອງ​ແຜນ​ພັດທະນາ​ເສດຖະກິດ-ສັງຄົມ ບົນ​ພື້ນຖານ 4 ບຸກທະລຸຄື: ດ້ານ​ຈິນຕະນາການ, ດ້ານ​ການ​ພັດທະນາ​ຊັບພະຍາກອນ​ມະນຸດ, ດ້ານ​ລະບົບ​ກົນ​ໄກ​ລະ ບອບ​ລະບຽບ​ການ​ບໍລິຫານ ​ແລະ ດ້ານ​ການ​ແກ້​ໄຂ​ຄວາມທຸກ​ຍາກ​ຂອງ​ປະຊາຊົນ” ຊຶ່ງມະຕິ​ສະບັບນີ້ ໄດ້ກາຍເປັນຂີດໝາຍສຳຄັນທາງປະຫວັດສາດ ແລະ ໝາຍເຖິງຜົນສໍາເລັດໃຫຍ່ອັນໜຶ່ງ ໃນການຈັດ ຕັ້ງປະຕິບັດແນວທາງຫັນປ່ຽນໃໝ່ຂອງພັກ-ລັດ ໃນຂົງເຂດວຽກງານການເປີດກ້ວາງ ແລະ ເຊື່ອມໂຍງເສດຖະກິດກັບພາກພື້ນ ແລະ ສາກົນຂອງ ສປປ ລາວ. ​​

# **ພາກທີ 3**

# **ກົນໄກ ແລະ ການຈັດຕັ້ງ ເພື່ອຮອງຮັບວຽກງານການເຊື່ອມໂຍງເສດຖະກິດກັບສາກົນ** **ຂອງ ສປປ ລາວ**

## **ຄະນະກໍາມະການປະສານງານລະດັບຊາດ ວ່າດ້ວຍການເຊື່ອມໂຍງເສດຖະກິດກັບສາກົນ (ຄປຊ)**

ລັດຖະບານແຫ່ງ ສປປ ລາວ ໄດ້ອອກດຳລັດວ່າດ້ວຍການຈັດຕັ້ງ ແລະ ການເຄື່ອນໄຫວຂອງຄະ ນະກໍາມະການປະສານງານລະດັບຊາດ ວ່າດ້ວຍການເຊື່ອມໂຍງເສດຖະກິດກັບສາກົນສະບັບເລກທີ 14/ລບລົງວັນທີ 23 ມັງກອນ 2015 (ປ່ຽນແທນດຳລັດ ສະບັບເລກທີ 118/ນຍ, ລົງວັນທີ 17 ເມສາ 2008) ທີ່ແນໃສ່ຈັດຕັ້ງຜັນຂະຫຍາຍແນວທາງ, ແຜນນະໂຍບາຍຂອງພັກ ແລະ ລັດຖະບານ ໃນການເປີດກວ້າງການພົວພັນ ແລະ ຮ່ວມມືກັບສາກົນ ໂດຍສະເພາະ ແມ່ນການເຄື່ອນໄຫວວຽກງານການເຊື່ອມໂຍງເສດ ຖະກິດກັບສາກົນໃຫ້ປະກົດຜົນເປັນຈິງ. ດຳລັດສະບັບນີ້ ໄດ້ລວມເອົາທຸກຂອບວຽກງານການເຊື່ອມໂຍງເສດຖະກິດກັບສາກົນເປັນຕົ້ນ ແມ່ນຂອບການຄ້າຫຼາຍຝ່າຍ (ອຄລ), ຂອບການຄ້າພາກພື້ນ-ອານຸພາກພື້ນ (ASEAN, APTA) ແລະ ໃນຂອບການຄ້າສອງຝ່າຍ ເຂົ້າເປັນຄະນະປະສານງານຮ່ວມອັນດຽວກັນ ໂດຍແນໃສ່ເພື່ອຫຼຸດຜ່ອນຂອດໃນການປະສານງານ, ພ້ອມທັງຮັບປະກັນການຈັດຕັ້ງປະຕິບັດພັນທະສັນຍາໃຫ້ປະກົດຜົນເປັນຈິງ.

ຄະນະກຳມະການປະສານງານລະດັບຊາດວ່າ ດ້ວຍການເຊື່ອມໂຍງເສດຖະກິດກັບສາກົນ “ຄປຊ” ແມ່ນອົງການຈັດຕັ້ງສະເພາະກິດໜຶ່ງຂອງລັດຖະບານແຫ່ງ ສປປ ລາວ, ມີພາລະບົດບາດເປັນເສນາທິການໃຫ້ລັດຖະບານ ໃນການປະສານງານ, ກໍານົດທິດທາງການເຊື່ອມໂຍງເສດຖະກິດກັບສາກົນ, ກຳນົດຍຸດທະສາດກ່ຽວກັບການເຈລະຈາການຄ້າ ເພື່ອໃຫ້ມີຄວາມເປັນເອກະພາບ ແລະ ມີຄວາມວ່ອງໄວ-ທ່ວງທັນກັບເວລາ ແລະ ຊີ້ນໍາການຈັດຕັ້ງປະຕິບັດພັນທະຂອງອົງການຈັດຕັ້ງຕ່າງໆຂອງສາກົນ ໂດຍຫ້ອງການຊ່ວຍວຽກຂອງ ຄປຊ ແມ່ນກົມນະໂຍບາຍການຄ້າຕ່າງປະເທດ, ກະຊວງອຸດສາຫະກຳ ແລະ ການຄ້າ.

## **ຄະນະກໍາມະການວ່າດ້ວຍການອຳນວຍຄວາມສະດວກທາງດ້ານການຄ້າ**

ວຽກງານການອຳນວຍຄວາມສະດວກທາງດ້ານການຄ້າ ແມ່ນເພື່ອເຮັດໃຫ້ຕົ້ນທຶນຂອງການຄ້າຫຼຸດຜ່ອນລົງ ແລະ ສ້າງຂີດຄວາມສາມາດໃນການແຂ່ງຂັນທາງດ້ານການຄ້າຂອງພາກທຸລະກິດລາວທັງພາຍໃນ, ພາກພື້ນ ແລະ ສາກົນ. ລັດຖະບານລາວໄດ້ອອກດໍາລັດສະບັບເລກທີ 03/ນຍ, ລົງວັນທີ 28 ມັງ ກອນ 2002 ວ່າດ້ວຍການຈັດຕັ້ງ ແລະ ການເຄື່ອນໄຫວຂອງຄະນະກໍາມະການຂົນສົ່ງແຫ່ງຊາດ ເພື່ອຈັດຕັ້ງປະຕິບັດວຽກງານການອຳນວຍຄວາມສະດວກທາງດ້ານການຂົນສົ່ງ ພາຍໃຕ້ການເປັນປະທານຂອງທ່ານລັດຖະມົນຕີກະຊວງໂຍທາທິການ ແລະ ຂົນສົ່ງ ແລະ ມີຮອງປະທານແມ່ນ ທ່ານລັດຖະມົນຕີກະຊວງອຸດສາຫະກຳ ແລະ ການຄ້າ ແລະ ມີສະມາຊິກຈາກຂະແໜງການກ່ຽວຂ້ອງ. ກອງເລຂາອຳນວຍຄວາມສະ ດວກທາງດ້ານການຄ້າເປັນຄະນະເຄື່ອນໄຫວທີ່ບໍ່ປະຈຳການ, ມີຫ້ອງການຊ່ວຍວຽກເປັນປະຈຳ ແມ່ນກົມການນຳເຂົ້າ ແລະ ສົ່ງອອກ, ກະຊວງອຸດສາຫະກຳ ແລະ ການຄ້າ ເປັນຈຸດປະສານງານຂອງກອງເລຂານີ້.

## **ກົນໄກການຈັດກອງປະຊຸມທຸລະກິດລາວ**

ກອງ​ປະຊຸມ​​ທຸລະ​ກິດ​ລາວ (Lao Business Forum-LBF) ​ໄດ້​ຮັບ​ການ​ສ້າງ​ຕັ້ງ​ຂຶ້ນ​ໃນ​ເດືອນ​ມີນາ 2005 ​ໂດຍ​ການ​​ຕົກລົງ​ລະຫວ່າງ​ລັດຖະບານ​ແຫ່ງ ສປປ ລາວ ​ແລະ ອົງການ​ການ​ເງິນ​ສາກົນ ([International Finance Corporation](http://www.ifc.org/)-IFC).​ ວັດຖຸປະສົງຕົ້ນຕໍ ແມ່ນເພື່ອອຳນວຍຄວາມສະ ດວກໃຫ້ແກ່ການປຶກສາຫາລືລະຫວ່າງພາກລັດ ແລະ ພາກທຸລະກິດ (ທັງພາຍໃນ ແລະ ຕ່າງປະເທດ) ໂດຍສະເພາະ ແມ່ນແນໃສ່ເພື່ອປັບປຸງສະພາບແວດລ້ອມຂອງການດຳເນີນທຸລະກິດໃນ ສປປ ລາວ ໃຫ້ນັບມື້ນັບດີຂຶ້ນເປັນຕົ້ນ ແມ່ນຊ່ວຍຍົກບົດບາດ ແລະ ການສະແດງຄວາມຄິດເຫັນຂອງພາກທຸລະກິດຕໍ່ນະໂຍບາຍຕ່າງໆຂອງລັດຖະບານ ທີ່ສົ່ງຜົນກະທົບຕໍ່ການດຳເນີນທຸລະກິດຂອງພາກເອກະຊົນ, ຊ່ວຍກະຕຸກຊຸກຍູ້ໃຫ້ມີການຈັດຕັ້ງລະບຽບກົດໝາຍ ແລະ ລະບຽບການໃຫ້ມີຄວາມສອດຄ່ອງ ແລະ ເປັນທຳ, ກໍາຈັດອຸປະສັກໃນການລົງທຶນຂອງພາກເອກະຊົນ ແລະ ເປັນເວທີໃນການສະໜອງຂໍ້ມູນຂ່າວສານໃຫ້ລັດຖະບານ. ບັນດາສະ ມາຊິກຂອງກອງປະຊຸມທຸລະກິດລາວໄດ້ ປະກອບມີຕົວແທນຈາກຂະແໜງການພາກທຸລະກິດທັງພາຍໃນ ແລະ ຕ່າງປະເທດ ໂດຍບໍ່ໄດ້ຈໍາກັດຂະໜາດຂອງທຸລະກິດ, ບັນດາສະມາຊິກຫຼັກຂອງກອງປະຊຸມທຸລະກິດລາວແມ່ນມາຈາກຫົວໜ່ວຍທຸລະກິດທີ່ມີການເຄື່ອນໄຫວຢ່າງປົກກະຕິໃນສະມາຄົມນັກທຸລະກິດ ແລະ ມີການພົວພັນປະຈຳກັບສະພາການຄ້າ ແລະ ອຸດສາຫະກຳແຫ່ງຊາດລາວ (ສຄອ).

​ເລີ່ມ​ແຕ່ເດືອນ​ພຶດ​ສະ​ພາ 2016 ເປັນ​ຕົ້ນ​ມາ ​LBF ໄດ້​ຮັບ​ການ​ຊ່ວຍ​ເຫຼືອທາງ​ດ້ານ​ວິ​ຊາ​ການ​ຈາກໂຄງ​ການພັດ​ທະ​ນາ​ການ​ຄ້າ​ໄລ​ຍະ 2 ຫຼື TDF2. ມາຮອດປະຈຸບັນ, ກອງ​ເລ​ຂາ ສຄອ ຈະເຮັດໜ້າທີ່ເປັນຈຸດປະສານງານລະຫວ່າງພາກທຸລະກິດ ແລະ ກົມແຜນການ ແລະ ການຮ່ວມມື, ກະຊວງ ອຄ ຈະເປັນຈຸດປະສານງານທາງພາກລັດ.

ກອງປະຊຸມທຸລະກິດລາວ ຈະປະກອບມີ 4 ຂັ້ນຕອນຄື:

* 1. ກອງປະຊຸມປຶກສາຫາລືລະຫວ່າງພາກທຸລະກິດກັບພາກທຸລະກິດ ເພື່ອເກັບກໍາບັນ ຫາຈາກພາກທຸລະກິດ;
	2. ກອງປະຊຸມປຶກສາຫາລືລະຫວ່າງພາກລັດ ແລະ ພາກທຸລະກິດໂດຍເຊີນຂະ ແໜງການທີ່ກ່ຽວຂ້ອງ ເພື່ອປຶກສາຫາລື ແລະ ແກ້ໄຂບັນຫາທີ່ທາງພາກທຸລະກິດໄດ້ສະເໜີມາ;
	3. ກອງປະຊຸມຄະນະກໍາມະການຊີ້ນໍາກອງປະຊຸມທຸລະກິດ ຊຶ່ງຈະຈັດທຸກໆ 06 ເດືອນ; ແລະ
	4. ກອງປະຊຸມທຸລະກິດລາວ ຊຶ່ງຈະຈັດ ປີລະຄັ້ງ.

## **ກົນ​ໄກ​ການ​ປະສານ​ງານລະຫວ່າງຂັ້ນ​ສູນ​ກາງ ​ແລະ ​ທ້ອງ​ຖິ່ນ**

​ ກົນ​ໄກ​ການ​ປະສານ​ງານກ່ຽວ​ກັບ​ວຽກ​ງານ​ການ​ເຊື່ອມ​ໂຍງ​ເສດຖະກິດ​ກັບ​ສາກົນ ໃນ​ໄລຍະ​ຜ່ານ​ມາ​​ ແມ່ນ​ໄດ້​ມີການສ້າງ​ກົນ​ໄກ​​ສະ​ເພາະ ​ແຕ່ຢູ່ໃນລະດັບ​ຂັ້ນ​ສູນ​ກາງ, ​ຊຶ່ງ​ໄດ້ອອກດຳລັດວ່າດ້ວຍການຈັດຕັ້ງ ແລະ ການເຄື່ອນໄຫວຂອງຄະນະກໍາມະການປະສານງານລະດັບຊາດວ່າດ້ວຍ ການເຊື່ອມໂຍງເສດຖະກິດກັບສາກົນ (ຄປຊ) ສະບັບເລກທີ 14/ລບ, ລົງວັນທີ 23 ມັງກອນ 2015 (ສະບັບ​ປັບປຸງຄັ້ງ​ທີ 2). ສ່ວນ​ກົນ​ໄກ​ການ​ປະສານ​ງານ​ວຽກ​ງານ​ດັ່ງກ່າວ ລະຫວ່າງ​ຂັ້ນ​ສູນ​ກາງ ​ແລະ ທ້ອງ​ຖິ່ນ​ໃນ​ໄລຍະ​ຜ່ານ​ມາ ແມ່ນ​​ໄດ້ຈັດ​ຕັ້ງ ​ແລະ ເຄື່ອນ​ໄຫວ​​ຕາມ​ສາຍ​ຕັ້ງຂອງກະຊວງ​ອຸດສາຫະກຳ ແລະ ການ​ຄ້າ ເທົ່າ​ນັ້ນ ​ແລະ ຍັງບໍ່​ທັນ​ມີ​ກົນ​ໄກ​ສະ​ເພາະ ທີ່​​ເປັນ​ທາງ​ການຮອງ​ຮັບ​ເທື່ອ. ສະ​ນັ້ນ, ​​ໃນ​ຕໍ່ໜ້າ ເພື່ອ​ໃຫ້​​ການຈັດ​ຕັ້ງ​ປະຕິບັດ​ພັນ​ທະວຽກ​ງານ​​ເຊື່ອມ​ໂຍງເສດຖະກິດກັບສາກົນ ​ໃຫ້ມີຄວາມສອດຄ່ອງກັບບັນດາລະບຽບຫຼັກການຂອງສາກົນທີ່ ສປປ ລາວ ເຮົາເຂົ້າເປັນພາຄີ, ແລະ ການເຂົ້າເຖິງຂໍ້ມູນຂ່າວສານໄດ້ງ່າຍຢ່າງທົ່ວເຖິງ ແລະ ທັນເວລາ ໂດຍສະເພາະແມ່ນກາລະໂອກາດ ແລະ ສິ່ງທ້າທາຍ ​ໃນ​ການ​ດຳ​ເນີນທຸລະກິດຂອງ​ພາກ​ເອກະ​ຊົນ ຈຶ່ງເຫັນວ່າມີຄວາມຈຳເປັນຢ່າງຍິ່ງໃນການສ້າງກົນໄກ ແລະ ປັບປຸງລະບົບປະສານງານລະຫວ່າງຂະແໜງການຂັ້ນສູນກາງ ແລະ ທ້ອງຖິ່ນ ເພື່ອຮອງຮັບໄວ້, ໂດຍສະ ເພາະແມ່ນການອອກຂໍ້ຕົກລົງວ່າດ້ວຍການແຕ່ງຕັ້ງພະນັກງານ ແລະ ຈຸດປະສານງານວຽກງານການເຊື່ອມໂຍງເສດຖະກິດກັບສາກົນຂອງແຂວງ ຫຼື ມອບໝາຍໃຫ້ເປັນວຽກໜຶ່ງຂອງໜ່ວຍງານທີ່ເຮັດວຽກກ່ຽວກັບການນໍາເຂົ້າ-ສົ່ງອອກ ແລະ/ຫຼື ພົວພັນກັບຕ່າງປະເທດ.

# **ພາກ​ທີ 4**

# **ຂອບວຽກການເຊື່ອມໂຍງເສດຖະກິດກັບສາກົນ ຂອງ ສປປ ລາວ**

ນັບແຕ່ ສປປ ລາວ ເລີ່ມນຳໃຊ້ກົນໄກເສດຖະກິດໃໝ່ໃນທ້າຍຊຸມປີ 1980 ເປັນຕົ້ນມາ, ເຫັນໄດ້ວ່າລັດຖະບານມີຄວາມຫ້າວຫັນໃນການເປີດກວ້າງລະບອບການຄ້າ ແລະ ການລົງທຶນ ດ້ວຍການເຊື່ອມໂຍງເສດຖະກິດກັບສາກົນ ເທື່ອລະບາດກ້າວ ໂດຍການເຂົ້າຮ່ວມເປັນພາຄີຂອງອົງການຈັດຕັ້ງສາກົນ ແລະ ພາກພື້ນ ແລະ ສຸມໃສ່ການຈັດຕັ້ງປະຕິບັດບັນດາພັນທະໃນສົນທິສັນຍາສາກົນທີ່ຕິດພັນກັບການຄ້າ ແລະ ການລົງທຶນຂອງ ສປປ ລາວ, ໂດຍແນໃສ່ການຮັກສາຜົນປະໂຫຍດອັນຊອບທຳທາງດ້ານເສດຖະກິດໂດຍ ລວມຂອງຊາດ ແລະ ຫຼຸດຜ່ອນອຸປະສັກສິ່ງກີດຂວາງຕ່າງໆທີ່ຕິດພັນກັບການຄ້າ ແລະ ການລົງທຶນ.

ໃນການ​ປະຕິບັດ​ງານ​ພາຍ​ໃຕ້​ນະ​ໂຍບາຍການ​ເຊື່ອມ​ໂຍງ​ເສດຖະກິດ​ກັບ​ສາກົນດ້ານການຄ້າ​​ ໃນໄລຍະ​ຜ່ານ​ມາ, ສປປ ລາວ ໄດ້ປະກອບສ່ວນຢ່າງຕັ້ງໜ້າໃນການມີສ່ວນຮ່ວມໃນເວທີການຄ້າສາກົນ, ຊຶ່ງນັບ​ແຕ່​ປີ 1950 ​ເປັນ​ຕົ້ນ​ມາ ສປປ ລາວ ​ມີສາຍພົວພັນທາງການທູດກັບ 139 ປະເທດ, ສາຍພົວພັນທາງການຄ້າກັບຫຼາຍກວ່າ 60 ປະເທດໃນໂລກ ​ແລະ ໄດ້ຮ່ວມລົງນາມພົວພັນການຄ້າສອງຝ່າຍ​​ເກືອ​ບ 20 ສະ ບັບ​ກັບ 15 ປະເທດ, ໄດ້ເຂົ້າຮ່ວມເປັນພາຄີຂອງສັນຍາການຄ້າອາຊີ-ປາຊີຟິກ (APTA) ໃນເດືອນກໍລະ ກົດ 1975, ໄດ້​ເຂົ້າຮ່ວມ​ເປັນ​ສະມາຊິກ​ອາ​ຊຽນ ໃນ​ວັນ​ທີ 23 ກໍລະກົດ 1997, ​ໄດ້​ເຂົ້າ​ຮ່ວມ​ເປັນ​ສະມາ ຊິກ​ຂອງ​ອົງການ​ການ​ຄ້າ​ໂລກ​ (ອຄລ) ໃນ​ວັນ​ທີ 02 ກຸມພາ 2013, ​ລວມທັງ​ການຮ່ວມ​ມື​ໃນ​ຂອບ​ອະນຸ​ພາກ​ພື້ນຕ່າງໆເຊັ່ນ: ​ໂຄງການ​ຮ່ວມ​ມື​ທາງ​ດ້ານ​ເສດຖະກິດ ​ຂອງ​ບັນດາ​ປະ​ເທດ​ໃນ​ອະນຸ​ພາກ​ພື້ນ​ລຸ່ມ​ແມ່​ນ້ຳ ຂອງ ​ແລະ ອື່ນໆ.

ໃນທ້າຍ​ປີ 2015 ທີ່ຜ່ານ​ມາ ສປປ ລາວ ກໍ​ໄດ້​ເຂົ້າຮ່ວມ​ເປັນ​ປະຊາ​ຄົມໜຶ່ງ​ດຽວ​ຂອງ​ອາຊຽນ ​ໂດຍ​ສະ​ເພາະ​ແມ່ນ​​​ການ​ເຂົ້າ​ຮ່ວມ​ເປັນ​ປະຊາ​ຄົມ​ເສດຖະກິດ​ອາ​ຊຽນ (AEC) ທີ່​​ເປັນ​ໜຶ່ງ​ໃນ​ສາມ​ເສົາ​ຄໍ້າຂອງ​ປະຊາ​ຄົມ​ອາ​ຊຽນ ​ແລະ ມີແຜນ​ແມ່​ບົດ​ (AEC BluePrint) ເພື່ອຮັບຮອງ ແລະ ຜັນຂະຫຍາຍການ ຈັດຕັ້ງປະຕິບັດໃນແຕ່ລະໄລຍະ. ​ໃນ​ນີ້, ການ​ເຊື່ອມ​ໂຍງ​ຂອງ ສປປ ລາວ ເຫັນວ່າຄວນເນັ້ນໜັກໃສ່ 3 ບັນ ຫາສໍາຄັນດັ່ງ​ລຸ່ມ​ນີ້:

1. ຖື​ເອົາ​ການ​ຂະຫຍາຍຕົວ​ຂອງ​ພາກ​ທຸລະ​ກິດ ​ແລະ ການ​ຄ້າ​​ເປັນ​ສຳຄັນ ໂດຍສະເພາະ ການສ້າງຂີດຄວາມສາມາດໃນການແຂ່ງຂັນໃຫ້ກັບພາກທຸລະກິດ;
2. ເພີ່ມທະວີການ​ປະສານ​ງານ​ລະຫວ່າງ​ຂະ​ແໜງ​ການໃຫ້ມີປະສິດທິພາບ ແລະ ປະສິດທິຜົນຫຼາຍ​ຂຶ້ນ ແນໃສ່ເພື່ອປັບປຸງ ແລະ ແກ້ໄຂຂອດຂັ້ນຂອງການບໍລິຫານທີ່ເປັນອຸປະສັກທີ່ບໍ່ຈໍາເປັນຕໍ່ການຄ້າ ແລະ ການລົງທຶນ ໂດຍເນັ້ນໜັກດ້ານຄວາມໂປ່ງໃສ ແລະ ເປັນທໍາ; ແລະ
3. ສ້າງສາຍພົວພັນເສດຖະກິດກັບຕ່າງປະເທດ ຜ່ານຕ່ອງໂສ້ມູນຄ່າ ແລະ ການສະໜອງຂອງພາກພື້ນ ແລະ ຂອງໂລກ.

## **ການເຊື່ອມໂຍງໃນຂອບການຄ້າສອງຝ່າຍ**

ມາ​ຮອດ​ປະຈຸ​ບັນ​ການ​ຄ້າ​ຊາຍ​ແດນ​ທົ່ວ​ປະ​ເທດຂອງ ສປປ ລາວ ປະກອບ​ມີ​ດ່ານ​ສາກົນ​ທັງ​ໝົດ 27 ດ່ານ, ດ່ານ​ທ້ອງ​ຖິ່ນ 32 ດ່ານ ​ແລະ ດ່ານ​ປະ​ເພນີ​ ທັງ​ໝົດ 48 ດ່ານ. ນັບ​ແຕ່​ປີ 1990 ​ເປັນ​ຕົ້ນ​ມາ ສປປ ລາວ ກໍ​ໄດ້​ລົງນາມ​ເຊັນສັນຍາການຄ້າສອງຝ່າຍກັບ 15 ປະເທດ​ໃນ​ໂລກຄື: ສ.ລັດເຊຍ, ມົງໂກນ, ໄທ, ມຽນມາ, ສປປ.ເກົາຫຼີ, ສປ.ຈີນ, ສສ.ຫວຽດນາມ, ກໍາປູເຈຍ, ມາເລເຊຍ, ອິນເດຍ, ເບລາຣຸດ, ອາກຊັງ​ຕີນ, ສະຫະລັດອາເມລິກາ, ຕວກ​ກີ ​ແລະ ກູ​ເວດ. ສັນຍາການຄ້າສອງຝ່າຍກັບ 15 ປະເທດທີ່ກ່າວມານັ້ນ ຈຸດປະສົງ​ຫຼັກ ແມ່ນແນໃສ່ເພື່ອສົ່ງເສີມການຮ່ວມມືດ້ານການຄ້າລະຫວ່າງຄູ່ສັນຍາ ແລະ ຍົກສູງມິດຕະພາບແບບພິເສດ ແລະ ການຮ່ວມມືຢ່າງຮອບດ້ານ; ບາງສັນຍາ, ກໍສົ່ງເສີມການເຂົ້າເຖິງຕະຫຼາດການຄ້າດ້ານສິນຄ້າ ແລະ ການບໍລິການຂອງກັນ ​ແລະ ກັນ ລະຫວ່າງສອງປະເທດໃຫ້ມີຄວາມໝັ້ນຄົງ ແລະ ຍາວນານ. ດ້ານໜຶ່ງ, ສັນຍາການຄ້າສອງຝ່າຍ ແມ່ນແນໃສ່ເພື່ອສ້າງຂອບວຽກໃນການຮ່ວມມືເພື່ອປັບປຸງສະພາບແວດລ້ອມທີ່ເອື້ອອຳນວຍຄວາມສະດວກ ໃຫ້ແກ່ການພົວພັນການຄ້າລະຫວ່າງສອງປະເທດພາຍໃຕ້ລະບຽບກົດໝາຍ ແລະ ຂອດການບໍລິຫານທີ່ມີຄວາມໂປ່ງໃສ ແລະ ເຮັດໃຫ້ສິນຄ້າຂອງປະເທດຄູ່ຄ້າ ສາ ມາດເຂົ້າເຖິງຕະຫຼາດຂອງກັນ ແລະ ກັນໄດ້ສະດວກ ແລະ ໄວຂຶ້ນກວ່າເກົ່າ. ນອກຈາກນີ້, ກໍຍັງເປັນການດຶງດູດການລົງທຶນຈາກຕ່າງປະເທດໃຫ້ນັບມື້ນັບຫຼາຍຂຶ້ນ.

ນອກ​ຈາກນີ້, ກໍຍັງມີຂອບການຮ່ວມມືດ້ານການຄ້າສອງຝ່າຍ ທີ່ນອນໃນຂອບການຮ່ວມມືແບບຮອບດ້ານ ໃນຮູບແບບຂອງຄະນະກຳມະທິການວ່າດ້ວຍການຮ່ວມມືລະຫວ່າງ ສປປ ລາວ ແລະ ປະ ເທດຄູ່ຄ້າ (Joint Commission-JC) ເພື່ອເປັນການເພີ່ມທະວີສາຍພົວພັນລະຫວ່າງສອງປະເທດ. ການຮ່ວມມືດັ່ງກ່າວ ເປັນ​ການ​ຮ່ວມ​ມື​ໃນແບບ​ສອງ​ຝ່າຍຂັ້ນ​ລັດຖະບານ ທີ່ກວມເອົາຫຼາຍຂະແໜງການປິ່ນອ້ອມຂະແໜງເສດຖະກິດ​ ທີ່​​ມີ​ການ​ກຳນົດ​ທິດ​ທາງ​ແຜນການ​​ຮ່ວມ​ມື ​ແລະ ວາງ​ຄາດໝາຍ​ສູ້​ຊົນຮ່ວມ​ກັນ​, ເປັນອີກເວທີໜຶ່ງທີ່ບັນດາປະເທດຄູ່ຮ່ວມມືສະເໜີໃຫ້ມີການເຈລະຈາສັນຍາຕ່າງໆລວມເຖິງການເຈ ລະຈາ ແລະ ການແກ້ໄຂບັນຫາທາງດ້ານການຄ້າ. ປະຈຸບັນ, ສປປ ລາວ ໄດ້ມີຂໍ້ຕົກລົງຢູ່ໃນຂອບການຮ່ວມມື JC ກັບ 16 ປະເທດຄື: ສສ.ຫວຽດນາມ, ໄທ, ກູບາ, ກຳປູເຈຍ, ມຽນມາ, ສ.ລັດ ເຊຍ, ມົງໂກນ, ອິນເດຍ, ອີຢູ, ສປ.ຈີນ, ອິນໂດເນເຊຍ, ສະຫະລັດອາເມລິກາ, ມາເລເຊຍ, ສປປ.ເກົາຫຼີ, ບຣູໄນ ແລະ ສ.ເກົາຫຼີ.

## **ການເຊື່ອມໂຍງໃນຂອບການຄ້າຫຼາຍຝ່າຍ (ອົງການການຄ້າໂລກ: ອຄລ)**

ສຳລັບ ສປປ ລາວ ໄດ້ສະໝັກເຂົ້າເປັນສະມາຊິກ ອຄລ ໃນເດືອນກໍລະກົດ 1997 ແລະ ໄດ້ຖືກຮັບຮອງໃນຖານະທີ່ເປັນປະເທດຜູ້ສັງເກດການ ແລະ ສ້າງຕັ້ງໜ່ວຍປະຕິບັດງານໃນເດືອນກຸມພາ 1998. ສປປ ລາວ ໄດ້ສໍາເລັດບົດຊ່ວຍຈຳກ່ຽວກັບລະບອບການຄ້າຕ່າງປະເທດ ໃນເດືອນມີນາ 2001. ເລີ່ມແຕ່ປີ 2006 ເປັນຕົ້ນມາ, ສປປ ລາວ ໄດ້ຂຸ້ນຂ້ຽວວຽກງານເຈລະຈາການເຂົ້າເປັນສະມາຊິກ ອຄລ ແລະ ປັບປຸງບັນດານິຕິກຳ ​ເພື່ອໃຫ້ມີ​ຄວາມສອດຄ່ອງກັບຫຼັກການການຄ້າສາກົນ ໂດຍຜ່ານກອງປະຊຸມໜ່ວຍປະຕິບັດງານຈຳນວນ 10 ຄັ້ງ ແລະ ໄດ້ຕອບຄຳ​ຖາມຈຳນວນ 1,080 ຂໍ້ຈາກສະມາຊິກ ອຄລ ກ່ຽວກັບການຄຸ້ມຄອງ ແລະ ລະບຽບການທີ່ຕິດພັນກັບລະບອບການຄ້າຕ່າງປະເທດ. ໃນທ້າຍປີ 2012, ສປປ ລາວ ກໍໄດ້ຖືກຮັບຮອງເອົາສະມາຊິກ ອຄລ ແລະ ໄດ້ກາຍເປັນສະມາຊິກລຳດັບທີ 158 ຢ່າງເປັນທາງການຂອງ ອຄລ ໃນວັນທີ 02 ກຸມພາ 2013.

ອົງການການຄ້າໂລກ (ອຄລ) ໄດ້ຮັບການສ້າງຕັ້ງຂຶ້ນໃນວັນທີ 01 ມັງກອນ 1995 ຊຶ່ງແມ່ນໝາກຜົນຂອງການເຈລະຈາການຄ້າໃນຮອບອູຣູກວາຍໂດຍຍົກລະດັບຈາກກອງເລຂາແກດ (General Agreement on Tariffs and Trade: GATT) ທີ່ໄດ້ສ້າງຕັ້ງຂຶ້ນໃນປີ 1947 ມາເປັນອົງການຈັດ ຕັ້ງສາກົນ. ອຄລ ມີການຂະຫຍາຍຂົງເຂດການຄຸ້ມຄອງດ້ານລະບຽບການຄ້າລະຫວ່າງປະເທດກວ້າງຂວາງຂຶ້ນ ຊຶ່ງບໍ່ໄດ້ກວມເອົາສະເພາະແຕ່ການຄ້າດ້ານສິນຄ້າເທົ່ານັ້ນ ແຕ່ຍັງກວມເອົາການຄ້າດ້ານການບໍລິການ ແລະ ຊັບສິນທາງປັນຍາຕື່ມອີກ ຊຶ່ງລັດຖະບານ/ປະເທດສະມາຊິກທີ່ເປັນພາຄີ ຕ້ອງປະຕິບັດຕາມກົດກະຕິກາ ແລະ ຫຼັກການພື້ນຖານຂອງສັນຍາອົງການການຄ້າໂລກດັ່ງນີ້:

**2.1 ຫຼັກການບໍ່ຈຳແນກປະຕິບັດ (Non-discrimination)**

 **ສະແດງອອກໃນ 2 ຮູບການຄື:**

* ຫຼັກການປະຕິບັດແບບຊາດໄດ້ຮັບອະນຸເຄາະຍິ່ງ (**Most-Favored Nations: MFN**): ສະມາຊິກ ອຄລ ຕ້ອງໃຫ້ການປະຕິບັດເທົ່າທຽມກັນຕໍ່ສິນຄ້າທີ່ນຳເຂົ້າຈາກທຸກປະເທດສະມາຊິກ ໃນການຫຼຸດອັດຕາພາສີ ຫຼື ຍົກເລີກມາດຕະການຈຳກັດການຄ້າຕໍ່ສິນຄ້ານຳເຂົ້າຂອງສະມາຊິກໃດໜຶ່ງ ຕ້ອງໄດ້ປະ ຕິບັດເຊັ່ນດຽວກັນຕໍ່ສິນຄ້ານຳເຂົ້າທີ່ຄືກັນ ທີ່ມາຈາກສະມາຊິກອື່ນໆ. ຫຼັກການດັ່ງກ່າວ ຍັງນໍາໃຊ້ກັບການຄ້າດ້ານການບໍລິການ ແລະ ຊັບສິນທາງປັນຍາອີກດ້ວຍ.
* ຫຼັກການປະຕິບັດແບບພາຍໃນຊາດ (**National Treatment: NT**): ໝາຍວ່າຕ້ອງໃຫ້ການປະຕິບັດຕໍ່ສິນຄ້ານຳເຂົ້າ (ພາຍຫຼັງທີ່ຊຳລະພາສີຢູ່ດ່ານພາສີແລ້ວ) ໃຫ້ເທົ່າທຽມກັບສິນຄ້າທີ່ຄືກັນຊຶ່ງຜະລິດຢູ່ພາຍໃນເຊັ່ນ: ການຈັດເກັບອາກອນ, ລະບຽບການພາຍໃນທີ່ຕິດພັນກັບການຄ້າ ແລະ ຄ່າທໍານຽມອື່ນໆ.
	1. **ການເປີດກວ້າງເທື່ອລະກ້າວ (Progressive Liberalization)**

ເພື່ອລົບລ້າງມາດຕະການຈຳກັດການຄ້າ ແລະ ເຮັດໃຫ້ມີການຄ້າເສລີເທື່ອລະກ້າວນັ້ນ, ສະມາ ຊິກ ອຄລ ຈະດຳເນີນການເຈລະຈາເປີດຕະຫຼາດໃຫ້ແກ່ກັນເທື່ອລະກ້າວ ລວມເຖິງການລົບລ້າງອຸປະສັກທາງການຄ້າທີ່ບໍ່ແມ່ນພາສີ ໂດຍຜ່ານການສ້າງລະບຽບການ ແລະ ກົດໝາຍ ທີ່ເອື້ອອຳນວຍຜົນປະໂຫຍດໃຫ້ແກ່ການດຳເນີນທຸລະກິດ ແລະ ບໍ່ສ້າງອຸປະສັກທີ່ບໍ່ຈຳເປັນໃຫ້ແກ່ການຄ້າ.

**2.3 ຄວາມໂປ່ງໃສ (Transparency)**

ສະມາຊິກ ອຄລ ມີພັນທະໃນການພິມເຜີຍແຜ່ກົດໝາຍ, ລະບຽບການ ແລະ ມາດຕະການຕ່າງໆ ທີ່ຕິດພັນກັບການຄ້າຕໍ່ສາທາລະນະຊົນໃຫ້ສາມາດເຂົ້າເຖິງໄດ້ ແລະ ຕ້ອງແຈ້ງການຂໍ້ມູນດັ່ງກ່າວໃຫ້ສະມາຊິກ ອຄລ ອື່ນໆ ຊາບ ເພື່ອສົ່ງເສີມ ແລະ ສ້າງຄວາມແນ່ນອນໃນການດຳເນີນທຸລະກິດການຄ້າລະ ຫວ່າງປະເທດ.

## **ການເຊື່ອມໂຍງໃນຂອບການ​ຄ້າພາກພື້ນອາຊຽນ ແລະ ການເຂົ້າຮ່ວມປະຊາຄົມເສດຖະກິດອາຊຽນ**

###  ການເຊື່ອມໂຍງໃນຂອບການຄ້າພາກພື້ນອາຊຽນ

ອາຊຽນ (ASEAN) ແມ່ນການລວມກຸ່ມພາກພື້ນຂອງ 10 ປະເທດໃນຂົງເຂດອາຊີຕາເວັນອອກສຽງໃຕ້ ຊຶ່ງສ້າງຕັ້ງຂຶ້ນໃນວັນທີ 08 ສິງຫາ 1967 ທີ່ບາງກອກ, ປະເທດໄທ ໂດຍມີປະເທດສະມາຊິກ 5 ປະເທດປະກອບດ້ວຍ ອິນໂດເນເຊຍ, ມາເລເຊຍ, ຟິລິບປິນ, ສິງກະໂປ ແລະ ໄທ ໂດຍໃນເບື້ອງຕົ້ນ ແມ່ນເພື່ອເປັນການສົ່ງເສີມການຮ່ວມມືທາງດ້ານການເມືອງເປັນຫຼັກ. ຕໍ່ມາ ຜູ້ນຳອາຊຽນຈຶ່ງໄດ້ຕົກລົງສ້າງອາຊຽນໃຫ້ກາຍເປັນເຂດການຮ່ວມມືທາງດ້ານເສດຖະກິດພາກພື້ນ ທີ່ມີຄວາມໝັ້ນຄົງ, ມີຄວາມສາມາດໃນການແຂ່ງຂັນສູງ, ມີການພັດທະນາຢ່າງສະເໝີພາບ ແລະ ຫຼຸດຜ່ອນຄວາມທຸກຍາກ ແລະ ຄວາມບໍ່ເທົ່າທຽມກັນພາຍໃນສັງຄົມ; ຕໍ່ມາ 5 ປະເທດໃນອາຊຽນໄດ້ຕັດສິນໃຈເຂົ້າຮ່ວມຄື: ບຣູໄນ, ສສ.ຫວຽດນາມ, ມຽນມາ, ກໍາປູເຈຍ ແລະ ສປປ ລາວ. ການຕັດສິນໃຈເຂົ້າຮ່ວມປະຊາຄົມອາຊຽນຂອງ ສປປ ລາວ ໃນວັນທີ 23 ກໍລະກົດ 1997 ໂດຍມີ 04 ເຫດຜົນທາງຍຸດທະສາດຄື:

1. ເພື່ອຮັບປະກັນຄວາມໝັ້ນຄົງ ກໍຄືການຄົງຕົວ ແລະ ຂະຫຍາຍຕົວຂອງລະບອບໃໝ່, ຫຼີກລ່ຽງການໂດດດ່ຽວ;
2. ເພື່ອຫັນປ່ຽນການເປັນປໍລະປັກຕໍ່ສັງຄົມນິຍົມຂອງອາຊຽນໃຫ້ມາຢູ່ຮ່ວມກັນດ້ວຍສັນຕິພາບ;
3. ເພື່ອນໍາໃຊ້ອາຊຽນ ມາຊ່ວຍສ້າງສາພັດທະນາເສດຖະກິດ-ສັງຄົມຂອງ ສປປ ລາວ ເຮົາ;
4. ເພື່ອນໍາໃຊ້ເວທີຂອງອາຊຽນເປີດກວ້າງປະເທດເຮົາອອກສູ່ພາຍນອກ.

ການຕົກລົງເຂົ້າເປັນສະມາຊິກອາຊຽນ ພັກ-ລັດ ເຮົາໄດ້ຖືເອົານະໂຍບາຍບາດກ້າວທີ່ຖືກຕ້ອງຕາມພາວະວິໄສ ແລະ ສອດຄ່ອງກັບທ່າອ່ຽງລວມຂອງຍຸກສະໄໝໃໝ່ ກໍຄືຍຸກໂລກາພິວັດທີ່ບັນດາປະເທດມີຄວາມຕ້ອງການເພິ່ງພາອາໄສກັນດ້ວຍການເກາະເປັນກຸ່ມກ້ອນ ເພື່ອສ້າງທ່າແຮງຮ່ວມມືກັນພັດທະນາ ໂດຍແນໃສ່ຊ່ວຍປ້ອງກັນສິດ ແລະ ຜົນປະໂຫຍດລວມຂອງແຕ່ລະປະເທດສະມາຊິກ ເພື່ອໃຫ້ພາກພື້ນສາ ມາດບັນລຸເປົ້າໝາຍທີ່ໄດ້ຕັ້ງໄວ້, ໃຫ້ມີສະຖຽນລະພາບ ແລະ ຄວາມວັດທະນະຖາວອນ. ໃນການເຂົ້າຮ່ວມປະຊາຄົມອາຊຽນຂອງ ສປປ ລາວ ແມ່ນຂີດໝາຍແຫ່ງການພົວພັນຮ່ວມມືດ້ວຍຄຸນນະພາບໃໝ່ລະຫວ່າງ ສປປ ລາວ ກັບບັນດາປະເທດສະມາຊິກອາຊຽນອື່ນ, ອີກທັງ ເປັນການຍົກບົດບາດຂອງປະເທດລາວໃຫ້ກ້າວເຂົ້າສູ່ການເຊື່ອມໂຍງກັບອົງການຈັດຕັ້ງພາກພື້ນ ກໍຄືສະມາຄົມບັນດາປະຊາຊາດອາຊີອາຄະເນ.

 ເປົ້າໝາຍຕົ້ນຕໍຂອງການຮ່ວມມືດ້ານເສດຖະກິດອາຊຽນ ​ແມ່ນເຮັດໃຫ້ແຕ່ລະປະເທດສະມາຊິກ ແລະ ພາກພື້ນມີຄວາມເຂັ້ມແຂງສາມາດເພິ່ງພາຕົນເອງ ແລະ ກຸ້ມຕົນເອງໄດ້. ເພື່ອບັນລຸເປົ້າໝາຍດັ່ງກ່າວ, ສປປ ລາວ ໄດ້ເຄື່ອນໄຫວຮ່ວມກັບສະມາຊິກອື່ນໆຂອງອາຊຽນ​ໂດຍການເຂົ້າເປັນພາຄີໃນຂໍ້ຕົກລົງ, ສັນ ຍາ ແລະ ອານຸສັນຍາຕ່າງໆທາງດ້ານເສດຖະກິດ. ປະຈຸບັນ ອາຊຽນພວມສຸມໃສ່ຄວາມພະຍາຍາມ ເພື່ອສ້າງປະ ຊາຄົມອາຊຽນທີ່ປະກອບດ້ວຍ 3 ເສົາຄໍ້າຄື: ປະຊາຄົມການເມືອງ​-ຄວາມໝັ້ນຄົງອາ​ຊຽນ, ປະຊາຄົມເສດ ຖະກິດອາ​ຊຽນ ​ແລະ ປະຊາຄົມວັດທະນະທຳ​-ສັງຄົມ ອາ​ຊຽນໃຫ້ສໍາເລັດພາຍໃນປີ 2015 ຊຶ່ງອາຊຽນກໍໄດ້​ຕົກລົງ​​ເອົາ​ວັນ​ທີ 31 ທັນວາ 2015 ເປັນ​ວັນ​ປະກາດການ​ສ້າງ​ຕັ້ງປະ​ຊາ​ຄົມ​ອາຊຽນ (AEC 2015). ​ຫຼັງຈາກນັ້ນ, ອາ​ຊຽນ​ຈະໄດ້​ກາຍ​ເປັນ​ອົງການຈັດ​ຕັ້ງ​ໜຶ່ງ​ທີ່​ເຂັ້ມ​ແຂງ​ໃນ​ພາກ​ພື້ນ, ໂດຍມີ​ກົດ​ບັດ​ເປັນ​ອາຊຽນຂອງ​ຕົນ​ເອງ (ASEAN Charter) ​ເພື່ອ​ພ້ອມ​ກັນປົກປັກຮັກສາ ແລະ ສົ່ງເສີມສັນຕິພາບ, ສະຖຽນລະພາບ ແລະ ຄວາມວັດທະນະຖາວອນຂອງພາກພື້ນ. ​ຊຶ່ງ​​ໃນແຕ່ລະ​ເສົາ​ຄ້ຳ​ມີ​ຈຸດປະສົງ ​ແລະ ​ເປົ້າ​ໝາຍ​ດັ່ງ​ນີ້:

####  **ປະຊາຄົມການເມືອງ-ຄວາມໝັ້ນຄົງອາຊຽນ (ASEAN Political and Security Community- APSC)**

ມີ​ເປົ້າ​ໝາຍ​ໃຫ້​ປະ​ເທດ​ສະມາຊິກ​ຢູ່​ຮ່ວມ​ກັນ​ຢ່າງ​ສັນຕິ​ສຸກ, ​ແກ້​ໄຂ​ບັນຫາ​ລະຫວ່າງ​ປະ​ເທດ​ສະ ມາຊິກ​ດ້ວຍ​ສັນຕິ​ວິທີ, ມີ​ສະຖຽນ​ລະ​ພາບ ​ແລະ ຄວາມ​ໝັ້ນຄົງ​ຮອບດ້ານ ​ເພື່ອ​ຄວາມ​ສະຫງົບ​ສຸກ ​ແລະ ປອດ​ໄພ​ຂອງ​ປະຊາຊົນ.

 ເນື່ອງຈາກຄວາມແຕກຕ່າງກັນດ້ານລະບອບການເມືອງ, ດ້ານລະດັບການພັດທະນາເສດຖະກິດ ແລະ ຄວາມຫຼາກຫຼາຍດ້ານວັດທະນະທຳ, ພາສາ, ສາສະໜາ ແລະ ອື່ນໆ ພາຍໃນອາຊຽນ ແລະ ບາງປະ ເທດອາຊຽນມີເປົ້າໝາຍການເມືອງຂອງຕົນ ແລະ ອາຊຽນກໍມີການຮ່ວມມືກັບຄູ່ເຈລະຈາ ຊຶ່ງມີທັງປະ ເທດທີ່ກ້າວໜ້າ ແລະ ປະເທດຕາເວັນຕົກເຊັ່ນ: ສະຫະພາບເອີຣົບ, ສະຫະລັດອາເມລິກາ, ການາດາ ແລະ ອື່ນໆ. ສະນັ້ນ, ບັນຫາທ້າທາຍສໍາຄັນໃນຂົງເຂດນີ້ແມ່ນການນໍາໃຊ້ບັນຫາສິດທິມະນຸດ, ສາສະໜາ, ອົງ ການຈັດ​ຕັ້ງ​ທາງ​ສັງຄົມ, ສື່​ສັງຄົມ​ອອນ​ລາຍ ຫຼື ເຕັກໂນໂລຊີຂໍ້ມູນຂ່າວສານ, ແມ່ຍິງ, ຊາວໜຸ່ມ, ການສຶກສາ, ໄພພິບັດ, ການຫຼຸດຜ່ອນຄວາມທຸກຍາກ ແລະ ອື່ນໆ. ສປປ ລາວ ​ຈະ​ໄດ້ສືບ​ຕໍ່​ສ້າງສະຖຽນລະ​ພາບ​ທາງ​ດ້ານ​ການ​ເມືອງ, ສັງຄົມ​ມີ​ຄວາມ​ສະຫງົບ​ສຸກ, ສືບຕໍ່ສຶກສາອົບຮົມການເມືອງ-ແນວຄິດ ເພື່ອໃຫ້ພະ ນັກງານສະມາຊິກພັກ ກໍຄືບັນດານັກທຸລະກິດ ແລະ ປະຊາຊົນກຳແໜ້ນແນວທາງຂອງພັກ, ນະໂຍບາຍຂອງລັດ, ບັນດາຫຼັກການຂອງອາຊຽນ, ເປັນເຈົ້າການເອົາໃຈໃສ່ ແລະ ສະກັດກັ້ນບໍ່ໃຫ້ມີການສວຍໃຊ້ບັນຫາຫຼໍ່ແຫຼມ ແລະ ລະອຽດອ່ອນດັ່ງທີ່ກ່າວຂ້າງເທິງ ເພື່ອມາໂຈມຕີ ສປປ ລາວ ຫຼື ເພື່ອບັນລຸເປົ້າໝາຍການເມືອງຂອງປະ​ເທດ​ໃດໜຶ່ງ. ເວົ້າລວມແລ້ວ, ການເຂົ້າຮ່ວມປະຊາຄົມການເມືອງ-ຄວາມໝັ້ນຄົງອາ ຊຽນ ແມ່ນການເສີມຂະຫຍາຍການຮ່ວມມືດ້ານການເມືອງ-ຄວາມໝັ້ນຄົງ ເພື່ອສ້າງສະພາບແວດລ້ອມແຫ່ງສັນຕິພາບ ແລະ ສະຖຽນລະພາບ ຊຶ່ງເປັນເງື່ອນໄຂພື້ນຖານສໍາລັບການຮ່ວມມື ເພື່ອການພັດທະນາຂອງແຕ່ລະປະເທດ, ຂອງພາກພື້ນ ແລະ ຂອງໂລກອີກດ້ວຍ.

#### **ປະຊາຄົມເສດຖະກິດອາຊຽນ** (**ASEAN Economic Community-AEC**)

 ເສົາຄໍ້ານີ້ ມີເປົ້າໝາຍລວມທີ່ເນັ້ນໜັກໃຫ້ມີການຮ່ວມຕົວກັນທາງດ້ານເສດຖະກິດ ແລະ ອໍານວຍຄວາມສະດວກໃນການຕິດຕໍ່ຄ້າຂາຍລະຫວ່າງກັນ ແລະ ສ້າງໃຫ້ພາກພື້ນອາຊຽນ ມີຄວາມເຂັ້ມແຂງທາງດ້ານເສດຖະກິດ ສາມາດແຂ່ງຂັນກັບກຸ່ມພາກພື້ນອື່ນໆໄດ້. ໃນການສ້າງປະຊາຄົມເສດຖະກິດອາຊຽນໃນເສົາຄໍ້ານີ້ ຈະຕ້ອງໃຫ້ບັນລຸໃນ 4 ເປົ້າໝາຍຄື:

* ສ້າງໃຫ້ເປັນພາກພື້ນທີ່ມີຕະຫຼາດ ແລະ ຖານການຜະລິດໜຶ່ງດຽວມີການເຄື່ອນຍ້າຍສິນຄ້າ, ການເຄື່ອນຍ້າຍການບໍລິການ, ການເຄື່ອນຍ້າຍການລົງທຶນ, ການເຄື່ອນຍ້າຍແຮງງານທີ່ມີສີມື ແລະ ການເຄື່ອນຍ້າຍເງິນທຶນທີ່ມີຄວາມເສລີກວ່າເກົ່າ;
* ສ້າງໃຫ້ເປັນພາກພື້ນທີ່ມີຄວາມສາມາດແຂ່ງຂັນສູງ ດ້ວຍການພັດທະນານະໂຍບາຍການແຂ່ງ ຂັນ, ການປົກປ້ອງຜູ້ຊົມໃຊ້, ການປົກປ້ອງຊັບສິນທາງປັນຍາ, ການພັດທະນາໂຄງລ່າງພື້ນ ຖານ, ອາກອນ ແລະ ການຄ້າຜ່ານເອເລັກໂທຣນິກ (E-commerce);
* ສ້າງໃຫ້ກາຍເປັນພາກພື້ນ ທີ່ມີລະດັບການພັດທະນາເສດຖະກິດຢ່າງເທົ່າທຽມກັນ ດ້ວຍການສົ່ງ ເສີມວິສາຫະກິດຂະໜາດນ້ອຍ ແລະ ກາງ ແລະ ການຮັດແຄບຄວາມແຕກໂຕນດ້ານການພັດທະນາ; ແລະ
* ສ້າງໃຫ້ກາຍເປັນພາກພື້ນ ທີ່ມີການເຊື່ອມໂຍງເຂົ້າກັບເສດຖະກິດສາກົນຢ່າງເຕັມສ່ວນ ດ້ວຍການສ້າງເຂດການຄ້າເສລີລະຫວ່າງອາຊຽນ ກັບປະເທດຄູ່ຮ່ວມພັດທະນາອື່ນບົນພື້ນຖານຄວາມເປັນແກນກາງຂອງອາຊຽນ.

#### **ປະຊາຄົມວັດທະນະທຳ​-ສັງຄົມອາຊຽນ** (**ASEAN Socio-Cultural Community-ASCC)**

 ມີ​ຄວາມ​ມຸ່ງ​ຫວັງ​ຢາກ​ໃຫ້​ປະຊາກອນ​ໃນ​ອາ​ຊຽນມີ​ສະພາບ​ຄວາມ​ເປັນ​ຢູ່​ທີ່​ດີ ມີ​ຄວາມ​ໝັ້ນຄົງ​ທາງ​ສັງ​ຄົມມີ​ການ​ພັດທະນາ​ໃນ​ທຸກໆ​ດ້ານ ​ແລະ ມີ​ສັງຄົມ​ທີ່​ເອື້ອ​ອາທອນ ​ໂດຍ​ມີ​ແຜນ​ງານ​ສ້າງ​ຄວາມ​ຮ່ວມ​ ມື​ໃນ 6 ດ້ານ ຄື: 1) ການ​ພັດທະນາ​ຊັບພະຍາກອນ​ມະນຸດ, 2) ການ​ຄຸ້ມ​ຄອງ ​ແລະ ສະຫວັດດີ​ການ​ສັງ ຄົມ, 3) ສິດທິ ​ແລະ ຄວາມ​ຍຸດຕິ​ທຳ​ທາງ​ສັງ​ຄົມ, 4) ຄວາມ​ຍືນ​ຍົງ​ດ້ານ​ສິ່ງ​ແວດ​ລ້ອມ, 5) ສ້າງ​ເອກະລັກ​ຂອງ​ອາ​ຊຽນ ​ແລະ 6) ການຫຼຸດ​ຊ່ອງ​ຫວ່າງ​ຄວາມ​ແຕກໂຕນ​ກັນດ້ານ​ການ​ພັດທະນາ.

 ວຽກງານວັດທະນະທໍາ-ສັງຄົມ ຕ້ອງໄດ້ເອົາໃຈໃສ່ໃນດ້ານການເມືອງແນວຄິດ, ການຮັກສາ ແລະ ອະນຸລັກຮີດຄອງປະເພນີອັນດີງາມຂອງຊາດ, ການສ້າງສະຕິສັງຄົມ ແລະ ສ່ວນລວມເປັນສິ່ງສໍາຄັນຍິ່ງ.

#### **ຄູ່ຮ່ວມພັດທະນາອາຊຽນ**

 ມາເຖິງປະຈຸບັນອາຊຽນໄດ້ມີການເຈລະຈາ ເພື່ອສ້າງເຂດການຄ້າເສລີ (FTA) ຮ່ວມກັນກັບ 7 ຄູ່ເຈລະຈາ ແລະ 4 ປະເທດຄູ່ຮ່ວມພັດທະນາອາຊຽນເຊັ່ນ: ສປ.ຈີນ, ຍີ່ປຸ່ນ, ສ.ເກົາຫຼີ, ອົດສະຕຣາລີ-ນິວຊີແລນ, ອິນເດຍ, ຮົງກົງ (ສປ.ຈີນ), ສະຫະລັດອາເມລິກາ, ສ.ລັດເຊຍ, ການາດາ ແລະ ສະຫະພາບເອີຮົບ. ໃນການເຊື່ອມໂຍງລະຫວ່າງອາຊຽນກັບບັນດາປະເທດຄູ່ເຈລະຈາ ທີ່ ສປປ ລາວ ເຮົາຈະຕ້ອງມີສ່ວນຮ່ວມນັ້ນ, ກໍຍັງມີການຮ່ວມມືທາງດ້ານເສດຖະກິດລະຫວ່າງພາກພື້ນ ຊຶ່ງເປັນການຍົກລະດັບສັນຍາເຂດການຄ້າເສລີອາຊຽນກັບປະເທດຄູ່ເຈລະຈາ ທັງໃນລະດັບອາຊຽນ+1 ໃຫ້ກາຍເປັນອາຊຽນ+6 ຫຼື Regional Comprehensive Economic Partnership: RCEP (10 ປະເທດອາຊຽນ, ສປ.ຈີນ, ຍີ່ປຸ່ນ, ສ.ເກົາຫຼີ, ອິນເດຍ, ອົດສະຕຣາລີ ແລະ ນິວຊີແລນ) ທີ່ກຳລັງເຈລະຈາໃນຮອບທີ 21 ແລະ ມີກໍານົດໃຫ້ສໍາເລັດການເຈລະຈາໃນທ້າຍປີ 2018 ນີ້ ແມ່ນຖືວ່າເປັນບັນຫາສໍາຄັນ ແລະ ກຳລັງເຄັ່ງຮ້ອນໃນປະຈຸບັນ, ຊຶ່ງຮຽກຮ້ອງໃຫ້ ສປປ ລາວ ເຮົາຕ້ອງເປັນເອກະພາບດ້ານທ່າທີ ແລະ ຈຸດຢືນ ເພື່ອຍາດແຍ່ງເອົາຜົນປະ ໂຫຍດຈາກຂອບການຮ່ວມມືນີ້. ສ່ວນໃນລະດັບອາຊຽນ+3 ກໍຈະລວມມີ: ສປ.ຈີນ, ຍີ່ປຸ່ນ ແລະ ສ.ເກົາຫຼີ ແລະ ຍັງມີອາ ຊຽນ+1 ກັບຮົງກົງ (ສປ.ຈີນ) ຊຶ່ງໄດ້ສໍາເລັດການເຈລະຈາໃນປີ 2017.

###  ຄວາມ​ຄືບ​ໜ້າໃນການເຂົ້າຮ່ວມປະຊາຄົມເສດຖະກິດອາຊຽນ

ສຳລັບຄວາມຄືບໜ້າໃນການສ້າງ AEC ໂດຍສະເພາະແມ່ນການຜັນຂະຫຍາຍຕາມ 4 ເປົ້າ ໝາຍຕາມແຜນແມ່ບົດ 2015 (AEC Blueprint 2015) ມາຮອດປະຈຸບັນ​ ສປປ ລາວ ​ໄດ້​ຈັດ​ຕັ້ງ​ປະ ຕິບັດ​ພັນທະ​ໃນ​ແຜນ​​ແມ່​ບົດຕັ້ງ​ແຕ່​ປີ 2008 ເຖິງວັນທີ 31 ທັນວາ 2015. ໃນ 506 ມາດຕະການ, ສປປ ລາວ ໄດ້ສໍາເລັດເຖິງ 475 ມາດຕະການ ເມື່ອທຽບກັບປະເທດອາຊຽນອື່ນໂດຍລວມມີພຽງແຕ່ 469 ມາດຕະການ, ຖື​ວ່າ​ສໍາ​ເລັດ​ໄປ​ແລ້ວ 93,9% ຊຶ່ງ​ວ່າ​ຢູ່​ໃນ​ລະດັບ​ສູງ​ກວ່າ​ອັດຕາ​ສະ​ເລ່ຍຂອງ​ອາ​ຊຽນທີ່​ບັນລຸ​ໄດ້​ພຽງ 92,7% ​ແລະ ເຫັນດີໃຫ້ສືບຕໍ່ປະຕິບັດ ອີກ 31 ມາດຕະການທີ່ເຫຼືອໃຫ້ສໍາເລັດໃນທ້າຍປີ 2016.

#### **ຕະຫຼາດ ແລະ ຖານການຜະລິດໜຶ່ງດຽວ**

 ເພື່ອໃຫ້​ບັນລຸ​ເປົ້າ​ໝາຍ​ນີ້, ອາ​ຊຽນ​ໄດ້​ເອົາ​ໃຈ​ໃສ່​​ເຮັດ​ໃຫ້ການເຄື່ອນຍ້າຍສິນຄ້າ, ການເຄື່ອນຍ້າຍການບໍລິການ, ການເຄື່ອນຍ້າຍການລົງທຶນ, ການເຄື່ອນຍ້າຍແຮງງານທີ່ມີສີມື ​ແລະ ການເຄື່ອນຍ້າຍເງິນທຶນມີ​ຄວາມເສລີກວ່າເກົ່າບົນ​ພື້ນຖານ​ສັນຍາ​ທີ່​ກ່ຽວ​ຂ້ອງເຊັ່ນ: ​ການ​ເຄື່ອນ​ຍ້າຍ​ສິນຄ້າ​ ແມ່ນ​ໃຫ້​ອີງ​ຕາມສັນຍາວ່າ​ດ້ວຍ​ສິນຄ້າ​ຂອງ​ອາ​ຊຽນ (**ASEAN Trade in Goods Agreement-ATIGA**), ການ​ຄ້າ​ດ້ານການ​ບໍລິການ ​ແມ່ນ​ໃຫ້​ອີງ​ຕາມຂອບ​ສັນຍາ​ວ່າ​ດ້ວຍ​ການ​ຄ້າ​ດ້ານ​ການ​ບໍລິການ​ຂອງ​ອາ​ຊຽນ (**ASEAN Framework Agreement in Services-AFAS**) ​ແລະ​ ການເປີດກ້ວາງຂະ​ແໜງ​ການ​ລົງທຶນ ແມ່ນ​ອີງ​ໃສ່​ສັນຍາວ່າ​ດ້ວຍ​ການ​ລົງທຶນ​ຂອງ​ອາ​ຊຽນ​ແບບ​ຮອບດ້ານ

(**ASEAN Comprehensive Investment Agreement-ACIA**) ຊຶ່ງມີຄວາມ​ຄືບ​ໜ້າ​​ໃນ​ບາງ​ຂົງ​ເຂດດັ່ງ​ນີ້:

* **ການຄ້າດ້ານສິນຄ້າ (ATIGA)**

 ພາຍໃຕ້ເຂດການຄ້າເສລີອາຊຽນ ແຕ່ລະ​ປະ​ເທດ​ສະມາຊິກ ຈະ​ຕ້ອງ​ຫຼຸດຜ່ອນ ​ແລະ ລົບ​ລ້າງ​ອັດຕາ​ພາສີ ​ໃຫ້​ລົງ 0% ​ດັ່ງນີ້:

* ປະເທດອາຊຽນເກົ່າຈະ​ຕ້ອງ​ຫຼຸດຜ່ອນ ​ແລະ ລົບ​ລ້າງ​ອັດຕາ​ພາສີໃຫ້​ລົງ 0% ໃນ​ປີ 2010, ມາຮອດປະຈຸບັນນີ້ ອາ​ຊຽນ​ເກົ່າ 6 ປະເທດ ໄດ້ປະຕິບັດການຫຼຸດຜ່ອນອັດຕາພາສີຂອງຕົນຕາມແຜນທີ່ໄດ້ກໍານົດໄວ້​ໄດ້​ແລ້ວ ​ໂດຍມີ​ອັດ​ຕາ​ພາສີ 0% ​ຊຶ່ງ​ເລີ່​ມໃຫ້ການ​ຫຼຸດຜ່ອນ ​ແລະ ລົບ​ລ້າງ​ອັດຕາ​ພາສີ​ດັ່ງກ່າວ ນັບແຕ່ວັນທີ 01 ມັງກອນ 2010 ​ເປັນ​ຕົ້ນ​ມາ (​ແຕ່​ກໍຍັງ​ມີ​ບາງ​ສິນຄ້າ​ທີ່​ຍົກ​ເວັ້ນອອກ​ຈາ​ກການ​ລົບ​ລ້າງທີ່​ຍັງ​ເປັນ​ບັນຫາສືບຕໍ່ເຈລະຈາ​ກັນ​ຢູ່​ເຊັ່ນ: ຟິລິບ​ປິນ ຍົກ​ເວັ້ນ​ເຂົ້າ​ກິນ, ອິນ​ໂດ​ເນ​ເຊຍ ແລະ ມາ​ເລ​ເຊຍ ຍົກ​ເວັ້ນ​ເຄື່ອງ​ດື່ມ​ທີ່​ມີ​ທາ​ດເຫຼົ້າ, ຢາ​ສູບ ​ແລະ ສິນຄ້າ​ທີ່​ຂັດ​ກັບ​ສາສະໜາ​ມຸດ​ສະ​ລິ​ມ).
* ປະເທດອາຊຽນໃໝ່ ຫຼື CLMV ຈະ​ຕ້ອງ​ຫຼຸດຜ່ອນ ​ແລະ ລົບ​ລ້າງ​ອັດຕາ​ພາສີໃຫ້​ລົງ 0% ໃນ​ປີ 2015 ຊຶ່ງມາເຖິງປະຈຸບັນໄດ້ຫຼຸດຜ່ອນອັດຕາພາສີ ສໍາລັບບັນດາລາຍການສິນຄ້າທີ່ນອນຢູ່ໃນບັນຊີຫຼຸດຜ່ອນອັດ ຕາພາສີ (IL) ໃຫ້ເຫຼືອ 0-5% ເປັນສ່ວນໃຫຍ່ແລ້ວ. ​ໃນນັ້ນ, ຍັງສາມາດແກ່ຍາວການລົບລ້າງອັດຕາພາສີບາງລາຍການສິນຄ້າທີ່​ເຫັນ​ວ່າ​ ມີ​ຄວາມ​ອ່ອນໄຫວ ຊຶ່ງກວມເອົາ 7% ຂອງສິນຄ້າທັງໝົດ, ສຳ ລັບ ສປປ ລາວ ມີ 669 ລາຍການສິນຄ້າ ແລະ ສາມາດແກ່ຍາວເວລາຫຼຸດຜ່ອນອັດຕາພາສີໄປຮອດ ປີ 2018 ຈຶ່ງລົບລ້າງອັດຕາພາສີນໍາເຂົ້າເປັນ 0% (ນໍ້າມັນ​ເຊື້ອ​ໄຟ, ລົດ​ຍົນ, ​ເຄື່ອງ​ດື່ມ​ທີ່​ມີ​ທາດ​ເຫຼົ້າ ແລະ ອື່ນໆ).
* ນອກຈາກນັ້ນ, ຍັງມີອີກ 266 ລາຍການ ທີ່ເປັນບັນຊີສິນຄ້າກະທົບໄວ (Sensitive List-SL) ຊຶ່ງຈະມີອັດຕາພາສີນໍາເຂົ້າຢູ່ໃນລະດັບ 0-5% (ສິນຄ້າເຫຼົ່ານີ້ສ່ວນໃຫຍ່ ແມ່ນປະເພດກະສິກໍາທີ່ຍັງ​ບໍ່​ທັນ​ປຸງ​ແຕ່ງ).
* ໃນລາຍການສິນຄ້າທັງໝົດຈຳນວນ 9,558 ລາຍການ (ຕາມສາລະບານລະຫັດພາສີອາ​ຊຽນ AHTN 2012 ລະບົບ 8 ຕົວ​ເລກ​ ທີ່​ຖືກ​ພັດທະນາ​ມາ​ຈາກ​ສາລະບານ​ລະຫັດ​ພາສີ​ສາກົນລະບົບ​ 6 ຕົວ​ເລກ HSC 2012), ສປປ ລາວ ມີ 87 ລາຍການເປັນສິນຄ້າທີ່ຢູ່ໃນບັນຊີສະຫງວນໄວ້ຖາວອນ (GE) ແລະ ຈະບໍ່ມີການຫຼຸດ ຫຼື ລົບລ້າງອັດຕາພາສີນໍາເຂົ້າ ຊຶ່ງສິນຄ້າສ່ວນໃຫຍ່ແມ່ນປະເພດ ນໍແຮດ, ງາຊ້າງ, ກະດູກເສືອ, ເຂົາກວາງ, ສິນຄ້າ​ທີ່​ປະກອບ​ດ້ວຍ​ສານ​ສະກັດ​ຈາກຝິ່ນ, ອາວຸດ, ອຸປະກອນສົງ ຄາມ ​ແລະ ສິນຄ້າ​ອື່ນໆ ທີ່​ຕິດ​ພັນ​ກັບ​ຮີດຄອງ​ປະ​ເພນີ​ຂອງ​ຊາດ ​ແລະ ຄວາມ​ໝັ້ນຄົງຂອງ​ຊາດ.
* **ການຄ້າດ້ານການບໍລິການ (AFAS)**

ການເປີດກວ້າງການຄ້າດ້ານການບໍລິການ ແມ່ນໄດ້ແບ່ງອອກເປັນ 12 ຂະແໜງການໃຫຍ່ ຄື: 1) ການບໍລິການທຸລະກິດ; 2) ການບໍລິການດ້ານຄົມມະນາຄົມ; 3) ການບໍລິການດ້ານການກໍ່ສ້າງ ແລະ ວິສະວະກໍາ; 4) ການບໍລິການຈໍລະຈອນສິນຄ້າ; 5) ການບໍລິການດ້ານການສຶກສາ; 6) ການບໍລິການດ້ານສິ່ງແວດ ລ້ອມ; 7) ການບໍລິການດ້ານການເງິນ; 8) ການບໍລິການດ້ານສາທາລະນະສຸກ; 9) ການບໍລິການດ້ານການ ທ່ອງທ່ຽວ; 10) ການບໍລິການດ້ານໂຮງແຮມ, ວັດທະນະທໍາ ແລະ ກິລາ; 11) ການບໍລິການດ້ານການຂົນສົ່ງ ແລະ 12) ການບໍລິການດ້ານອື່ນໆ. ທັງ​ໝົດ 12 ຂະແໜງການຫຼັກນີ້, ອາຊຽນໄດ້ຕົກລົງເປີດກວ້າງຮ່ວມກັນ​ໃຫ້​ໄດ້ຈຳນວນ 128 ຂະແໜງການຍ່ອຍໃນປີ 2015 ພາຍ​ໃຕ້​ຄວາມ​ຮັບຜິດຊອບ​ຂອງຄະນະ​ກໍາມະການ​ປະສານ​ງານດ້ານ​ການ​ບໍລິການ​ອາ​ຊຽນ (CCS) ​ໂດຍຖື​ເອົາ​ຫຼັກການ​ສະໜອງ​ບໍລິການ 4 ຮູບແບບ ຄື: 1) ການບໍລິການຂ້າມແດນ; 2) ການຊົມໃຊ້ການບໍລິການຢູ່ຕ່າງປະເທດ; 3) ການເຂົ້າມາລົງທຶນໂດຍກົງຂອງຕ່າງປະເທດທີ່ມາສ້າງຕັ້ງສໍານັກງານ/ບໍລິສັດ ແລະ 4) ການເຄື່ອນຍ້າຍບຸກຄົນວິຊາຊີບ (ແຮງງານທີ່ມີສີມື).

ອາຊຽນໄດ້ສຳເລັດການເຈລະຈາໃນພູດທີ 9, ສຳລັບ ສປປ ລາວ ໄດ້ສະເໜີເປີດຈໍານວນ 92 ຂະແໜງການຍ່ອຍຈາກຈຳນວນ 128 ຂະແໜງການຍ່ອຍທັງ​ໝົດ ແລະ ໄດ້ຜ່ານມາດຕະຖານອາຊຽນແລ້ວ. ປະຈຸບັນອາຊຽນກໍາລັງສືບຕໍ່ເຈລະຈາໃນພູດສຸດທ້າຍພູດທີ 10​​ ໂດຍ​ມີ​ຄາດໝາຍ​ໃຫ້ບັນລຸ​ການ​ເປີດ​ໃຫ້​ຄົບທັງ​ໝົດ 128 ຂະ​ແໜງ​ຍ່ອຍພາຍ​ໃນປີ 2017 ຕາມ​ຜົນ​ກອງ​ປະຊຸມ AEM ຄັ້ງ​ທີ 47, ຄື​ຈະ​ໃຫ້​ສຳ​ເລັດ 50% ​ໃນ​ປີ 2015, 25% ​ໃນ​ປີ 2016 ​ແລະ ອີກ 25% ໃນ​ປີ 2017. ນອກ​ນັ້ນ, ອີກຈໍານວນຂະ​ແໜງ​ການ​ຍ່ອຍທີ່​ເຫຼືອ​ຈາກ 128 ຂະ​ແໜງ​ການ​ຍ່ອຍ​ແມ່ນ​ໄດ້​ມີ​ການ​ເຈລະຈາ​​ເປັນ​ຕ່າງຫາກ ​ໃນ​ຂະ​ ແໜງ​ບໍລິການ​ດ້ານ​ການ​ເງິນ (​ເປີດ​ແລ້ວ 6 ຂະ​ແໜງ​ການ​ຍ່ອຍ​ໃນ​ຂະແໜງ​ທະນາຄານ ​ແລະ 3 ຂະ​ແໜງ​ການ​ຍ່ອຍ​ດ້ານ​ປະກັນ​ໄພ) ​ແລະ ການ​ບໍລິການ​ຂົນ​ສົ່ງ​ທາງ​ອາກາດ (ປະຈຸ​ບັນ​ເປີດ​ແລ້ວ 8 ຂະ​ແໜງ​ການ​ຍ່ອຍຈາກ​​ເປົ້າ​ໝາຍທັງ​ໝົດໃຫ້​ສໍາ​ເລັດການເປີດ 13 ຂະ​ແໜງ​ການ​ຍ່ອຍ​ໃນປີ 2015). ເຖິງ​ແນວ​ໃດ​ກໍ​ຕາມ, ຍັງມີ​ອີກຢ່າງ​ໜ້ອຍ 20 ຂະແໜງ​ການ​ຍ່ອຍ ທີ່ຍັງ​ບໍ່​​ໄດ້​ວາງ​ຄາດໝາຍ​ເວລາ​ວ່າຈະ​ປະຕິບັດໃຫ້​ສໍາ​ເລັດ​ໄດ້​ເມື່ອ​ໃດ​ເພື່ອ​ໃຫ້​ຄົບ 160 ຂະ​ແໜງ​ການ​ຍ່ອຍ, ແຕ່​ຄາດ​ວ່າຈະ​ຕ້ອງ​ໄດ້​ສືບ​ຕໍ່​ຫາລື​​ໃນ​ລາຍ​ລະອຽດພາຍຫຼັງປີ 2015.

|  |
| --- |
| ໝາຍເຫດ: ການ​ເຄື່ອນ​ຍ້າຍ​ແຮງ​ງານ​ເປັນ​ບັນຫາ​ໜຶ່ງ​ທີ່~~​~~​ທ້າທາຍ​ທີ່​ສຸດ​ຂອງ​ພວກ​ເຮົາ. ສະ​ນັ້ນ​, ຂະ​ແໜງ​ການ​ກ່ຽວຂ້ອງຈະ​ຕ້ອງ​ໄດ້ມີ​ມາດ​ຕະການ​ຮັດກຸມ​ຢ່າງ​ແທ້​ຈິງ ​ເພື່ອ​ຄຸ້ມ​ຄອງ​ແຮງ​ງານ​ເຂົ້າ​ມາ​ໃນ ສປປ ລາວ ໃຫ້​ຖືກຕ້ອງ​ຕາມ​ກົດໝາຍ. ພ້ອມ​ດຽວ​ກັນ​ນັ້ນ, ກໍ​ຕ້ອງ​ຍົກ​ລະດັບ​ສີມື​ແຮງ​ງານ​ລາວ ​ໃຫ້​ຕອບ​ສະໜອງ​ຕາມ​ຄວາມ​ຕ້ອງການ​ຂອງ​ຕະຫຼາດ​ແຮງ​ງານ​ໃນ​ອະນາ​ຄົດ. |

* **ການ​ເປີດ​ເສລີ​ໃນຂະ​ແໜງ​ການ​ລົງທຶນ**

ໃນ​ໄລຍະ​ຜ່ານ​ມາ, ອາ​ຊຽນ ​ໄດ້​ສົ່ງ​ເສີມການ​ລົງທຶນ​ຕ່າງປະ​ເທດ​ ຜ່ານ​ນະ​ໂຍບາຍ​ດຶງ​ດູດ​ການ​ລົງ ທຶນ​ຂອງ​ອາ​ຊຽນ ທີ່​ໄດ້​ລະບຸ​ໄວ້​ໃນ​ຂໍ້​ຕົກ​ລົງການ​ລົງທຶນ​ຂອງ​ອາ​ຊຽນ ໄດ້ຢ່າງມີ​ປະສິດທິພາບ​ດີ​. ​​ເຖິງ​ຢ່າງ​ໃດ​ກໍ​ຕາມ, ​ເພື່ອ​ເຮັດ​ໃຫ້​ສັນຍາ​ການ​ລົງທຶນ​ດັ່ງກ່າວ ມີ​ລັກສະນະ​ກວ້າງຂວາງ​ ​ແລະ ຮອບດ້ານ​ຂຶ້ນ​ກວ່າ​ເກົ່າ, ອາ​ຊຽນ ​ໄດ້​ສໍາ​ເລັດ​ການ​ສ້າງ​ອະນຸ​ສັນຍາ​ດັດ​ແກ້ ​ເພື່ອປັບປຸງສັນຍາ​ການ​ລົງ​ທຶນ​ຮອບດ້ານອາ​ຊຽນ (ACIA) ແລະ ​ໄດ້​ລົງ​ນາມຮ່ວມ​ກັນ ​ເພື່ອ​ຮັບຮອງ​ເອົາອະນຸ​ສັນຍາ​ດັ່ງກ່າວ (​ໃນ​ກອງ​ປະຊຸມ​ລັດຖະມົນຕີ​ເສດຖະກິດ​ອາ​ຊຽນຄັ້ງ​ທີ 49 ທີ່​ຜ່ານ​ມາ) ຫຼື ​ເອີ້ນ​ວ່າອະນຸ​ສັນຍາ​ດັດ​ແກ້​ສັນຍາດ້ານ​ການ​ລົງທຶນ​ຮອບດ້ານ​ອາ​ຊຽນ ເປົ້າ​ໝາຍ​ເພື່ອ​ອະນຸຍາດ​ໃຫ້​ປະ​ເທດ​ສະມາຊິກ ໄດ້​ມີ​ໂອກາດ​ດັດ​ປັບບັນຊີ​ສະ​ຫງວນ​ໄວ້​ຂອງ​ຕົນ​ ໃຫ້​ມີ​ຄວາມ​ສອດຄ່ອງ​ກັບ​ນະ​ໂຍບາຍ​ການ​ເປີດ​ເສລີ​ທາງ​ດ້ານ​ການ​ລົງທຶນ​ ໃນ​ສະພາບ​ປະຈຸ​ບັນຂອງ​ແຕ່ລະ​ປະ​ເທດ​ສະມາ ຊິກ​ ເຖິງແນວໃດກໍຕາມ, ການເປີດເສລີຂະແໜງການລົງທຶນພາຍໃນອາຊຽນ ແມ່ນໃຫ້ຄຳນຶງເຖິງກົດໝາຍລົງທຶນຂອງແຕ່ລະປະເທດສະມາຊິກ. ການ​ເປີດ​ຂະ​ແໜງ​ການ​ລົງທຶນ​ປະກອບ​ດ້ວຍ 4 ຮູບ​ແບບ​ຄື: 1) ​ແບບ​ເປີດ​ກ້ວາງການ​ລົງທຶນ, 2) ​ແບບ​ສົ່ງເສີມ​ການ​ລົງທຶນ, 3) ​ແບບ​ປົກ​ປ້ອງ​ການ​ລົງທຶນ ​ແລະ 4) ​ແບບ​ອຳ ນວຍ​ຄວາມ​ສະດວກ​ໃຫ້​ແກ່​ການ​ລົງທຶນ.

#### **ການສ້າງໃຫ້ອາຊຽນເປັນພາກພື້ນທີ່ມີຄວາມສາມາດແຂ່ງຂັນສູງ**

ເພື່ອ​ສ້າງ​ພື້ນຖານ​​​ໃຫ້​ແກ່​ການ​ແຂ່ງຂັນ, ອາ​ຊຽນ​ໄດ້​ເນັ້ນຄວາມ​ສໍາຄັນຂອງ​ຕົ້ນ​ທຶນ​ການ​ຜະລິດ ແລະ ຄຸນ​ນະພາ​ບຂອງ​ສິນຄ້າ ​ຊຶ່ງມີສ່ວນ​ກ່ຽວຂ້ອງ​ໂດຍ​ກົງ​ກັບການ​ປັບປຸງ​ດ້ານ​ນິຕິ​ກໍາ​ຕ່າງໆ​ ແລະ ການ​ພັດທະນາ​ໂຄງ​ລ່າງ​​ພື້ນຖານເສດຖະກິດ. ສໍາລັບ ສປປ ລາວ, ໄດ້​ຮັບຮອງ​ເອົາ​ກົດໝາຍວ່າ​ດ້ວຍ​ການ​ປົກ​ປ້ອງ​ຜູ້​ຊົມ​ໃຊ້, ອອກ​ດໍາລັດ​ນະ​ໂຍບາຍ​ການ​ແຂ່ງຂັນ, ​ເຮັດ​ສັນຍາ​ສອງ​ຝ່າຍ​ກັບ​ຫຼາຍ​ປະ​ເທດ ກ່ຽວ​ກັບ​ການຍົກ​ເລີກ​ອາກອນ​ຊໍ້າ​ຊ້ອນ, ປັບປຸງ​ອາກອນ​ມູນ​ຄ່າ​ເພີ່ມ, ອອກ​ກົດໝາຍ​ປົກ​ປ້ອງ​ຊັບ​ສິນ​ທາງ​ປັນຍາ ​ແລະ ອື່ນໆ; ພ້ອມ​ດຽວ​ກັນ​ນີ້, ດ້ານ​ພັດທະນາ​ໂຄງ​ລ່າງພື້ນຖານ, ພວກ​ເຮົາ​ໄດ້ກໍານົດ​ເອົາ​ເສັ້ນທາງອາ​ຊຽນ 8ເສັ້ນທາງ ​ແລະ 4 ສະໜາມບິນເປັນສະໜາມບິນອາຊຽນ ລວມທັງ​ອອກ​ມາດ​ຕະການ​ຕ່າງໆ ​ເພື່ອ​ປົກ​ປ້ອງ ແລະ ຄຸ້ມ​ຄອງ​ການ​ຄ້າຜ່ານເອ​ເລັກ​ໂທຣນິກ (E-commerce).

#### **ການພັດທະນາເສດຖະກິດທີ່ຍຸຕິທໍາ ດ້ວຍການສົ່ງເສີມວິສາຫະກິດຂະໜາດນ້ອຍ ແລະ ກາງ (ວນກ) ເພື່ອການຮັດແຄບຄວາມແຕກໂຕນດ້ານການພັດທະນາ ​**

ຢູ່​ໃນ​ການ​ພັດທະນາເສດຖະກິດ​​ອາ​ຊຽນສ່ວນ​ຫຼາຍ​ ວນກ ​ແມ່ນ​ເປັນ​ກໍາລັງ​ຂັບ​ເຄື່ອນ​ ​ແລະ ​ເຮັດ​ໃຫ້ເສດຖະກິດ​ຂອງ​ອາ​ຊຽນມີ​ການ​ຂະຫຍາຍຕົວ​ໄວ. ຢູ່ ສປປ ລາວ ວນກ ກວມ​ເອົາ 99,8% ​ເພາະສະ​ນັ້ນ, ການ​ສົ່ງ​ເສີມ ວນກ ຈຶ່ງ​ມີ​ຄວາມ​ຈໍາ​ເປັນສໍາລັບ​ເສດຖະກິດ​ຂອງ​ລາວ ​ໂດຍ​ສະ​ເພາະແມ່ນ:

* ການປັບປຸງສະພາບແວດລ້ອມທາງດ້ານລະບຽບການ ແລະ ການຄຸ້ມຄອງຂອງລັດຕໍ່ການເຄື່ອນໄຫວທຸລະກິດ;
* ການເຂົ້າເຖິງແຫຼ່ງທຶນ;
* ການກໍ່ສ້າງຜູ້ປະກອບກິດຈະການໃໝ່;
* ເພີ່ມທະວີການໃຫ້ການຊ່ວຍເຫຼືອ ແລະ ການບໍລິການພັດທະນາທຸລະກິດ;
* ເພີ່ມທະວີການຮ່ວມມືລະຫວ່າງ ວນກ ກັບທຸລະກິດຂະໜາດໃຫຍ່ ແລະ ການລົງທຶນຂອງຕ່າງປະ ເທດ;
* ສົ່ງເສີມການເພີ່ມຜະລິດຕະພັນ ເພື່ອຍົກລະດັບຄຸນນະພາບ ແລະ ມາດຕະຖານຂອງຜະລິດຕະພັນ ແລະ ການບໍລິການ ຂອງ ວນກ;
* ສົ່ງເສີມການເຂົ້າຫາຕະຫຼາດ ແລະ ການຂະຫຍາຍຕະຫຼາດຂອງ ວນກ; ແລະ
* ຄວາມ​ເປັນ​ໄປ​ໄດ້​ໃນ​ການ​ສ້າງ​ຕັ້ງ​ກອງ​ທຶນ ວນກ ຂອງ​ອາ​ຊຽນ, ສຳລັບ​ກອງ​ທຶນ​ລະດັບ​ຊາດ ສ​ປປ ລາວ ​ໄດ້​ສ້າງ​ຕັ້ງ​ແລ້ວ.

#### **ການເຊື່ອມໂຍງເຂົ້າກັບເສດຖະກິດກັບສາກົນ ດ້ວຍການສ້າງເຂດການຄ້າເສລີ ລະຫວ່າງອາຊຽນກັບຄູ່ເຈລະຈາບົນພື້ນຖານຄວາມເປັນແກນກາງຂອງອາຊຽນ**

 ອາຊຽນໄດ້ສໍາ​ເລັດ​ການສ້າງສັນຍາ​ເຂດການຄ້າເສລີກັບ 6 ຄູ່ເຈລະຈາ ຄື: ສປ.ຈີນ, ສ.ເກົາຫຼີ, ຍີ່ປຸ່ນ, ອົດສະຕຣາລີ-ນິວຊີແລນ ແລະ ອິນເດຍ. ການເປີດເຂດການຄ້າເສລີດັ່ງກ່າວ ມີຮູບແບບການປະຕິ ບັດຄ້າຍຄືກັນກັບພາຍໃນອາຊຽນຄື: 1) ມີການລົບ​ລ້າງ​ອັດຕາພາສີ 0%; 2) ມີການໂຍະຍານໄລຍະການຫຼຸດພາສີສໍາລັບບາງປະເພດສິນຄ້າ; 3) ມີການກໍານົດບັນຊີສິນຄ້າກະທົບໄວ; ແລະ 4) ມີການກຳນົດບັນຊີສິນຄ້າສະຫງວນ​ໄວ້ຖາວອນ.

 ໃນພາກປະຕິບັດຕົວຈິງ ບັນດາປະເທດອາຊຽນຈະມີໄລຍະການຫຼຸດຜ່ອນອັດຕາພາສີ ກັບຄູ່ເຈ ລະຈາທີ່ແຕກຕ່າງກັນ. ສຳລັບ ສປປ ລາວ ​ເຮົາຜ່ານການເຈລະຈາກັບຄູ່ເຈລະຈາຈະ​ໄດ້ມີການລົບ​ລ້າງອັດຕາພາສີລົງ 0% ກັບບັນດາຄູ່ເຈລະຈາຕ່າງໆ ດັ່ງນີ້: ກັບ ສປ.ຈີນ ໃນປີ 2015, ກັບ ອິນເດຍ ໃນປີ 2018, ກັບ ສ.ເກົາຫຼີ ປີ 2018, ກັບ ອົດສະຕຣາລີ ແລະ ນິວຊີແລນ ປີ 2021 ແລະ ກັບຍີ່ປຸ່ນ ປີ 2026. ໃນຂະ ນະດຽວກັນ, ກໍຈະມີການໂຍະຍານໄລຍະການຫຼຸດພາສີ ສໍາລັບບາງປະເພດສິນຄ້າ ແລະ ການກຳນົດບັນຊີສິນຄ້າກະທົບໄວ ຊຶ່ງຢູ່ໃນລະຫວ່າງປີ 2018 ເຖິງປີ 2026 ໂດຍຂຶ້ນກັບການຕົກລົງຂອງປະເທດອາຊຽນທີ່ກ່ຽວຂ້ອງໃນການເຈລະຈາກັບຄູ່ເຈລະຈາຂອງຕົນ ​ແລະ ​ສໍາຄັນ​ແມ່ນ​ນັບ​ຈາກ​ໄລຍະ​ເວລາ​ຂອງ​ການ​ສໍາ​ເລັດ​ການ​ເຈລະຈາທີ່​ແຕກ​ຕ່າງ​ກັນ ຕົວຢ່າງ: ສປ.ຈີນ ​ແມ່ນ​ປະ​ເທດ​ຄູ່​ເຈລະຈາ​ເຂດ​ການ​ຄ້າ​ເສລີ ທໍາ​ອິດ​ຂອງ​ອາ​ຊຽນ ​ແລະ ບັງ​ເອີນອາ​ຊຽນ ກໍ​ເປັນຄູ່​ເຈລະຈາ​ເຂດ​ການ​ຄ້າ​ເສລີທໍາ​ອິດ ​ຂອງ ສປ.ຈີນ ຊຶ່ງ​ເລີ່​ມ​ແຕ່​ປີ 2002 ​ເປັນ​ຕົ້ນ​ມາ ​ແລະ 2004 ​ແມ່ນ​ສໍາ​ເລັດ​ການ​ເຈລະຈາ​ສັນຍາ​ດ້ານ​ການ​ຄ້າ​ດ້ານ​ສິນຄ້າ, ສ່ວນອາຊຽນ -ສ.​ເກົາຫຼີ ​ແມ່ນ​ເລີ່​ມປີ 2005 ດັ່ງ​ນີ້​ເປັນ​ຕົ້ນ.

 ສຳລັບຂະແໜງການບໍລິການ (Trade in Services) ຍິ່ງມີຄວາມຜ່ອນຜັນ​ກວ່າ ຊຶ່ງຕ່າງກັບການປະຕິບັດໃນອາຊຽນທີ່ມີກຳນົດເປີດໃນປີ 2015, ໝາຍຄວາມວ່າ ແຕ່ລະປະເທດອາຊຽນສາມາດໂຈະ ຫຼື ຕໍ່ເວລາການເປີດຂະແໜງການໃດໜຶ່ງ ໃນເມື່ອປະເທດຕົນຍັງບໍ່ທັນມີຄວາມພ້ອມ. ສ່ວນຂະແໜງ ການລົງທຶນ (Investment) ກັບຄູ່ເຈລະຈາ​​ແມ່ນສາມາດ​ສໍາ​ເລັດການ​ເຈລະຈາ​ກັບຍີ່ປຸ່ນ​ໃນ​ທ້າຍ​ປີ 2015 ​ນີ້. ​ແຕ່​ລະດັບ​ການ​ເປີດ​ເສລີ​ດ້ານ​ການ​ລົງທຶນ​ກັບປະ​ເທດ​ຄູ່​ເຈລະຈາ​ ແມ່ນ​ຕໍ່າ​ກວ່າ​ໃນ​ປະເທດອາ​ຊຽນດ້ວຍ​ກັນ, ສະ​ນັ້ນ ບາງ​ປະ​ເທດ​ຄູ່​ເຈລະຈາ​ອາ​ຊຽນ​​ເຊັ່ນ: ອົດສະຕຣາລີ ​ແລະ ນິວຊີ​ແລນ, ສປ.ຈີນ ​ແລະ ສ.​ເກົາຫຼີ ກໍາລັງ​ມີ​ການ​ປຶກສາຫາລື​​ ເພື່ອຍົກ​ລະດັບ​ສັນຍາ​ດ້ານ​ການ​ລົງທຶນກັບ​ອາ​ຊຽນ ຂຶ້ນ​ອີກ​ລະດັບ​ໜຶ່ງທີ່​ເປີດ​ກວ້າງ​ກວ່າ​ເກົ່າ. ~~​~~ເຖິງຢ່າງໃດກໍຕາມ, ສຳລັບ ສປປ ລາວ ກໍຕ້ອງໄດ້ກະກຽມຄວາມພ້ອມທຸກດ້ານ ແລະ ຊອກຫາມາດຕະການມາຮອງຮັບ ເພື່ອນຳຜົນປະໂຫຍດມາສູ່ປະເທດເຮົາໃນການເປີດເຂດການຄ້າເສລີກັບຄູ່ເຈລະຈາ ໂດຍສະເພາະ ການສ້າງລະບຽບການພາຍໃນເພື່ອຄຸ້ມຄອງຂະແໜງການທີ່ເປີດກວ້າງ ເພື່ອຫຼີກ ລ່ຽງການພິຈາລະນາສ່ວນບຸກຄົນ ແລະ ກໍເພື່ອກ້າວເຂົ້າສູ່ການສ້າງລັດຄຸ້ມຄອງດ້ວຍກົດໝາຍ.

#### **ສັນຍາການຄ້າດ້ານສິນຄ້າອາຊຽນກັບຄູ່ເຈລະຈາ**

* **ສັນຍາການຄ້າດ້ານສິນຄ້າອາຊຽນ-ສປ.ຈີນ**

 ໃນຂອບສັນຍາການຮ່ວມມືເສດຖະກິດຮອບດ້ານອາຊຽນ-ຈີນ, ສປປ ລາວ ໄດ້ກຳນົດເອົາລາຍ ການສິນຄ້າກະສິກຳແຕ່ໝວດ 01-08 ຈຳນວນ 590 ລາຍການ (ບໍ່ລວມສິນຄ້າທີ່ສະຫງວນໄວ້) ເຂົ້າເປັນໂຄງການເກັບກ່ຽວເບື້ອງຕົ້ນ (Early Harvest Programme (EHP)) ຂອງຂະບວນການສ້າງຕັ້ງເຂດການຄ້າເສລີ ACFTA, ຊຶ່ງໄດ້ລົບອັດຕາພາສີໃນປີ 2009. ພາຍໃຕ້ສັນຍາການຄ້າເສລີນີ້ ສປປ ລາວ ມີອັດຕາການລົບລ້າງອັດຕາພາສີສູງເຖິງ 97.2% ຊຶ່ງສູງກວ່າລະດັບການເປີດໃນຂອບການຮ່ວມມືອື່ນໆ. ຍັງເຫຼືອພຽງ 271 ລາຍການ ຫຼື ເທົ່າກັບ 2.8% ເທົ່ານັ້ນທີ່ບໍ່ມີການລົບລ້າງອັດຕາພາສີ, ໃນນັ້ນປະກອບມີ 135 ລາຍການທີ່ຍົກເວັ້ນ (Ex​clusive List) ອອກຈາກໂຄງການ EHP (ໂດຍເປັນສິນຄ້າກະສິກໍາປະເພດສັດລ້ຽງ, ພືດຜັກ, ແລະ ສິນຄ້າກະສິກໍາອື່ນໆ) ຊຶ່ງການຍົກເວັ້ນລາຍການດັ່ງກ່າວ ອອກຈາກການລົບລ້າງອັດຕາພາສີພາຍໃຕ້ EHP ສປປ ລາວ ກໍຈະບໍ່ໄດ້ຮັບສິດທິພິເສດຈາກການລົບລ້າງອັດ ຕາພາສີຂອງ ສປ.ຈີນ ຫຼື ຂອງສະມາຊິກອື່ນພາຍໃຕ້ສັນຍານີ້ເຊັ່ນກັນ. ນອກຈາກ 135 ລາຍການຍົກເວັ້ນດັ່ງກ່າວ, ພາຍໃຕ້ສັນຍານີ້ ສປປ ລາວ ຍັງມີ 72 ລາຍການທີ່ເປັນລາຍການສິນຄ້າກະທົບໄວ (Highly Sensitive List/HSL) ສາມາດຮັກສາອັດຕາພາສີເດີມຕ່ຳກວ່າ 50% ພາຍໃນປີ 2018 ຊຶ່ງ ສປປ ລາວ ກໍານົດເອົາສິນຄ້າປະເພດເຫຼົ້າ, ເຄື່ອງດື່ມປະເພດທາດເຫຼົ້າ ແລະ ສິນຄ້າປະເພດລົດຍົນ ໂດຍແມ່ນ ໝວດ 22 ແລະ 87.

* **ສັນຍາການຄ້າດ້ານສິນຄ້າ ອາຊຽນ-ອົດສະຕຣາລີ ແລະ ນິວຊີແລນ**

 ສປປ ລາວ ມີພັນທະລົບລ້າງອັດຕາພາສີຈໍານວນ 8,586 ລາຍການ (ໃນຈໍານວນ 9,558 ລາຍການທັງໝົດ), ໃນນັ້ນຈໍານວນ 8,233 ລາຍການ (86% ຂອງລາຍການທັງໝົດ) ຈະຕ້ອງຖືກລົບລ້າງໃນປີ 2021 ໂດຍຕ້ອງເລີ່ມຫຼຸດຈາກປີ 2015 ເປັນຕົ້ນໄປ, ແລະ ອີກ 352 ລາຍການຈະຖືກລົບລ້າງໃນປີ 2025. ນອກຈາກລາຍການລົບລ້າງຂອງ ສປປ ລາວ ຍັງມີ 703 ລາຍການທີ່ຕ້ອງໄດ້ຫຼຸດອັດຕາພາ ສີຈາກລະດັບ 30-40% ມາເປັນ 3% ໃນປີ 2025. ແນວໃດກໍຕາມ ພາຍໃຕ້ຂອບສັນຍານີ້ປະກອບມີ 267 ລາຍການທີ່ ສປປ ລາວ ສາມາດຮັກສາໄວ້ໃນລະດັບເດີມ.

* **ສັນຍາການຄ້າດ້ານສິນຄ້າ ອາຊຽນ-ສ.ເກົາຫຼີ**

 ພາຍໃຕ້ຂອບອາຊຽນ-ສ.ເກົາຫຼີ, ສປປ ລາວ ຈະຕ້ອງໄດ້ລົບລ້າງອັດຕາພາສີພາຍໃນປີ 2018 ຈໍານວນ 8,043 ລາຍການ ຊຶ່ງກວມເອົາ 84% ຂອງລາຍການທັງໝົດ. ນອກຈາກນັ້ນ, ສປປ ລາວ ມີລາຍການອັດຕາພາສີ 1,165 ລາຍການທີ່ບໍ່ໄດ້ຖືກລົບລ້າງອັດຕາພາສີແຕ່ມີ 988 ລາຍການທີ່ຈະມີການຫຼຸດອັດຕາພາສີລົງເຖິງລະດັບໃດໜຶ່ງໃນ ປີ 2025.

* **ສັນຍາການຄ້າດ້ານສິນຄ້າ ອາຊຽນ-ຍີ່ປຸ່ນ**

 ພາຍໃຕ້ຂອບສັນຍາການຄ້າດ້ານສິນຄ້າອາຊຽນ-ຍີ່ປຸ່ນ, ໃນຈໍານວນລາຍການສິນຄ້າທັງໝົດ 8,300 ລາຍ ການຕາມລະບົບ HS 2007 (ເນື່ອງຈາກຍັງບໍ່ທັນໄດ້ປັບປ່ຽນເປັນ HS 2012 ຈຶ່ງໃຊ້ HS 2007 ແທນ) ສປປ ລາວ ມີພັນທະຫຼຸດຜ່ອນອັດຕາພາສີທັງໝົດຕາມບັນຊີລາຍການສິນຄ້າທົ່ວໄປ (NT) 7,043 ລາຍການ, ແລະ ມີລາຍການສິນຄ້າຍົກເວັ້ນຖາວອນ (GE) 223 ລາຍການ, ສິນຄ້າກະ ທົບໄວສູງ (HL) 203 ລາຍການ ແລະ ສິນຄ້າກະທົບໄວທົ່ວໄປ (SL) 813 ລາຍການ. ລາຍລະອຽດລາຍການສິນຄ້າໃຫ້ເບິ່ງສາລະບານພາສີ.

* **ສັນຍາການຄ້າດ້ານສິນຄ້າ ອາຊຽນ-ອິນເດຍ**

 ສປປ ລາວ ມີພັນທະຫຼຸດຜ່ອນອັດຕາພາສີ ທັງໝົດ 6,431 ລາຍການໂດຍແບ່ງເປັນ 2 ໄລຍະ, ໄລຍະທີ 1 (NT1) 5,713 ລາຍການ ແລະ ໄລຍະທີ 2 (NT1) 718 ລາຍການ. ໃນຂອບນີ້ ສປປ ລາວ ມີລາຍການສິນຄ້າຍົກເວັ້ນຖາວອນ (GE) ທັງໝົດ 230 ລາຍການ, ແລະ ມີລາຍການສິນຄ້າກະທົບໄວ (SL) 1,639 ລາຍການ. ພັນທະທີ່ ສປປ ລາວ ໃຫ້ໄວ້ໃນຂອບນີ້ ເມື່ອທຽບກັບພັນທະພາຍໃຕ້ສັນຍາດ້ານສິນຄ້າກັບຄູ່ເຈລະຈາອື່ນໆຖືວ່າຕໍ່າກວ່າຫຼາຍ. ລາຍລະອຽດລາຍການສິນຄ້າໃຫ້ເບິ່ງສາລະບານພາສີ.

#### **ສັນຍາການຄ້າດ້ານການບໍລິການອາຊຽນກັບຄູ່ເຈລະຈາ**

* **ສັນຍາການຄ້າດ້ານການບໍລິການອາຊຽນ-ສປ.ຈີນ**

ການເຈລະຈາເລີ່ມຕົ້ນ​ໃນປີ 2003 ​ເພື່ອເປີດຂະ​ແໜງບໍລິການແບບເປັນພູດ (Package) ຊຶ່ງໃນປະຈຸບັນໄດ້ສຳເລັດພູດທີສາມ. ໃນ​ຂອບ​ອາ​ຊຽນ-ສປ.ຈີນ, ສປປ ລາວ ​ໄດ້​ເປີດ 8 ຂະແໜງບໍລິການ (​ແບ່ງ​ເປັນ 43 ຂະແໜງຍ່ອຍ) ລວມມີ: 1) ການ​ບໍລິການ​ວິຊາ​ຊີບ, 2) ການ​ບໍລິການ​ຄອມ​ພິວ​ເຕີ, 3) ການ​ວິ​ໄຈ ​ແລະ​ ພັດທະນາ, 4) ອະສັງຫາລິມະ​ຊັບ, 5) ການ​ບໍລິການ​ທຸລະ​ກິດ​ອື່ນໆ, 6) ກໍ່ສ້າງ, 7) ການ​ບໍລິການ​ສິ່ງ​ແວດ​ລ້ອມ, 8) ການ​ບໍລິການ​ບັນ​ເທິງ-​ວັດທະນະທໍາ ​ແລະ ​ກິລາ, ​ແລະ 9) ຂົນ​ສົ່ງ (ທາງອາ​ກາດ, ທາງ​ລົດ, ທາງ​ລົດ​​​ໄຟ ​ແລະ ​ການ​ບໍລິການ​ສະໜັບສະໜູນ).

* **ສັນຍາການຄ້າດ້ານການບໍລິການອາຊຽນ-ອິນເດຍ**

ການເຈລະຈາເລີ່ມຕົ້ນ​ໃນປີ 2008 ແລະ ​ໄດ້ດໍາເນີນມາແລ້ວ 12 ຄັ້ງ​ໂດຍການເຈລະຈາແມ່ນ ດໍາ​ເນີນແບບສອງຝ່າຍ. ປະຈຸບັນແມ່ນສຳ​ເລັດ​ການ​ເຈລະຈາ ​ແລະ ​ໃຫ້​ສັດຕະຍາບັນ​ແລ້ວ​ແຕ່​ຕົ້ນ​ປີ 2015. ສປປ ລາວ ໄດ້ສົ່ງບົດ​ສະເໜີ​ເປີດໃຫ້ອິນເດຍໃນ​ເດືອນສິງຫາ 2011 ຊຶ່ງກວມເອົາ 7 ຂະແໜງ (ແບ່ງ​​ເປັນ 38 ຂະແໜງຍ່ອຍ) ຄື: 1) ການ​ບໍລິການ​ທຸລະກິດ, 2)​ ການບໍລິການສື່ສານ, 3) ກໍ່ສ້າງ, 4) ການ​ທະນາຄານ, 5) ການ​ສຶກສາ​, 6) ການ​ບໍລິການ​ສິ່ງ​ແວດ​ລ້ອມ ແລະ ການທ່ອງທ່ຽວ. ປະຈຸບັນແມ່ນລໍຖ້າບົດສະເໜີເປີດຕະຫຼາດຈາກອິ**ນເດຍທີ່​ກໍາລັງ​ໃຫ້​ຝ່າຍກົດໝາຍຂອງ​ຕົນກວດຄືນ​ກ່ອນ​ໃຫ້​ມີ​ການ​ລົງ​ນາມ.**

* **ສັນຍາການຄ້າດ້ານການບໍລິການອາຊຽນ-ຢີ່ປຸ່ນ**

ການເຈລະຈາເລີ່ມຕົ້ນ​ໃນປີ 2009 ແລະ ໄດ້ດຳເນີນມາແລ້ວ 11 ຄັ້ງ. ການເຈລະຈາໃນຂອບດັ່ງກ່າວໄດ້ສໍາເລັດລົງ ແລະ ປະຈຸບັນແມ່ນກໍາລັງດໍາເນີນຂັ້ນຕອນກ່ອນການລົງນາມ ຊຶ່ງ ສປປ ລາວ ໄດ້ສະເໜີເປີດໃນຂອບນີ້ທັງໝົດ 81 ຂະແໜງການຍ່ອຍ ຈາກ 10 ຂະແໜງການຫຼັກຄື: ​: 1) ການບໍລິການທຸລະກິດ, 2)​ ການບໍລິການສື່ສານ, 3) ກໍ່ສ້າງ, 4) ຈໍາໜ່າຍ, 5) ການ​ສຶກສາ​, 6) ການ​ບໍລິການ​ສິ່ງ​ແວດ​ລ້ອມ, 7) ການເງິນ, 8) ສຸຂະພາບ ແລະ ສັງຄົມ, 9) ທ່ອງທ່ຽວ ແລະ 10) ຂົນສົ່ງ.

* **ສັນຍາການຄ້າດ້ານການບໍລິການອາຊຽນ-ສ.ເກົາຫຼີ**

ການເຈລະຈາເລີ່ມຕົ້ນ​ໃນປີ 2005 ໂດຍເຈລະຈາແບບເປັນພູດ (Package)​ ແລະ ສຳເລັດການເຈລະຈາພູດທີໜຶ່ງ (1st Package) ແລະ ມີຜົນບັງຄັບໃຊ້ແລ້ວ. ປະຈຸບັນທັງສອງຝ່າຍອາຊຽນ-ສ.ເກົາຫຼີ ໄດ້ປຶກສາຫາລືໃນການຄົ້ນຄວ້າເຖິງຜົນໄດ້ຜົນເສຍໃນການເປີດຂະແໜງບໍລິການໃນພູດທີໜຶ່ງຜ່ານມາ ເພື່ອເປັນບ່ອນອີງໃນການທົບທວນຄືນສັນຍາການຄ້າດ້ານການບໍລິການອາຊຽນ-ສ.ເກົາຫຼີ ແລະ ກະ ກຽມເປີດພູດທີສອງ. ຜົນການ​ຄົ້ນຄວ້າ​ແມ່ນໄດ້ລາຍງານ​ແກ່ລັດຖະມົນຕີເສດຖະກິດອາຊຽນ-ສ.ເກົາຫຼີ ໃນກອງປະຊຸມ AEM-ROK Consultation. ໃນ​ຂອບ​ນີ້, ສປປ ລາວ ​ໄດ້​ເປີດ 6 ຂະແໜງບໍລິການ (​ແບ່ງ​ເປັນ 18 ຂະແໜງຍ່ອຍ) ຄື​: 1) ການບໍລິການທຸລະກິດ, 2) ທ່ອງທ່ຽວ, 3) ການ​ບໍລິການການເງິນ-ການທະນາຄານ, 4) ການສຶກສາພາກເອກະຊົນ 5) ກໍ່ສ້າງ, ແລະ 6) ການ​ບໍລິການສິ່ງ​ແວດ​ລ້ອມ.

* **ສັນຍາການຄ້າດ້ານການບໍລິການອາຊຽນ-ອົດສະຕຣາລີ ແລະ ນິວຊີແລນ**

ການເຈລະຈາເລີ່ມຕົ້ນ​ໃນປີ 2004 ແລະ ​ໄດ້ສຳເລັດໃນປີ 2010 ແລະ ມີຜົນບັງຄັບໃຊ້ແລ້ວ, ໄດ້ປະຊຸມຮ່ວມກັນແລ້ວໜຶ່ງຄັ້ງໃນເດືອນພຶດສະພາ 2012 ເພື່ອທົບທວນການເປີດຂະແໜງບໍລິການຜ່ານມາໄລຍະ 3 ປີ ບົນ​ພື້ນຖານ​ຂອງ​ສັນຍາ​ທີ່​ໃຫ້​ມີ​ການ​ທົບ​ທວນຄືນທຸກໆ 3 ປີ. ສະຫຼຸບ​ແລ້ວ, ສປປ ລາວ​ ໄດ້​ເປີດ 7 ຂະແໜງບໍລິການ (37 ຂະແໜງການຍ່ອຍ) ​ໃນ​ຂອບ​ນີ້: 1) ທ່ອງ​ທ່ຽວ, 2) ການ​ທະນາຄານ, 3) ການ​ສຶກສາ, 4) ກໍ່ສ້າງ, 5) ການບໍລິການ​ສິ່ງ​ແວດ​ລ້ອມ, 6) ການ​ບໍລິການ​ຄອມ​ພິວ​ເຕີ, ​ແລະ 7) ​ໂທລະ​ຄົມມະນາຄົມ.

###  ແຜນງານປະຊາຄົມເສດຖະກິດອາຊຽນ 2025

ແຜນແມ່ບົດປະຊາຄົມເສດຖະກິດອາຊຽນ 2025 ສ້າງຂຶ້ນບົນພື້ນຖານແຜ່ນແມ່ບົດປະຊາຄົມເສດຖະກິດອາຊຽນ 2015 ແລະ ໄດ້ຮັບການຮັບຮອງໂດຍຜູ້ນໍາອາຊຽນໃນກອງປະຊຸມສຸດຍອດ ຄັ້ງທີ 27 ໃນວັນທີ 22 ພະຈິກ 2015 ຊຶ່ງປະກອບດ້ວຍ 5 ເປົ້າໝາຍດັ່ງນີ້: (i) ປະເທດສະມາຊິກອາຊຽນມີລະບົບເສດຖະກິດທີ່ມີການເຊື່ອມໂຍງ ແລະ ຍັບເຂົ້າກັນສູງຂຶ້ນ; (ii) ປະຊາຄົມເສດຖະກິດອາຊຽນມີຄວາມສາ ມາດແຂ່ງຂັນ, ມີນະວັດຕະກໍາ, ແລະ ເຂັ້ມແຂງ; (iii) ສົ່ງເສີມການເຊື່ອມຈອດດ້ານເສດຖະກິດ ແລະ ການຮ່ວມມືຂອງຂະແໜງການ; (iv) ປະຊາຄົມເສດຖະກິດອາຊຽນມີຄວາມສາມາດປັບຕົວ, ເດີນໜ້າໄປພ້ອມກັນທຸກພາກສ່ວນ ແລະ ມີປະຊາຊົນເປັນຈຸດສູນກາງ; ແລະ (v) ປະຊາຄົມເສດຖະກິດອາຊຽນເປັນສ່ວນສຳ ຄັນ ແລະ ມີບົດບາດໂດດເດັ່ນໃນປະຊາຄົມໂລກ.

ບູລິມະສິດເລັ່ງດ່ວນ ແມ່ນໃຫ້ສຳເລັດການຈັດຕັ້ງປະຕິບັດບັນດາມາດຕະການທີ່ຍັງບໍ່ແລ້ວ ພາຍໃຕ້ແຜນງານປະຊາຄົມເສດຖະກິດອາຊຽນ 2015. ພັນທະການຈັດຕັ້ງປະຕິບັດຂອງປະເທດກໍາປູເຈຍ, ສປປ ລາວ, ມຽນມາ ແລະ ຫວຽດນາມ (CLMV) ພາຍໃຕ້ແຜນງານປະຊາຄົມເສດຖະກິດອາຊຽນ 2015 ຮອດປີ 2018 ກໍໄດ້ລວມເຂົ້າໃນແຜນ AEC 2025 ຄືກັນ. ໃນທົດສະວັດຕໍ່ໜ້າ, ອາຊຽນຈະສຸມໃສ່ການພັດທະນາສົ່ງເສີມວິສາຫະກິດຂະໜາດຈຸລະພາກ ແລະ ກາງ (MSMES) ໃນການເຊື່ອມໂຍງເສດຖະກິດ. ໃນຂະນະດຽວກັນ, ອາຊຽນຈະຮັບເອົາເຕັກໂນໂລຊີດີຈີຕອລ ທີ່ມີວິວັດທະນາການ ເພື່ອເປັນແຮງຊຸກຍູ້ໃນການປັບປຸງສົ່ງເສີມການຄ້າ ແລະ ການລົງທຶນ, ສະໜອງເວທີທຸລະກິດທີ່ນຳໃຊ້ອີເລັກໂທຣນິກເປັນພື້ນຖານ, ສົ່ງເສີມການຄຸ້ມຄອງທີ່ດີ, ແລະ ອໍານວຍຄວາມສະດວກໃນການນໍາໃຊ້ເຕັກໂນໂລຊີທີ່ເປັນມິດຕໍ່ສິ່ງແວດລ້ວມ.

## **ການຮ່ວມມືໃນຂອບອະນຸ​ພາກ​ພື້ນ ແລະ ຄວາມຄືບໜ້າໃນການເຊື່ອມໂຍງໃນຂອບ​ອື່ນໆ**

### ການ​ຮ່ວມ​ມື​ໃນ​ຂອບ APTA

 ໃນ​ປີ 1971 UNESCAP (United Nations Economic and Social Commission for Asia and the Pacific) ໄດ້ສ້າງຕັ້ງ Trade Negotiations Group (TNG) ຂຶ້ນ ຊຶ່ງກອງ​ປະຊຸມຄັ້ງ​ທຳ​ອິດ​ຂອງ TNG ​ໄດ້​ເລີ່ມ​ຂຶ້ນ​ໃນ​ເດືອນ​ກຸມພາ 1972, ຕໍ່​ມາໃນ​ກອງ​ປະຊຸມ TNG ​ໃນ​ເດືອນ​ສິງຫາ 1973, ​ໄດ້​ມີ 13 ປະ​ເທດທີ່​ເຂົ້າ​ຮ່ວມ ​ແລະ ​ໄດ້​ພິຈາລະນາ​ການ​ຫຼຸດຜ່ອນ​ອັດຕາ​ພາສີ​ນຳ​ເຂົ້າ​ລະຫວ່າງ​ປະ​ເທດ​ທີ່​ເຂົ້າ​ຮ່ວມ​ນຳ​ກັນ. ມາ​ຮອດ​ປີ 1975 ​ມີພຽງ 7 ປະ​ເທດ ​ຊຶ່ງລວມມີ ບັງ​ກະລາ​ເດັດ, ອິນ​ເດຍ, ສປປ ລາວ, ສ.ເກົາຫຼີ, ສີ​ລັງກາ, ຟິລິບ​ປິນ ​ແລະ ​ໄທ ​ທີ່ເຂົ້າ​ຮ່ວມກອງ​ປະຊຸມ TNG ຢູ່​ບາງກອກ, ປະ​ເທດ​ໄທ. ​ໃນ​ວາລະ​ຂອງກອງ​ປະຊຸມ​ດັ່ງກ່າວ ​ໄດ້ມີ​ການ​ລົງ​ນາມຮ່ວມ​ກັນ​ໃນ​ສັນຍາ​ການ​ເຈລະຈາ​ການ​ຄ້າ​ລະຫວ່າງ​ປະ​ເທດສະມາຊິກ​ຂອງ ESCAP ຮ້ອງວ່າ: “ສັນຍາບາງກອກ ຫຼື Bangkok Agreement” ​ແຕ່​ມີ​ພຽງ 5 ປະ​ເທດ​ເທົ່າ​ນັ້ນ ທີ່​ໄດ້​​ມີ​ການລົງ​ນາມ​ໃຫ້​ສັດຕະຍາບັນ ແລະ ​ໄດ້ກາຍເປັນປະເທດສະມາຊິກກໍ່​ຕັ້ງ​ທຳ​ອິດຂອງສັນຍາບາງກອກ ຊຶ່ງປະກອບ​ມີ ບັງ​ກະລາ​ເທດ, ອິນ​ເດຍ, ສປປ ລາວ, ​ສ.ເກົາຫຼີ ​ແລະ ສີ​ລັງກາ. ສັນຍາ​ສະບັບດັ່ງກ່າວນີ້ ​ເປັນ​ສັນຍາ​ທຳ​ອິດຂອງ​ສັນຍາ​ທາງ​ດ້ານ​ການ​ຄ້າ​ລະຫວ່າງ​ປະ​ເທດ​ທີ່​ກຳລັງ​ພັດທະນາໃນ​ຂົງ​ເຂດ​ ອາຊີ-ປາຊີ​ຟິກ. ຫຼັງ​ຈາກ​ນັ້ນ, ໃນເດືອນພະຈິກ 2005, ໃນກອງປະຊຸມລະດັບລັດຖະມົນຕີຄັ້ງທຳອິດຂອງສັນຍາບາງກອກ, ຈຶ່ງໄດ້ມີການປ່ຽນຊື່ສັນຍາບາງກອກມາ​ເປັນ​ສັນຍາ​ການ​ຄ້າອາຊີ-ປາຊີ​ຟິກ (Asia-Pacific Trade Agreement-APTA). ສັນຍາ APTA ​ແມ່ນ​ສັນຍາ​ທີ່​ເປີດ​ໃຫ້​ທຸກໆປະ​ເທດ​ສະມາຊິກ​ຂອງ​ອົງການ UNESCAP ສາມາດ​ສະໝັກ​ເຂົ້າ​ເປັນ​ສະມາ ຊິກ​ຂອງ​ສັນຍາ​ດັ່ງກ່າວໄດ້, ສັນຍາ​ນີ້​​ ແມ່ນ​ການ​ຈັດການ​ດ້ານ​ການ​ຄ້າ​ໃນ​ຂົງ​ເຂດ​ທີ່​ກວ້າງ​ທີ່​ສຸດ​ໃນ​ພາກ​ພື້ນ, ຊຶ່ງ​ກວມ​ເອົາ​ຂົງ​ເຂດ​ອາຊີ​ຕາ​ເວັນ​ອອກ, ອາຊີ​ຕາ​ເວັນ​ອອກສຽງ​ໃຕ້, ​ແລະ ອາຊີ​ໃຕ້ ​ແລະ ມີ​ຄວາມຕ້ອງການ​ທີ່​ຈະ​ຂະຫຍາຍ​ໄປ​ສູ່​ຂົງ​ເຂດ​ອື່ນໆ​ນຳ.

 ເປົ້າ​ໝາຍຂອງ​ສັນຍາ APTA ໄດ້ແນໃສ່ການຮ່ວມມືໃນຂົງເຂດ: ການບໍລິການດ້ານພາສີຂາເຂົ້າ, ມາດຕະຖານຂັ້ນຕອນ ແລະ ຮູບແບບທີ່ຕິດພັນກັບການຄ້າ, ຮັບຮອງເອົາລະຫັດພາສີລວມ (Common Tariff Nomenclature) ແລະ ການປະຕິບັດລະບຽບແຫຼ່ງກໍາເນີດສິນຄ້າແບບດຽວກັນ.

 ມາ​ຮອດປີ 2017, ​ໃນ​ສັນຍາ APTA ປະກອບ​ດ້ວຍ 7 ປະ​ເທດ​ສະມາຊິກ ​ຄື: ບັງກະລາເທດ (1975), ອິນເດຍ (1975), ສ.ເກົາຫຼີ (1975), ສປປ ລາວ (1975), ສີລັງກາ (1975), ສປ.ຈີນ (2001), ແລະ ມົງ​ໂກ​ນ (2013). ພ້ອມ​ນີ້, ຍັງມີອີກຫຼາຍປະເທດທີ່ໃຫ້ຄວາມສົນໃຈເຂົ້າເປັນສະມາຊິກເຊັ່ນ: ປາປົວນີວກີເນ, ປາກິດສະຖານ ແລະ ອື່ນໆ. ສໍາລັບປະເທດທີ່ກຳລັງພັດທະນາທີ່ເປັນສະມາຊິກຂອງອົງການ UNESCAP (ກອງເລຂາ) ແມ່ນສາມາດສະໝັກເຂົ້າເປັນສະມາຊິກຂອງສັນຍາ APTA ໄດ້ທຸກປະເທດ. ​ໃນ​ການ​ເຂົ້າ​ຮ່ວມ​ APTA ຂອງ ສປປ ລາວ ​ແມ່ນ​ໂອກາດ​ໃນ​ການ​ຍາດ​ແຍ່ງ​ເຂົ້າ​ສູ່ 3 ຕະຫຼາດ​ຍັກ​ໃຫຍ່​ຂອງ​ໂລກ ​​​ໂດຍ​ສະ​ເພາະ​ແມ່ນ: ສປ.ຈີນ, ອິນ​ເດຍ ​ແລະ ​ສ.ເກົາຫຼີ ຊຶ່ງ ສປປ ລາວ​ ເຮົາຈະ​ສາມາດນຳໃຊ້ສິດຜົນປະໂຫຍດຈາກການຫຼຸດຜ່ອນອັດຕາພາສີ ເພື່ອຊຸກຍູ້ການສົ່ງອອກເຊັ່ນ: ການນຳໃຊ້ສິນຄ້າທີ່ໄດ້ຮັບສິດທິພິເສດ ແລະ ໄດ້ຮັບການຜ່ອນຜັນທາງດ້ານລະບຽບແຫຼ່ງກຳເນີດສິນຄ້າ ພາຍໃຕ້ເນື້ອໃນສັນຍາ APTA. ​

* **ຄວາມ​ຄືບ​ໜ້າ​ໃນການຮ່ວມມືໃນຂອບ APTA**

ການເຈລະຈາໃນຂອບດັ່ງກ່າວ ແມ່ນດໍາເນີນມາຮອດກອງປະຊຸມຄະນະປະຈຳ ຄັ້ງທີ 50 ​ແລະ ກອງ​ປະຊຸມ​ລະດັບ​ລັດຖະມົນ​ຕີ ຄັ້ງ​ທີ 4 ​ເຊິ່​ງຜູ້ນຳ​ປະ​ເທດ​ສະມາຊິກ​ ໄດ້​ມີ​ການ​ເຊັນ​ຮັບຮອງ​ເອົາ​ສັນຍາການ​ຄ້າ​ອາຊີ-ປາຊີ​ຟິກ ​ສະບັບ​ປັບປຸງ​ ຄັ້ງ​ທີ 2, ທີ່​ມີ​ການຮັບຮອງ​ເອົາ​ຜົນ​ຂອງການເຈລະຈາບັນຊີຫຼຸດຜ່ອນອັດຕາພາສີ ຮອບທີ 4 ຊຶ່ງການເຈລະຈາໃນຮອບນີ້ສ່ວນໃຫຍ່ຈະເນັ້ນໃສ່ການເຈລະຈາການຄ້າດ້ານສິນຄ້າ. ນອກ ຈາກ​ນີ້, ​ໃນ​ກອງ​ປະຊຸມ​ຄະນະ​ລັດຖະມົນຕີຂອງສັນຍາ ຍັງ​ໄດ້​ອອກ​ຖະ​ແຫຼ​ງການ​ຮ່ວມ​ກັນ ​ໃນ​ການ​ກຳນົດ​ໃຫ້​ສັນຍາ​ທີ່​ໄດ້​​ເຊັນ​ຮັບຮອງ​ກັນ​ມາ​ນັ້ນ ສາມາດ​ມີ​ຜົນ​ບັງຄັບ​ໃຊ້​ພາຍ​ໃນ​ປີ 2017 ນີ້, ​​ພ້ອມ​ທັງ ມອບໃຫ້​ຄະນະ​ປະຈຳ​ສັນຍາ​ເລີ່ມ​ປຶກສາ​ຫາລື, ສ້າງ​ກົນ​ໄກ ​ແລະ ​ເຄື່ອງມື​ທີ່​ຈຳ​ເປັນເພື່ອ​​ເລັ່ງ​ໃຫ້​ສາມາດ​ເປີດ​ຮອບ​ການ​ເຈລະຈາ​ ເພື່ອ​ຫຼຸດຜ່ອນ​ອັດຕາ​ພາສີ​ໃນ​ຮອບ​ໃໝ່ ລວມ​ເຖິງ​​ໃຫ້​ເລີ່ມຕົ້ນເຈລະຈາໃນຂອບການຄ້າດ້ານບໍລິ ການ, ການລົງທຶນ ແລະ ການອໍານວຍຄວາມສະດວກໃຫ້ແກ່ການຄ້າ ໂດຍສະເພາະ ບັນຫາມາດຕະການກີດກັ້ນທາງດ້ານການຄ້າທີ່ບໍ່ແມ່ນພາສີ ເຊັ່ນ: ບັນຫາ​ສຸຂາ​ນາ​ໄມ​ ​ແລະ ສຸຂາ​ນາ​ໄມ​ພືດ (SPS) ແລະ ສິ່ງ​ກີດ​ຂວາງ​ທາງ​ດ້ານ​ເຕັກ​ນິກຕໍ່​ການ​ຄ້າ (TBT) ລວມທັງການແລກປ່ຽນຂໍ້ມູນດ້ານພາສີ ແລະ ລະບຽບການ ນໍາເຂົ້າໃນ APTA.

### ການຮ່ວມມືໃນຂອບ CLMV

ການຮ່ວມມືໃນຂອບ CLMV ມີຈຸດເລີ່ມຕົ້ນໃນປີ 1999 ພາຍຫຼັງທີ່ 4 ປະເທດສະມາຊິກອາ ຊຽນໃໝ່ (CLMV) ເຂົ້າເປັນສະມາຊິກຢ່າງສົມບູນ. ຍ້ອນລະດັບການພັດທະນາລະຫວ່າງ 6 ປະເທດສະ ມາຊິກເກົ່າອາຊຽນ ແລະ 4 ປະເທດ CLMV ມີຄວາມແຕກຕ່າງກັນ, ຜູ້ນໍາ 4 ປະເທດ CLMV ຈຶ່ງມີຄວາມເຫັນນຳກັນວ່າ 4 ປະເທດລ້ວນແຕ່ມີທ່າແຮງທາງທຳມະຊາດຫຼາຍດ້ານທີ່ເປັນເງື່ອນໄຂອັນສຳຄັນສຳລັບການພັດທະນາເສດຖະກິດ ຊຶ່ງສາມາດຮ່ວມມືກັນເພື່ອເຮັດໃຫ້ຫຼຸດຜ່ອນຄວາມແຕກໂຕນກັນລະ ຫວ່າງສະມາຊິກໃໝ່ກັບສະມາຊິກເກົ່າອາຊຽນ. ເວົ້າສະເພາະແຕ່ຂະແໜງເສດຖະກິດ, ເປົ້າໝາຍຂອງການຮ່ວມມືໃນຂອບ CLMV ຈະເນັ້ນໃສ່ການຮ່ວມມືເພື່ອການພັດທະນາພື້ນຖານເສດຖະກິດຂອງຕົນເອງ ແລະ ໃຫ້ທັນກັບບັນດາປະເທດສະມາຊິກອາຊຽນເກົ່າ 6 ປະເທດ, ໂດຍແນໃສ່ການສ້າງກົນໄກການປະ ສານງານ ເພື່ອຮັບປະກັນຜົນສໍາເລັດຂອງການຮ່ວມມືດ້ານການຄ້າ ແລະ ການລົງທຶນນຳກັນ.

ໃນໂອກາດກອງປະຊຸມສຸດຍອດອາຊຽນ ທີ່ນະຄອນຫຼວງວຽງຈັນ, ສປປ ລາວ ໄດ້ມີຂໍ້ລິເລີ່ມຈັດກອງປະຊຸມສຸດຍອດຜູ້ນຳ 4 ປະເທດ ຄັ້ງທີ 1 ຂຶ້ນ ໃນວັນທີ 28 ພະຈິກ 2004 ແລະ ໄດ້ຮັບຮອງເອົາຖະ ແຫຼງການຮ່ວມມືໃນຂອບດັ່ງກ່າວ. *ແຜນຈັດຕັ້ງປະຕິບັດງານ*​ຂອງ CLMV “CLMV Action Plan” *ໄດ້ຖືກສ້າງຂຶ້ນ ແລະ ນຳໄປພິຈາລະນາ ແລະ ຮັບຮອງເອົາໂດຍລັດຖະມົນຕີເສດຖະກິດ* CLMV *ຢ່າງເປັນທາງການໃນກອງປະຊຸມສຸດ*ຍອດ ຄັ້ງທີ 2 ທີ່ໄດ້ຈັດຂຶ້ນໃນປີ 2005, ທີ່ກົວລາລຳເປີ, ປະເທດມາເລເຊຍ*.*​​ ໃນ​ແຜນ​ປະຕິບັດ​ງານ​ຂອງ CLMV ​ໄດ້ກວມເອົາ 3 ຂົງເຂດການຮ່ວມມືຫຼັກ ແລະ ປະກອບມີບັນດາກິດຈະກໍາທີ່ຕິດພັນຄື:

1. ຂົງເຂດທີ 1: ເສດຖະກິດ ແລະ ການຄ້າ (Economics and Trade), ປະກອບດ້ວຍກິດຈະກໍາ: (1) ການສົ່ງເສີມການຄ້າ (Trade Promotion); (2) ການ​ຄ້າຜ່ານເອ​ເລັກ​ໂທຣນິກ (E-commerce); ແລະ (3) ການຄຸ້ມຄອງຕະຫຼາດ (Market Administration);
2. ຂົງເຂດທີ 2: ການພັດທະນາຊັບພະຍາກອນມະນຸດ (Human Resources Development), ປະກອບມີກິດຈະກໍາ: (1) ຫຼັກສູດການຝຶກອົບຮົມປະຈໍາປີ ສໍາລັບວິຊາການວຽກງານການຄ້າຈາກປະເທດ CLMV (Annual Internship Programs for CLMV Trade Officials); (2) ທຶນການສຶກສາ (Scholarship Programs); (3) ການຝຶກອົບຮົມວິຊາຊີບ (Vocational Training); ແລະ (4) ທັດສະນະສຶກສາ (Study Visits); ແລະ
3. ຂົງເຂດທີ 3: ກົນໄກການປະສານງານ (Coordination Mechanism), ພ້ອມ​ນີ້, ຢູ່​ໃນຂອບ​ການ​ຮ່ວມ​ມື CLMV ກໍໄດ້​ມີ​ການ​ສ້າງ​ຕັ້ງ 4 ໜ່ວຍ​ງານ​ທີ່​ຮັບຜິດຊອບ​ເປັນ​ປະ​ເທດ​ປະ ສານ​ງານ​ຄື: 1) ມຽນມາ ​ເປັນ​ປະ​ເທດ​ທີ່​ປະສານ​ງານ​ທາງ​ດ້ານ​ກະສິກຳ; 2) ສປປ ລາວ ​ເປັນ​ປະ​ເທດ​ທີ່​ປະສານ​ງານ​ທາງ​ດ້ານ​ການ​ຂົນ​ສົ່ງ; 3) ກຳປູ​ເຈຍ ​ເປັນ​ປະ​ເທດ​ປະສານ​ງານ​ດ້ານ​ການທ່ອງ ທ່ຽວ; ​ແລະ 4) ສສ.ຫວຽດນາມ ​ເປັນ​ປະ​ເທດ​ປະສານ​ງານ​ດ້ານ ICT.

ໃນກອງປະຊຸມສຸດຍອດ ຄັ້ງທີ 4, ໃນວັນທີ 6 ພະຈິກ 2008, ທີ່ຮ່າໂນ້ຍ, ສສ.ຫວຽດນາມ ໄດ້ມີການຈັດບູລິມະສິດບັນຊີໂຄງການຂອງ CLMV ແລະ ໄດ້ຕົກລົງເພີ່ມ 3 ຂະແໜງການໃໝ່ຄື: ການຮ່ວມມືເພື່ອປົກປັກຮັກສາສິ່ງແວດລ້ອມ, ການຮ່ວມມືເພື່ອການເຂົ້າເຖິງຕະຫຼາດ ແລະ ການໃຫ້ສິດທິພິ ເສດສຳລັບສິນຄ້າ, ແລະ ການບໍລິການຂອງປະເທດເຂົ້າສູ່ຕະຫຼາດໂລກ ແລະ ການຮ່ວມມືກັບບັນດາຄູ່ເຈ ລະຈາ ເພື່ອຂົນຂວາຍທຶນສຳລັບຈັດຕັ້ງປະຕິບັດໂຄງການຕ່າງປະເທດ. ການຮ່ວມມືໃນຂອບດັ່ງກ່າວ ແມ່ນເລີ່ມມີການເຄື່ອນໄຫວຢ່າງເປັນຮູບປະທຳຫຼາຍຂຶ້ນ ພາຍຫຼັງກອງປະຊຸມສຸດຍອດ ຄັ້ງທີ 5, ວັນທີ 16 ພະຈິກ 2010, ທີ່ພະນົມເປັນ, ກຳປູເຈຍ ໂດຍໄດ້ມີການຮັບຮອງເອົາ 16 ໂຄງການບູລິມະສິດ ແລະ ເຫັນດີໃຫ້ສົ່ງບັນຊີໂຄງການບູລິມະສິດດັ່ງກ່າວ ໃຫ້ກອງເລຂາອາຊຽນຢູ່ຈາກາຕາ, ອິນໂດເນເຊຍ ເພື່ອລະດົມຂົນຂວາຍທຶນຮອນເຂົ້າໃນການຈັດຕັ້ງປະຕິບັດ 16 ໂຄງການບູລິມະສິດຂອງຂອບການຮ່ວມມື CLMV.

* **ຄວາມຄືບໜ້າການຮ່ວມມືໃນຂອບ CLMV**

 ນັບແຕ່ປີ 2011 ເປັນຕົ້ນມາ, ການເຄື່ອນໄຫວຈັດຕັ້ງປະຕີບັດວຽກງານໃນຂອບການຮ່ວມມື CLMV *ນີ້* ແມ່ນມີຄວາມຄືບໜ້າ ແລະ ເປັນຮູບປະທຳຫຼາຍຂຶ້ນ ເນື່ອງມາຈາກ*ໄດ້ມີການລິເລີ່ມນໍາເອົາໂຄງ ການຮ່ວມມືໃນບັນຊີໂຄງການບູລິມະສິດລວມ ທີ່* CLMV *ໄດ້ສ້າງເປັນແຜນຈັດຕັ້ງປະຕິບັດ* CLMV Action Plan *ແລະ ນໍາເອົາແຜນດັ່ງກ່າວ ໄປຕິດພັນກັບກິດຈະກໍາໃນຂອບການຮ່ວມມືອາຊຽນ ເພື່ອດຶງດູດທຶນການຊ່ວຍເຫຼືອຈາກປະເທດຜູ້ສະໜັບສະໜູນ ເພື່ອມາຈັດຕັ້ງປະຕິບັດບັນດາກິດຈະກໍາຕ່າງໆ. ພ້ອມກັນນັ້ນ, ໃນ*ກອງປະຊຸມສຸດຍອດ ຄັ້ງທີ 6 ໃນວັນທີ 12 ມີນາ 2013 ທີ່ ສປປ ລາວ ແລະ ຄັ້ງທີ 7 ໃນວັນທີ 25 ສິງຫາ 2015, ທີ່ມາເລເຊຍ, ໄດ້ເຫັນດີໃຫ້ສືບຕໍ່ຄົ້ນຄວ້າຫາແຫຼ່ງທຶນ ເພື່ອມາຊຸກຍູ້ບັນດາກິດ ຈະກຳ ທີ່ນອນໃນແຜນການຈັດຕັ້ງປະຕິບັດຂອງປີທີ່ຜ່ານມາໃຫ້ປະສົບຜົນສຳເລັດ ແລະ ຮ່ວມມືກັນຂົນ ຂວາຍເອົາການຊ່ວຍເຫຼືອທາງດ້ານງົບປະມານ ໂດຍສະເພາະຈາກປະເທດສະມາຊິກອາຊຽນເກົ່າ. ນອກຈາກນີ້, ກອງປະຊຸມໄດ້ເນັ້ນໜັກເອົາໃຈໃສ່ຕໍ່ກັບການນໍາພາປະຊາຄົມເສດຖະກິດອາຊຽນກ້າວເຂົ້າສູ່ຄວາມເປັນຈິງໃນປີ 2015 ຊຶ່ງບັນດາລັດຖະມົນຕີ ຍັງເຫັນດີໃຫ້ປະຕິບັດບັນດາແຜນງານ CLMV ໃນປີ 2015 ທີ່ປະກອບດ້ວຍ 11 ກິດຈະກໍາໂດຍຕິດພັນກັບຂົງເຂດເສດຖະກິດ-ການຄ້າ, ການພັດທະນາຊັບພະຍາກອນມະນຸດ, ການສ້າງຂີດຄວາມສາມາດໃນການເຈລະຈາ RCEP ເພື່ອຮັບປະກັນວ່າການຮ່ວມມືໃນຂອບດັ່ງກ່າວສອດຄ່ອງກັບຄວມຕ້ອງການຂອງ 4 ປະເທດ CLMV; ແລະ ການສ້າງກົນໄກການປະສານງານ ເພື່ອສະໜັບສະໜູນຢ່າງເຕັມທີ່ຕໍ່ແຜນວຽກງານການເຊື່ອມໂຍງລະຫວ່າງປະເທດສະມາຊິກເກົ່າ ແລະ ໃໝ່. ຜົນສໍາເລັດປະຈຸບັນ ແລະ ແຜນການໃນຕໍ່ໜ້າຂອງການເຄື່ອນໄຫວຈັດຕັ້ງປະຕີບັດວຽກງານໃນຂອບການຮ່ວມມືດັ່ງກ່າວ ສະແດງອອກໃນຜົນ ແລະ ທິດທາງການຜັນຂະຫຍາຍຂອງກອງປະຊຸມສຸດຍອດ ຄັ້ງທີ 8 ຊຶ່ງບັນດາຜູ້ນໍາໄດ້ຕີລາຄາສູງ ຕໍ່ການຈັດຕັ້ງປະຕິບັດໃນໄລຍະຜ່ານມາ ແລະ ໄດ້ແລກປ່ຽນຄໍາເຫັນ ກ່ຽວກັບການສະຫຼຸບການເຄື່ອນໄຫວ ແລະ ທິດທາງການຮ່ວມມືຂອງ 4 ປະເທດ ເພື່ອຫຼຸດຜ່ອນຄວາມແຕກໂຕນລະຫ່ວາງປະເທດສະມາຊິກເກົ່າ ແລະ ໃໝ່ ຂອງອາຊຽນ, ໂດຍໄດ້ຮັບຮອງ ແລະ ເຫັນດີໃນໜ້າວຽກດັ່ງລຸ່ມນີ້:

* ໄດ້ຮັບຮອງເອົາຖະແຫຼງການຮ່ວມ ຊຶ່ງລວມເອົາ ບັນດາໂຄງການບູລິມະສິດ ຂອງ 4 ປະເທດ ເພື່ອສະເໜີໃຫ້ກອງເລຂາອາຊຽນ ນຳໄປຂົນຂວາຍທຶນຮອນ ເພື່ອນຳມາຈັດຕັ້ງປະຕິບັດບັນດາໂຄງການດັ່ງກ່າວ.
* ໄດ້ຮັບຮອງເອົາຂໍ້ສະເໜີ ຂອງລັດຖະມົນຕີເສດຖະກິດ CLMV ທີ່ໃຫ້ມີການຮ່າງຂອບການຮ່ວມມື ເພື່ອການພັດທະນາ CLMV ສະບັບໃໝ່ ເພື່ອນໍາສະເໜີຕໍ່ກອງປະຊຸມສຸດຍອດຄັ້ງຕໍ່ໄປ ໃນປີ 2018 ທີ່ ປະເທດໄທ.
* ໄດ້ເຫັນດີໃຫ້ບັນດາປະເທດ CLMV ປະຕິຮູບເສດຖະກິດພາຍໃນ ແລະ ການຄຸ້ມຄອງເສດຖະ ກິດມະຫາພາກ ໃຫ້ມີສະຖຽນລະພາບ ແລະອຳນວຍຄວາມສະດວກທາງດ້ານການຄ້າ-ການລົງທຶນ ເພື່ອເພີ່ມທະວີຄວາມເຂັ້ມແຂງ ໃຫ້ສາມາດເຊື່ອມໂຍງເຂົ້າກັບເສດຖະກິດພາກພື້ນ ແລະ ສາກົນ.
* ໄດ້ເຫັນດີໃຫ້ມີການຈັດຕັ້ງປະຕິບັດ ບັນດາມາດຕະການໃນການສ້າງ “ເຂດເສດຖະກິດແບບໜຶ່ງດຽວ” (Seamless Regional Economy) ເພື່ອເຊື່ອມເສດຖະກິດ ແລະ ຕະຫຼາດ ໃຫ້ເຂົ້າກັນຫຼາຍຂື້ນ ໂດຍສະເພາະ ການສົ່ງເສີມການເຊື່ອມຈອດທາງດ້ານຄົມມະນາຄົມ, ການອຳນວຍຄວາມສະດວກດ້ານການຄ້າ ແລະ ການລົງທຶນ ແລະ ການເພີ່ມທະວີການຮ່ວມມືໃນຂະ ແໜງອຸດສາຫະກຳ, ທ່ອງທ່ຽວ ແລະ ການພັດທະນາຊັບພະຍາກອນມະນຸດ.
* ໄດ້ເຫັນດີໃຫ້ບັນດາປະເທດສະມາຊິກ ສ້າງແຮງຜັກດັນການພັດທະນາແບບໃໝ່ ໂດຍການນຳໃຊ້ເຕັກໂນໂລຊີ ແລະ ນະວັດຕະກຳລໍ້າໜ້າ ເຂົ້າໃນການຜະລິດລວມທັງພັດທະນາຊັບພະຍາ ກອນມະນຸດ ໃຫ້ມີຄຸນນະພາບສູງ ພ້ອມທັງຮ່ວມກັນລົບລ້າງສິ່ງກີດຂວາງ ສ້າງເງື່ອນໄຂ.

 ບັນດາຜູ້ນຳ ໄດ້ຊີ້ໃຫ້ເຫັນສິ່ງທ້າທາຍເຊັ່ນ: ການຂາດເຂີນທາງດ້ານທຶນຮອນ, ພື້ນຖານໂຄງລ່າງທີ່ຈຳກັດ, ການປ່ຽນແປງທາງດ້ານດິນຟ້າອາກາດ ແລະ ການຖົດຖອຍທາງດ້ານເສດຖະກິດ. ສະນັ້ນ, ບັນ ດາຜູ້ນຳ ຈຶ່ງເຫັນດີໃຫ້ບັນດາປະເທດສະມາຊິກເພີ່ມທະວີການຮ່ວມມືໃນການຍາດແຍ່ງເອົາກາລະໂອກາດ ແລະ ສຸມໃສ່ວຽກງານການເຊື່ອມຈອດ ແລະ ເຊື່ອມໂຍງເສດຖະກິດເຂົ້າກັບພາກພື້ນ ເພື່ອຫຼຸດຜ່ອນຊ່ອງຫວ່າງຄວາມແຕກໂຕນໃນການພັດທະນາລະຫວ່າງກັນ. ພິເສດໃນກອງປະຊຸມສຸດຍອດຄັ້ງນີ້, ນອກຈາກກອງປະຊຸມຄົບຄະນະແລ້ວ ຍັງໄດ້ຈັດໃຫ້ມີກອງປະຊຸມວົງແຄບສະເພາະຜູ້ນໍາສາມປະເທດ ເພື່ອປຶກສາຫາລືບັນຫາອ່ອນໄຫວຕ່າງໆທາງດ້ານການເມືອງ-ຄວາມໝັ້ນຄົງ, ການຮ່ວມມືເສດຖະກິດ ແລະ ການເຄື່ອນ ໄຫວຕ່າງປະເທດນໍາກັນ.

### ການ​ຮ່ວມ​ມື​ໃນ​ຂອບ​ CLV

ການຮ່ວມມືເຂດສາມຫຼ່ຽມພັດທະນາກຳປູເຈຍ-ລາວ-ຫວຽດນາມ ເກີດຈາກກອງປະຊຸມນາຍົກ ລັດຖະມົນຕີຂອງສາມຊາດ ກຳປູເຈຍ-ລາວ-ຫວຽດນາມ ຄັ້ງທຳອິດ ທີ່ນະຄອນຫຼວງວຽງຈັນໃນປີ 1999. ບັນດານາຍົກລັດຖະມົນຕີຂອງສາມປະເທດ ໄດ້ຕົກລົງເຫັນດີຮ່ວມມືກັນສ້າງເຂດສາມຫຼ່ຽມພັດທະນາແນ ໃສ່ສ້າງຂົງເຂດຊາຍແດນຂອງສາມປະເທດໃຫ້ມີຄວາມສະຫງົບ, ໝັ້ນຄົງ ແລະ ເພີ່ມທະວີການຮ່ວມມືກັນພັດທະນາທາງດ້ານເສດຖະກິດ-ສັງຄົມ ຂະຫຍາຍຕົວເລັ່ງໃສ່ເຮັດໃຫ້ຊີວິດການເປັນຢູ່ຂອງປະຊາຊົນນັບມື້ນັບດີຂຶ້ນ. ພ້ອມກັນນັ້ນ, ສາມປະເທດກໍຍັງຮ່ວມມືກັນ ສຶກສາຄົ້ນຄວ້ານຳສະເໜີນະໂຍບາຍ ແລະ ບັນດາກົນໄກການຮ່ວມມືທີ່ສອດຄ່ອງ ເພື່ອດຶງດູດການລົງທຶນຈາກຂົງເຂດອື່ນເຂົ້າມາເຂດສາມຫຼ່ຽມພັດທະນາ, ຄົ້ນຄວ້າຊອກຫາແຫຼ່ງທຶນ ແລະ ການຊ່ວຍເຫຼືອດ້ານເຕັກນິກວິຊາການຈາກປະເທດອາຊຽນ ແລະ ບັນດາຄູ່ເຈລະຈາອາຊຽນ ແລະ ປະເທດຄູ່ຮ່ວມພັດທະນາຕ່າງໆ ເພື່ອຈັດຕັ້ງປະຕິບັດໂຄງການບູລິມະສິດ, ການພັດ ທະນາແບບຍືນຍົງ ແລະ ການປົກປັກຮັກສາສິ່ງແວດລ້ອມ.

ໃນກອງປະຊຸມນາຍົກລັດຖະມົນຕີຂອງສາມປະເທດ ຄັ້ງທີ 2 ທີ່ນະຄອນໂຮຈີມິນ, ສສ.ຫວຽດ ນາມ ໃນປີ 2002 ໄດ້ມີການຕົກລົງພັດທະນາຂົງເຂດຊາຍແດນຂອງສາມປະເທດຮ່ວມກັນ ຊຶ່ງກວມເອົາ 7 ແຂວງຂອງສາມປະເທດ: ກອນຕູມ, ຢາລາຍ, ດັກລັກ ຂອງ ສສ.​ຫວຽດນາມ; ອັດຕະປື, ເຊກອງຂອງ ສປປ ລາວ; ແລະ ຊຽງແຕງ, ຣັດຕະນະຄີຣີ ຂອງກໍາປູເຈຍ ຊຶ່ງໃສ່ຊື່ວ່າ ການຮ່ວມມືເຂດສາມຫຼ່ຽມພັດທະ ນາ ກຳປູເຈຍ-ລາວ-ຫວຽດນາມ (Cambodia-Laos-Vietnam Development Triangle) ແລະ ມອບໃຫ້ ສສ.ຫວຽດນາມ ເປັນໃຈກາງດຳເນີນການສ້າງແຜນພັດທະນາເສດຖະກິດສັງຄົມສຳລັບເຂດດັ່ງ ກ່າວ.

ກອງປະຊຸມ ຄັ້ງທີ 3 ຈັດຂຶ້ນທີສຽມຣຽບ, ກຳປູເຈຍ ໃນເດືອນກໍລະກົດ 2004 ໄດ້ຕົກລົງສ້າງເຂດສາມຫຼ່ຽມພັດທະນາ ແນໃສ່ເລັ່ງລັດການພັດທະນາ ແລະ ລົບລ້າງຄວາມທຸກຈົນ.

ໃນໂອກາດກອງປະຊຸມສຸດຍອດອາຊຽນ ທີ່ນະຄອນຫຼວງວຽງຈັນ ໃນເດືອນພະຈິກ 2004 ນາຍົກລັດຖະມົນຕີຂອງສາມປະເທດ ກໍໄດ້ຮັບຮອງເອົາຖະແຫຼງການວຽງຈັນ ກ່ຽວກັບການສ້າງເຂດສາມ ຫຼ່ຽມພັດທະນາ ແລະ ແຜນແມ່ບົດເຂດສາມຫຼ່ຽມພັດທະນາ, ພ້ອມກັນນີ້ ກຳປູເຈຍ-ລາວ-ຫວຽດນາມ ກໍໄດ້ສະເໜີເພີ່ມ 3 ແຂວງເຂົ້າຕື່ມ (ປະເທດລະໜຶ່ງແຂວງ). ສຳລັບ ສປປ ລາວ ໄດ້ເພີ່ມແຂວງສາລະວັນເຂົ້າຮ່ວມໃນເຂດສາມຫຼ່ຽມພັດທະນາ. ດັ່ງນັ້ນ, ພື້ນທີ່ຂອງເຂດສາມຫຼ່ຽມພັດທະນາຈຶ່ງໄດ້ກວມເອົາ 10 ແຂວງ ແລະ ໃນປີ 2010 ເຂດສາມຫຼ່ຽມພັດທະນາໄດ້ຂະຫຍາຍອອກເປັນ 13 ແຂວງ ສສ.ຫວຽດນາມ 5 ແຂວງ, ສປປ ລາວ 4 ແຂວງ ແລະ ກໍາປູເຈຍ 4 ແຂວງ.

* **ຄວາມຄືບໜ້າການຮ່ວມມືໃນຂອບ CLV**

ການຈັດຕັ້ງປະຕິບັດວຽກງານໃນຂອບການຮ່ວມມື CLV ຜ່ານມາໄດ້ປະສົບຄວາມສໍາເລັດ ແລະ ມີຄວາມຄືບໜ້າ ຊຶ່ງສະແດງອອກໃນໜ້າວຽກຕົ້ນຕໍ ດັ່ງນີ້:

1. ການຮ່ວມມືພັດທະນາທາງດ້ານຊັບພະຍາກອນມະນຸດ ສປປ ລາວ ແມ່ນໄດ້ຮັບການສົ່ງເສີມຢ່າງຕໍ່ເນື່ອງ ຕົ້ນຕໍແມ່ນໄດ້ຮັບການຊ່ວຍເຫຼືອຈາກ ສສ.ຫວຽດນາມ ທີ່ໃຫ້ທຶນການສຶກສາໄລຍະສັ້ນ ແລະ ໄລຍະຍາວ ພ້ອມນີ້ ສສ.ຫວຽດນາມ ກໍຍັງເປັນເຈົ້າການໃນການສ້າງເວັບໄຊທ໌ ([www.clv-traiangle.vn](http://www.clv-traiangle.vn)) ເຂດສາມຫຼ່ຽມພັດທະນາ CLV, ລວມທັງການຊ່ວຍເຫຼືອດ້ານອຸປະກອນ ແລະ ຈັດຝຶກອົບຮົມພະນັກງານວິຊາການ ກ່ຽວກັບການນໍາໃຊ້ເວັບໄຊທ໌ດັ່ງກ່າວໃຫ້ແກ່ ສປປ ລາວ ແລະ ກຳປູເຈຍ.
2. ບັນດາໂຄງການພັດທະນາເຊັ່ນ: ໂຄງການປັບປຸງ ແລະ ຍົກລະດັບເສັ້ນທາງເຊື່ອມຈອດ, ກໍ່ສ້າງໂຮງ ຮຽນ, ໂຮງໝໍ ແລະ ສິ່ງອຳນວຍຄວາມສະດວກ ທີ່ໄດ້ຮັບການສະໜັບສະໜູນດ້ານທຶນຮອນຈາກລັດ ຖະບານ, ປະເທດເພື່ອນມິດ, ປະເທດຄູ່ຮ່ວມພັດທະນາເປັນຕົົ້ນແມ່ນຍີ່ປຸ່ນ ແລະ ການລົງທຶນຂອງພາກເອກະຊົນ ຊຶ່ງກໍມີຄວາມຄືບໜ້າ ແລະ ໄດ້ຮັບຜົນສຳເລັດຫຼາຍໂຄງການ.
3. ສຳເລັດການປັບປຸງແຜນແມ່ບົດພັດທະນາເສດຖະກິດ-ສັງຄົມ ຂອງເຂດສາມຫຼ່ຽມພັດທະນາຮອດປີ 2020 ແລະ ບົດບັນທຶກຄວາມເຂົ້າໃຈກ່ຽວກັບນະໂຍບາຍທີ່ດຶງດູດກວ່າ ໃຫ້ສອດຄ່ອງ ແລະ ແທດ ເໝາະກັບສະພາບປ່ຽນແປງໃໝ່ຂອງເຂດສາມຫຼ່ຽມພັດທະນາ ຊຶ່ງໄດ້ຖືກຮັບຮອງເອົາໂດຍກອງປະ ຊຸມສຸດຍອດ CLV ຄັ້ງທີ 6 ທີ່ພະນົມເປັນ, ກໍາປູເຈຍ.
4. ຜູ້ນຳທັງສາມປະເທດ ຈຶ່ງໄດ້ຕົກລົງເປັນເອກະພາບໃນການສ້າງສັນຍາວ່າດ້ວຍການສົ່ງເສີມ ແລະ ອໍານວຍຄວາມສະດວກໃຫ້ແກ່ການຄ້າຢູ່ເຂດສາມຫຼ່ຽມພັດທະນາ ກຳປູເຈຍ-ລາວ-ຫວຽດນາມ ຂຶ້ນມາ. ພາຍຫຼັງການປຶກສາຫາລື ແລະ ຝ່າຍ ສສ.ຫວຽດນາມ ໄດ້ຮ່າງສັນຍາຂຶ້ນ ທັງສາມປະເທດໄດ້ເຫັນດີຈັດກອງປະຊຸມເຈລະຈາຮອບທຳອິດຂຶ້ນໃນວັນທີ 02-03 ກຸມພາ 2015 ຢູ່ ສສ.ຫວຽດນາມ ເພື່ອປຶກສາຫາລືກ່ຽວກັບສັນຍາດັ່ງກ່າວ ແລະ ໄດ້ສືບຕໍ່ຈັດກອງປະຊຸມເຈລະຈາຫຼາຍຮອບ ໂດຍເນັ້ນໜັກໃສ່: 1) ຂອບເຂດການນໍາໃຊ້ຂອງສັນຍາ; 2) ນະໂຍບາຍສົ່ງເສີມການຄ້າ; 3) ການຈັດງານວາງສະ ແດງ ແລະ ງານຕະຫຼາດນັດສິນຄ້າລະຫວ່າງກຳປູເຈຍ-ລາວ-ຫວຽດນາມ; 4) ການລົງສຶກສາສຳຫຼວດ, ຄົ້ນຄວ້າຕະຫຼາດ ແລະ ການພົບປະພາກທຸລະກິດ; 5) ການອຳນວຍຄວາມສະດວກໃນການນຳເຂົ້າສິນຄ້າໃນເຂດສາມຫຼ່ຽມພັດທະນາ; 6) ຂັ້ນຕອນພາສີ ແລະ ສຸຂານາໄມ ແລະ ສຸຂານາໄມພືດ; 7) ການຄ້າຜ່ານຊາຍແດນ; 8) ການຂົນສົ່ງສິນຄ້າ; ແລະ 9) ການກວດກາການຈັດຕັ້ງປະຕິບັດຂອງໜ່ວຍງານບໍລິຫານ.
5. ຜົນຂອງກອງປະຊຸມສຸດຍອດ ຄັ້ງທີ 9, ໃນວັນທີ 23 ພະຈິກ 2016, ທີ່ສຽມລຽບ, ປະເທດ ກໍາປູເຈຍ ແລະ ທິດທາງໃນຕໍ່ໜ້າ:
* ສຳເລັດຂອງການເຈລະຈາ ສັນຍາວ່າດ້ວຍ ການສົ່ງເສີມ ແລະ ອຳນວຍຄວາມສະດວກດ້ານການຄ້າຢູ່ເຂດຫຼ່ຽມພັດທະນາ ກຳປູເຈຍ-ລາວ-ຫວຽດນາມ, ຊຶ່ງໄດ້ຮັບການລົງນາມ ໃນໂອກາດກອງປະຊຸມສຸດຍອດຄັ້ງນີ້;
* ໄດ້ສ້າງຮ່າງແຜນປະຕິບັດງານວ່າດ້ວຍ ການເຊື່ອມຈອດເສດຖະກິດ CLV ເຖິງປີ 2030 ແລະ ໄດ້ມອບໝາຍໃຫ້ສືບຕໍ່ສໍາເລັດຮ່າງດັ່ງກ່າວ ເພື່ອນຳສະເໜີ ຢູ່ໃນກອງປະຊຸມຄະນະກຳມະການປະສານງານຮ່ວມ ຄັ້ງທີ 11 ເພື່ອພິຈາລະນາ ແລະ ຮັບຮອງເອົາ;
* ໄດ້ຮັບຮອງເອົາໂຄງການບູລິມະສິດເພີ່ມຕື່ມ 15 ໂຄງການ (ປະເທດ 5 ໂຄງການ). ໃນນີ້, ຂອງແຂວງຈຳປາສັກມີ 2 ໂຄງການ, ແຂວງເຊກອງ, ສາລະວັນ ແລະ ອັດຕະປືມີ 1 ໂຄງການ, ຊຶ່ງສ່ວນຫຼາຍ ແມ່ນໂຄງການກໍ່ສ້າງພື້ນຖານໂຄງລ່າງ;
* ກອງປະຊຸມ ຍັງໄດ້ສົ່ງເສີມການຮ່ວມມືດ້ານການປົກປັກຮັກສາສິ່ງແວດລ້ວມ ແລະ ການຄຸ້ມຄອງ ແລະ ນຳໃຊ້ຊັບພະຍາກອນທຳມະຊາດ ລວມທັງຊັບພະຍາກອນນ້ຳ ແລະ ປ່າໄມ້ ເພື່ອການພັດທະນາແບບຍືນຍົງ; ຊຸກຍູ້ການຮ່ວມມື ເພື່ອສະກັດກັ້ນການຄ້າຂາຍຢາເສບຕິດ ແລະ ການຄ້າມະນຸດ, ຕ້ານອາຊະຍາກຳຂ້າມຊາດ, ຕ້ານການກໍ່ການຮ້າຍ ແລະ ເກັບກູ້ລະເບີດທີ່ຍັງບໍ່ທັນແຕກທີ່ຕົກຄ້າງຫຼັງສົງຄາມ; ຊຸກຍູ້ການມີສ່ວນຮ່ວມຂອງພາກທຸລະກິດໃຫ້ຫຼາຍຂື້ນ ແລະ ເອົາ ໃຈໃສ່ຕໍ່ການອັບເດດຂໍ້ມູນຕ່າງໆລົງໃນເວັບໄຊທ໌ຂອງເຂດສາມຫຼ່ຽມພັດທະນາ ກຳປູເຈຍ-ລາວ -ຫວຽດນາມ ຢ່າງເປັນປົກກະຕິ;
* ຜູ້ນຳສາມປະເທດ ໄດ້ປຶກສາຫາລື ແລະ ແລກປ່ຽນທັດສະນະນຳກັນ ຢ່າງເປີດອົກເປີດໃຈ, ຊຶ່ງພະນະທ່ານ ນາຍົກລັດຖະມົນຕີ ສສ.ຫວຽດນາມ ເຫັນດີພິຈາລະນາສ້າງຕັ້ງສູນຝຶກອົບຮົມວິຊາຊີບ ເພື່ອພັດທະນາສີມືແຮງງານ ແລະ ສ້າງຂີດຄວາມສາມາດໃຫ້ແກ່ບຸກຄະລາກອນ ສຳລັບ 13 ແຂວງ ໃນ CLV DTA ຕາມການສະເໜີຂອງພະນະທ່ານນາຍົກລັດຖະມົນຕີ ສປປ ລາວ ແລະ ສະໜັບສະໜູນໂດຍ ພະນະທ່ານນາຍົກລັດຖະມົນຕີ ກຳປູເຈຍ.

### ການຮ່ວມມືໃນຂອບ FEALAC

ເວທີປຶກສາຫາລືຂອບການຮ່ວມມື ອາຊີຕາເວັນອອກ ແລະ ອາເມລິກາລາຕິນ (Forum for East Asia and Latin America Cooperation-FEALAC) ໄດ້ຮັບການສ້າງຕັ້ງຂື້ນໃນເດືອນກັນຍາ 1999, ຊຶ່ງໃນເບື້ອງຕົ້ນເປັນ EALAF (East Asia and Latin America Forum) ແລະ ຕໍ່ມາປ່ຽນມາເປັນ FEALAC. ສປປ ລາວ ໄດ້ເຂົ້າເປັນພາຄີ ຂອງເວທີປຶກສາຫາລືນີ້ແຕ່ປີ 1999 ເປັນ ຕົ້ນມາ ແລະ ກໍໄດ້ເຂົ້າຮ່ວມປະຕິບັດການເຄື່ອນໄຫວ ໃນຂະບວນການຮ່ວມມືດັ່ງກ່າວຕະຫຼອດມາ. FEALAC ມີຈຸດປະສົງເພື່ອຮັດແໜ້ນສາຍພົວພັນຮ່ວມມື, ຄວາມສາມັກຄີ, ສ້າງຄວາມເຂົ້າອົກເຂົ້າໃຈຊຶ່ງກັນ ແລະ ກັນ ແລະ ທັງເປັນການສ້າງຄວາມເຊື່ອໝັ້ນທີ່ເປັນຂົວຕໍ່ໃຫ້ປະຊາຊົນຂອງສອງພາກພື້ນໃຫ້ຍັບເຂົ້າໃກ້ກັນ, ໄດ້ຮູ້ຈັກເຄົາລົບນັບຖືວັດທະນະທໍາຮີດຄອງປະເພນີ, ມີການ**ແລກປ່ຽນໄປມາຫາສູ່ກັນດ້ານການສຶກຮໍ່າຮຽນໃນທຸກລະດັບ, ແລະ ເສີມສ້າງສາຍພົວພັນທາງດ້ານເສດຖະກິດ, ການຄ້າ ແລະ ການລົງ ທຶນ ເພື່ອເພີ່ມທະວີການເປັນຄູ່ຮ່ວມມືທີ່ດີໃນການພັດທະນາເສດຖະກິດ-ສັງຄົມ ແລະ ສ້າງກາລະໂອກາດແກ້ໄຂຄວາມທຸກຍາກໃນສອງພາກພື້ນ.** ປະຈຸບັນ FEALAC ມີສະມາຊິກທັງໝົດ 36 ປະເທດ ແລະ ມີຂົງເຂດການຮ່ວມມື ຢູ່ 3 ຂົງ ເຂດໃຫຍ່ ຄື:

* ການຮ່ວມມືດ້ານການເມືອງ-ວັດທະນະທໍາ ແລະ ການສຶກສາ;
* ການຮ່ວມມືດ້ານເສດຖະກິດ-ສັງຄົມ; ແລະ
* ການຮ່ວມມືດ້ານວິທະຍາສາດ ແລະ ເຕັກໂນໂລຊີ.
* **ຄວາມຄືບໜ້າການຮ່ວມມືໃນຂອບ FEALAC**

ນັບແຕ່ເວທີປຶກສາຫາລືຂອບ FEALAC ໄດ້ຮັບການສ້າງຕັ້ງຂຶ້ນໃນປີ 1999 ເປັນຕົ້ນມາ, ການເຄື່ອນໄຫວວຽກງານໃນຂອບການຮ່ວມມືດັ່ງກ່າວ ກໍມີຄວາມຄືບໜ້າໃນການຈັດຕັ້ງປະຕິບັດ ເຖິງແມ່ນວ່າຜົນ​ປະ​ໂຫຍດຕົວ​ຈິງ​ແມ່ນ​ຍັງ​ບໍ່​ທັນ​ເຫັນ​ເປັນ​ຮູບ​ປະ​ທຳ​ເທົ່າ​ທີ່​ຄວນກໍຕາມ. ໃນໄລຍະທີ່ຜ່ານມາ ໄດ້ມີການປຶກສາຫາລືເຖິງການສົ່ງເສີມຄວາມສາມັກຄີ, ມີການແລກປ່ຽນຖອດຖອນບົດຮຽນດ້ານວິທະຍາ ສາດ-ເຕັກໂນໂລຊີ, ວັດທະນະທໍາສັງຄົມ, ການທ່ອງທ່ຽວ ແລະ ດ້ານການສຶກສາໃນທຸກລະດັບລະຫວ່າງປະຊາຊົນສອງພາກພື້ນຢ່າງຕັ້ງໜ້າ. ນອກຈາກນັ້ນ,​ ຍັງເອົາໃຈໃສ່ເສີມສ້າງການພັດທະນາດ້ານເສດຖະກິດ-ສັງຄົມ, ໂດຍສົ່ງເສີມໃຫ້ມີການຄ້າ ແລະ ການລົງທຶນຫຼາຍຂຶ້ນ.

ກອງປະຊຸມລັດຖະມົນຕີຕ່າງປະເທດ ຂອງເວທີປຶກສາຫາລື ຂອບການຮ່ວມມືອາຊີຕາເວັນອອກ ແລະ ອາເມລິກາລາຕິນ (FEALAC Foreign Ministers’ Meeting - FMM) ໄດ້ຈັດຂຶ້ນແລ້ວ 8 ຄັ້ງ, ຄັ້ງຫຼ້າສຸດຈັດຂຶ້ນໃນວັນທີ 29-31 ສິງຫາ 2017 ທີ່ບູຊານ, ສ.ເກົາຫຼີ. ສປປ ລາວ ໄດ້ຮັບກຽດເປັນປະເທດປະສານງານພາກພື້ນເບື້ອງອາຊີຕາເວັນອອກ ຕໍ່ຈາກ ສ.ເກົາຫຼີ ໃນໄລຍະ 2017-2019 ແລະ ກົວເຕມາລາ ໄດ້ສືບ​ຕໍ່ເປັນປະເທດປະສານງານພາກພື້ນເບື້ອງອາເມລິກາລາຕິນຕໍ່​ໄປຕື່ມອີກ 1 ປີ.

# **ພາກທີ 5**

# **ໂອກາດ ແລະ ສິ່ງທ້າທາຍ​ໃນ​ການ​ເຊື່ອມ​ໂຍງ​ເສດຖະກິດ​ກັບ​ສາກົນ ຂອງ ສປປ ລາວ**

## **ໂອກາດ**

ໃນ​ການ​ເຊື່ອມ​ໂຍງ​ເສດຖະກິດ​ກັບ​​ສາກົນ​ຢ່າງ​ກວ້າງຂວາງ​ນີ້ ມັນ​ມີ​ຂໍ້​ສະດວກ​ໃນ​ການ​ເປີດ​ໂອ ກາດ​ໃຫ້​ແຕ່ລະ​ປະ​ເທດ​ໄດ້​ໝູນ​ໃຊ້​ພື້ນຖານ​ປັດ​ໄຈ​ການຜະລິດພາຍ​ໃນ​ຂອງ​ຕົນ​ເຊັ່ນ: ທີ່​ດິນ, ​ແຫຼ່ງນ້ຳ ​ແລະ ຊັບພະຍາກອນ​ທຳ​ມະ​ຊາດ​ອື່ນໆ ​ເຂົ້າ​ໃນ​ການ​ດຳ​ເນີນ​ການ​ຜະລິດ ​ແລະ ການ​ຄ້າ​ກັບຕ່າງປະ​ເທດ ພາຍ​ໃຕ້​ກົດ​ເກນ​ທາງ​ການ​ຄ້າ ກ່ຽວ​ກັບ​ຄວາມ​ໄດ້​ປຽບໂດຍ​ສົມ​ທຽບ. ນີ້​ແມ່ນ​ກາລະ​ໂອກາດ​ທີ່​ມີ​ຄວາມ​ໝາຍ​ສຳຄັນ​ທີ່​ສຸດ ​ແລະ ​ເປັນ​ປັດ​ໄຈ​ທີ່​ຊຸກຍູ້​ການ​ຫັນປ່ຽນ​ໂຄງ​ປະກອບ​ເສດຖະກິດ, ​ໂຄງ​ປະກອບ​ແຮງ​ງານ, ຊຸກຍູ້​ເສດ ຖະກິດ​ໃຫ້​ມີ​ການ​ຂະຫຍາຍຕົວ​ສູງ ​ເພື່ອ​ສ້າງວຽກ​ເຮັດ​ງານ​ທຳ ​ແລະ ​ເພີ່ມ​ລາຍ​ຮັບ​ໃຫ້​ປວງ​ຊົນ​ລາວ. ພ້ອມ​ກັນ​ນີ້, ​ຄວາມ​ສາມາດ​ໃນ​ການ​ແຂ່ງຂັນ​ຂອງ​ສິນຄ້າ, ການ​ບໍລິການ ​ແລະ ສະຫວັດດີ​ການ​ລວມທົ່ວ​ສັງຄົມ ຈະ​ໄດ້​ຮັບ​ການ​ປັບປຸງໃຫ້ດີຂຶ້ນ ຜ່ານການແຂ່ງຂັນ ແລະ ​ອາ​ໄສ​ແຫຼ່ງ​ທຶນ ທີ່​ໄດ້​ຮັບ​ການຈັດ​ສັນ​ຢ່າງ​ມີ​ປະສິດ ທິ​ຜົນ​ຫຼາຍ​ຂຶ້ນ. ການ​ເຊື່ອມ​ໂຍງ​ນີ້ ຍັງ​ໄດ້​ສ້າງ​ກາລະໂອກາດ​ໃຫ້​ແກ່​ປະ​ເທດ​ເຮົາ ເພື່ອ​ຊຸກຍູ້​ການ​ຫັນ​ເປັນ​ອຸດສາຫະກຳ​ທັນ​ສະ​ໄໝ​ເທື່ອ​ລະ​ກ້າວ ແລະ ການ​ເຂົ້າ​ຮ່ວມ​ຢ່າງ​ມີ​ປະສິດທິ​ຜົນ​ຫຼາຍ​ຂຶ້ນ​​ໃນ​​ເວທີສາກົນ.

### ສຳລັບພາກລັດ

ການເຊື່ອມໂຍງເສດຖະກິດກັບສາກົນ ດ້ານໜຶ່ງ ກໍຄືການເຂົ້າຮ່ວມເປັນ​ພາຄີ​ນຳ​ຫຼາຍອົງການ​ຈັດ​ຕັ້ງ​ສາກົນ ເພື່ອເປີດກວ້າງທາງດ້ານການຄ້າ ແລະ ການລົງທຶນ ຊຶ່ງສະ​ແດງ​ໃຫ້​ວົງສາຄະນາຍາດ​ສາກົນ​ຮັບ​ຮູ້​ເຖິງ​ເຈດ​ຈຳນົງ​ໃໝ່ຂອງລັດຖະບານ​ແຫ່ງ ສປປ ລາວ ​ໃນ​ການ​ປະກອບສ່ວນເພື່ອ​ດຶງ​ດູດ​ການ​ລົງທຶນ​ຈາກ​ພາຍ​ໃນ ​ແລະ ຕ່າງປະ​ເທດໃຫ້ຫຼາຍຂຶ້ນ, ແລະ ຊ່ວຍ​​ໃນ​ການຍົກບົດບາດທາງດ້ານການເມືອງໃນເວທີສາ ກົນ. ສະນັ້ນ, ການເຊື່ອມໂຍງເສດຖະກິດກັບສາກົນ ​​​​ເປັນ​ການສ້າງເງື່ອນໄຂເພື່ອປັບປຸງ ແລະ ສ້າງລະບຽບ ແລະ ກົດໝາຍພາຍໃນ ​ເພື່ອໃຫ້ມີຄວາມສອດຄ່ອງກັບສາກົນ​​ໄປເທື່ອລະກ້າວ. ພ້ອມນັ້ນ, ໃນ​ການ​ເຂົ້າ​ຮ່ວມ​ເປັນ​ພາຄີນໍາອົງການຈັດຕັ້ງສາກົນ, ຈະ​ເຮັດ​ໃຫ້ ສປປ ລາວ ​ໄດ້​ມີ​ໂອກາດ​ໃນ​ການ​ນຳ​ໃຊ້​ກົນ​ໄກ​ການ​​ແກ້​ໄຂ​ຂໍ້​ຂັດ​ແຍ່ງ​ທາງ​ດ້ານ​ການ​ຄ້າ ຊຶ່ງ​ກົນ​ໄກ​ແກ້​ໄຂ​ໃນ​ລະດັບ​ອົງການ​ການ​ຄ້າ​ໂລກ ຈະ​ເປັນ​ກົນ​ໄກ​ທີ່​ມີ​ປະສິດທິ​ຜົນ​ທີ່​ສຸດ.

#### **ການຍາດ​ແຍ່ງ​ກາ​ນຊ່ວຍ​ເຫຼືອທາງດ້ານວິຊາການຈາກຄູ່ຮ່ວມພັດທະນາ**

ກະຊວງອຸດສາຫະກໍາ ແລະ ການຄ້າ ໄດ້ຮັບການຊ່ວຍເຫຼືອຈາກໂຄງການຕ່າງໆ ເຂົ້າໃນວຽກງານການເຊື່ອມໂຍງເສດຖະກິດທັງໃນພາກພື້ນ ແລະ ສາກົນຂອງ ສປປ ລາວ, ໂດຍເນັ້ນໃສ່ການປະຕິບັດຂໍ້ຜູກພັນຂອງ ສປປ ລາວ ພາຍຫຼັງການເຂົ້າເປັນສະມາຊິກຂອງອົງການການຄ້າໂລກ (ອຄລ) ໃຫ້ມີປະສິດທິຜົນ ແລະ ການກຽມຄວາມພ້ອມ ເພື່ອເພີ່ມຂີດຄວາມສາມາດ ແລະ ຜົນປະໂຫຍດສູງສຸດຂອງ ສປປ ລາວ ໃນການເຂົ້າຮ່ວມເປັນປະຊາຄົມເສດຖະກິດອາຊຽນ (AEC), ຊຶ່ງມີຢູ່ 04 ໂຄງການຫຼັກຄື:

* **ໂຄງການພັດທະນາການຄ້າໄລຍະ 2 ຫຼື ໂຄງການ TDF2:** ແມ່ນໂຄງການທີ່ໄດ້ຮັບການຊ່ວຍເຫຼືອຈາກຫຼາຍຝ່າຍ ຊຶ່ງອອກແບບມາເພື່ອສະໜັບສະໜູນການຈັດຕັ້ງປະຕິບັດບັນດາບູລິມະສິດດ້ານການເຊື່ອມໂຍງ ແລະ ການພັດທະນາການຄ້າ ທີ່ກໍານົດໄວ້ໃນບົດວິໄຈການເຊື່ອມໂຍງເຂົ້າສາກົນດ້ານການຄ້າ (DTIS) 2012 ສະບັບປັບປຸງ ແລະ ແຜນພັດທະນາການຄ້າ ທີ່ໄດ້ສ້າງຂຶ້ນຈາກການຄົ້ນຄວ້າ ແລະ ສຶກສາໃນບົດສຶກສາດັ່ງກ່າວ. (ກະລຸນາເບິ່ງຂໍ້ມູນເພີ່ມຕື່ມທີ່ເວັບໄຊທ໌: [www.t4dlaos.org](http://www.t4dlaos.org)).
* **ໂຄງການຮ່ວມມື ລາວ-ສະຫະລັດອາເມລິກາ ເພື່ອການເຊື່ອມໂຍງສາກົນ ແລະ ອາຊຽນ ຫຼື ໂຄງການ LUNA II:** ແມ່ນໂຄງການທີ່ໄດ້ຮັບການສະໜັບສະໜູນຈາກອົງການພັດທະນາສາກົນ ຂອງສະຫະ ລັດອາເມລິກາ (USAID) ຊຶ່ງຊ່ວຍປັບປຸງກົດໝາຍ ແລະ ແກ້ໄຂສິ່ງທ້າທາຍດ້ານເສດຖະກິດໃນລະ ດັບນະໂຍບາຍຢູ່ ສປປ ລາວ ໂດຍເນັ້ນໃສ່ ການປະຕິບັດພັນທະພາຍຫຼັງການເຂົ້າເປັນສະມາຊິກອົງ ການການຄ້າໂລກ (ອຄລ), ການເປັນປະຊາຄົມເສດຖະກິດອາຊຽນ (AEC), ການປະຕິບັດເງື່ອນໄຂສັນຍາການຄ້າສອງຝ່າຍລາວ-ສະຫະລັດອາເມລິກາ, ລວມທັງການເພີ່ມມູນຄ່າທາງການຄ້າ ແລະ ການລົງທຶນຢູ່ໃນ ສປປ ລາວ.
* **ໂຄງການການເຊື່ອມໂຍງເສດຖະກິດອາຊຽນຂອງ ສປປ ລາວ ເພື່ອການພັດທະນາທຸລະກິດ ແລະ ການຄ້າ (RELATED) ຂອງອົງການ GIZ:** ແມ່ນສ່ວນໜຶ່ງຂອງການຮ່ວມມືລະຫວ່າງລັດຖະບານ ສປປ ລາວ ແລະ ສະຫະພາບເຢຍລະມັນ ໂດຍຈຸດປະສົງ ເພື່ອແນໃສ່ສະໜັບສະໜູນ ສປປ ລາວ ໃຫ້ໄດ້ຮັບຜົນປະໂຫຍດ ແລະ ຫຼຸດຜ່ອນຄວາມສ່ຽງຕ່າງໆຂອງການເຂົ້າຮ່ວມປະຊາຄົມເສດຖະກິດອາຊຽນ (AEC) ໃນປີ 2015 ໂດຍກວມເອົາ 3 ຂົງ ເຂດຕົ້ນຕໍຄື: ປະກອບສ່ວນໃນການປັບປຸງສະພາບແວດລ້ອມດ້ານລະບຽບດ້ານການຄ້າ ແລະ ການລົງທຶນໃນພາກພື້ນ, ຊ່ວຍເຫຼືອລັດຖະບານໃນການຄຸ້ມຄອງວຽກງານການເຊື່ອມໂຍງ ແລະ ສະໜັບສະໜູນພາກທຸລະກິດ ເພື່ອໃຫ້ໄດ້ຮັບຜົນປະໂຫຍດສູງສຸດຈາກການເຂົ້າຮ່ວມປະຊາຄົມເສດຖະກິດອາຊຽນ (AEC).
* **ໂຄງການສະໜັບສະໜູນການລິເລີ່ມການເຊື່ອມໂຍງອາຊຽນ (IAI):** ເປັນອີກໂຄງການໜຶ່ງທີ່ໄດ້ຮັບທຶນຊ່ວຍເຫຼືອຈາກກະຊວງຮ່ວມມືທາງເສດຖະກິດ ແລະ ການພັດທະນາແຫ່ງສະຫະພາບເຢຍລະມັນ (BMZ) ໂດຍຜ່ານອົງການ GIZ. ໂຄງການດັ່ງກ່າວ ແມ່ນໄດ້ໃຫ້ການຊ່ວຍເຫຼືອແກ່ປະເທດກໍາປູເຈຍ, ສປປ ລາວ, ມຽນມາ ແລະ ສສ.ຫວຽດ ນາມ ເພື່ອສາມາດຈັດຕັ້ງປະຕິບັດສົນທິສັນຍາພາຍໃຕ້ການສ້າງປະຊາຄົມເສດຖະກິດອາຊຽນ (AEC) ຢ່າງມີປະສິດທິພາບ ແນໃສ່ຮັບປະກັນເຮັດໃຫ້ມີການເຄື່ອນຍ້າຍການບໍລິການ ແລະ ການລົງທຶນເສລີ ໂດຍສຸມໃສ່ຂະແໜງການທ່ອງທ່ຽວ ແລະ ສາ ທາລະນະສຸກ, ພ້ອມດຽວກັນກັບການສົ່ງເສີມການເຄື່ອນຍ້າຍເສລີຂອງແຮງງານທີ່ມີຝີມື, ຊຶ່ງທັງໝົດນີ້ ແມ່ນພາຍໃຕ້ຮາກຖານການສົ່ງເສີມໃຫ້ມີຕະຫຼາດ ແລະ ຖານການຜະລິດໜຶ່ງດຽວອາຊຽນ.

ນອກຈາກນີ້, ຍັງມີການຊ່ວຍເຫຼືອຂອງບັນດາຄູ່ຮ່ວມພັດທະນາ ແລະ ອົງການຈັດຕັ້ງສາກົນຕ່າງໆໃນຂົງເຂດອື່ນໆ ເຊັ່ນ: ກະສິກໍາ, ສາທາລະນະສຸກ, ການສຶກສາ, ວັດທະນະທໍາ ແລະ ອື່ນໆ ເພື່ອພັດ ທະນາຂົງເຂດວຽກງານເຫຼົ່ານັ້ນ ຊຶ່ງດ້ານໜຶ່ງ ກໍຍ້ອນນະໂຍບາຍການເປີດກວ້າງເຊື່ອມໂຍງກັບສາກົນ ແລະ ຮ່ວມມືກັບຕ່າງປະເທດຂອງພັກ ແລະ ລັດຖະບານ.

#### **ການ​ປັບປຸງ​ກົດໝາຍ ​ແລະ ລະບຽບການ**

ການເຊື່ອມໂຍງເສດຖະກິດກັບສາກົນ ກໍຄື ການເຂົ້າຮ່ວມເປັນພາຄີຂອງສົນທິສັນຍາກັບອົງການຈັດຕັ້ງ ແລະ ການເຂົ້າຮ່ວມກຸ່ມເສດຖະກິດຕ່າງໆ ຊຶ່ງເປັນປັດໄຈພາຍນອກ ທີ່ຊຸກຍູ້ໃຫ້ຕ້ອງໄດ້ມີການປັບປຸງ ແລະ ສ້າງນິຕິກໍາພາຍໃນ ເພື່ອຄຸ້ມຄອງວຽກງານທີ່ຕິດພັນກັບເສດຖະກິດໃຫ້ສອດຄ່ອງກັບສາກົນ ກໍຄື ການສ້າງລັດທີ່ຄຸ້ມຄອງດ້ວຍກົດໝາຍ. (ເບິ່ງເອກະສານຊ້ອນທ້າຍ 2 ກ່ຽວກັບນິຕິກໍາທີ່ໄດ້ສ້າງ ແລະ ປັບປຸງຜ່ານມາ).​

ໃນຂະນະດຽວກັນ, ພາຍໃຕ້ພັນທະສັນຍາສາກົນທີ່ ສປປ ລາວ ເຂົ້າຮ່ວມເປັນພາຄີ ເຊັ່ນ: ອຄລ, ອາຊຽນ ແລະ ອື່ນໆນັ້ນ, ສປປ ລາວ ກໍຄື ປະເທດພາຄີອື່ນໆ ຕ້ອງໄດ້ແຈ້ງການໄປຍັງກອງເລຂາ ກ່ຽວກັບການປັບປຸງລະບຽບການຕ່າງໆ ທີ່ສົ່ງຜົນກະທົບຕໍ່ທຸລະກິດ ແລະ/ຫຼື ພັນທະສັນຍາ ເພື່ອຄວາມໂປ່ງໃສ ແລະ ສົມເຫດສົມຜົນໃນການຄຸ້ມຄອງວຽກງານທີ່ຕິດພັນກັບການຄ້າ ແລະ ການລົງທຶນ.

#### **ຍົກ​ລະດັບ​ຂີດ​ຄວາມ​ສາມາດ​ຂອງ​ພະນັກງານ​ໃນ​ຂະ​ແໜງການ​ຕ່າງໆ**

ການເຊື່ອມໂຍງເສດຖະກິດກັບສາກົນ ດ້ານໜຶ່ງ ກໍເປັນການສ້າງໂອກາດໃຫ້ກັບພະນັກງານທັງພາກລັດ ແລະ ເອກະຊົນໄດ້ແລກປ່ຽນຖອດຖອນບົດຮຽນກັບສາກົນຜ່ານການເຂົ້າຮ່ວມຝຶກອົບຮົມທັງໄລ ຍະສັ້ນ ແລະ ໄລຍະຍາວ ແລະ ການໄປທັດສະນະສຶກສາທີ່ຕ່າງປະເທດ, ຕະຫຼອດຮອດພະນັກງານລັດ ທີ່ເຮັດວຽກຕິດພັນກັບການຄຸ້ມຄອງບໍລິຫານ, ການປັບປຸງ ແລະ ສ້າງກົດໝາຍຕ່າງໆ ລວມ​ເຖິງ​ການ​ຊ່ວຍ​ໃຫ້​ຄຳ​ແນະນຳ​ ຫຼື ​ໃຫ້ການປຶກສາທາງ​ດ້ານ​ວິຊາ​ການຕ່າງໆ​ເປັນ​ຕົ້ນ ຊຶ່ງເປັນສ່ວນສໍາຄັນໃນການຍົກລະດັບ ແລະ ສ້າງຂີດຄວາມສາມາດໃຫ້ກັບພະນັກງານຂອງຂະແໜງການຕ່າງໆທີ່ເຮັດວຽກປິ່ນອ້ອມວຽກງານການເຊື່ອມໂຍງເສດຖະກິດກັບສາກົນ. ພ້ອມນັ້ນ, ການເຂົ້າຮ່ວມປະຊຸມເຈລະຈາໃນຂອບຕ່າງໆ ກໍເປັນສ່ວນສໍາຄັນໃນການໃຊ້ສິດອອກສຽງ ເພື່ອຍາດແຍ່ງຜົນປະໂຫຍດສູງສຸດມາໃຫ້ປະເທດຊາດ.

###  ສຳລັບພາກທຸລະກິດ

#### **​ການເຂົ້າເຖິງຕະຫຼາດ​ສິນຄ້າ ແລະ ການບໍລິການ**

 ສໍາລັບການເຂົ້າເຖິງຕະຫຼາດສິນຄ້າ, ສປປ ລາວ ມີໂອກາດເຂົ້າສູ່ຕະຫຼາດຕ່າງປະເທດພາຍໃຕ້ລະ ບົບສິດທິພິເສດທາງການຄ້າແບບຝ່າຍດຽວ (GSP) ຈາກ 38 ປະເທດ ຊຶ່ງໃນນັ້ນ ປະກອບມີ: ສະຫາພາບເອີຣົບ (28 ປະເທດ), ອົດສະຕຣາລີ, ເບລາຣຸດ, ການາດາ, ຍີ່ປຸ່ນ, ນິວຊີແລນ, ນອກແວ, ລັດເຊຍ, ກາຊາກສຕານ, ສະວິດເຊີແລນ ແລະ ຕວກກີ. ໃນນີ້, ສະຫະພາບເອີຣົບ ໄດ້ເລີ່ມໃຫ້ສິດທິພິເສດໃນການເຂົ້າສູ່ຕະຫຼາດ ແກ່ປະເທດດ້ອຍພັດທະນາ ແລະ ບໍ່ກໍານົດຈຳນວນການນຳເຂົ້າ, ຍົກເວັ້ນອາວຸດ (Everything but Arms - EBA) ນັບແຕ່ປີ 2002 ເປັນຕົ້ນມາ. ນອກຈາກນັ້ນ, ສປປ ລາວ ຍັງໄດ້ຮັບສິດພິເສດດ້ານພາສີຈາກ 4 ປະເທດ ຫຼື 4 ອານາເຂດພາສີ ຄື: ສ.ເກົາຫຼີ, ສປ.ຈີນ, ຈີນໄຕ້ຫວັນ ແລະ ອິນເດຍ. ໃນຂະນະດຽວກັນ, ພາຍໃຕ້​ສັນຍາການ​ຄ້າ​ອາຊີ-ປາຊີ​ຟິກ, ພາກ​ທຸລະ​ກິດ​ຜູ້​ສົ່ງ​ອອກຂອງ ສປປ ລາວ ​ສາ​ມາດເລືອກ​ສົ່ງ​ອອກ​ສິນຄ້າ​ ​ໃນ​ລາຍການສິນຄ້າທີ່​ໄດ້​ຮັບ​ສິດທິ​ພິ​ເສດ​ທາງ​ດ້ານ​ການ​ຄ້າ ຫຼື ​ອັດຕາ​ພາສີ​ທີ່​ຫຼຸດ​ຕໍ່າລົງ ຈາກ​ບັນດາ​ປະ​ເທດ​ສະມາຊິກ​ທີ່​ເປັນ​ຕະຫຼາດ​ໃຫຍ່ ​ໂດຍ​ສະ​ເພາະ​ແມ່ນ ສປ.ຈີນ, ສ.​ເກົາຫຼີ ​ແລະ ອິນ​ເດຍ; ພ້ອມນັ້ນ, ​ເງື່ອນ​ໄຂ​ທາງ​ດ້ານ​ລະບຽບ​ແຫຼ່ງກຳ​ເນີ​ດສິນຄ້າໃນ​ການ​ສົ່ງ​ອອກ​ພາຍ​ໃຕ້​ສັນຍາ​ດັ່ງກ່າວ ແມ່ນດີກວ່າຂອບອື່ນ ​ໂດຍ​ສະ​ເພາະ ​ແມ່ນສັດສ່ວນ​ການນໍາໃຊ້ວັດຖຸດິບເຂົ້າໃນການ​ຜະລິດ​ຈາກເຂດນອກສັນຍາ.​ສໍາລັບຂອບການຮ່ວມມືອາຊຽນ, ສັນຍາ ATIGA ຊຶ່ງມີເປົ້າໝາຍຊຸກຍູ້ການສ້າງປະຊາຄົມເສດຖະກິດອາຊຽນໂດຍກົງ, ພາກທຸລະກິດຈະໄດ້ຮັບປະໂຫຍດໃນການສົ່ງອອກສິນຄ້າໄປຍັງປະເທດສະມາຊິກອາຊຽນ ພາຍໃຕ້ຂໍ້ກໍານົດຂອງສັນຍາທີ່ກໍານົດໃຫ້ທຸກປະເທດສະມາຊິກລົບລ້າງອັດຕາພາສີຂອງຕົນຕາມກຳນົດເວລາທີ່ໄດ້ວາງໄວ້ ເພື່ອສ້າງໃຫ້ອາຊຽນເປັນຂົງເຂດທີ່ມີການໄຫຼວຽນສິນຄ້າຢ່າງເສລີ. ພ້ອມນັ້ນ, ລະບຽບແຫຼ່ງກໍາເນີດສິນຄ້າ ກໍອະນຸຍາດໃຫ້ບັນດາປະເທດສະມາຊິກອາຊຽນ ສາມາດນໍາໃຊ້ວັດຖຸດິບ ຫຼື ສ່ວນປະກອບຈາກພາຍນອກພາກພື້ນໄດ້ເຖິງ 60 ເປີເຊັນ; ແລະ ລະບຽບການປ່ຽນລະຫັດສິນຄ້າ, ການຜະລິດທີ່ນໍາໃຊ້ວັດຖຸດິບທີ່ມີແຫຼ່ງກໍາເນີດຈາກພາກພື້ນອາຊຽນ ກໍແມ່ນສ່ວນໜຶ່ງໃນການສົ່ງເສີມການເຂົ້າເຖິງຕະຫຼາດພາກພື້ນ. ສໍາລັບການເຂົ້າເຖິງຕະຫຼາດສິນຄ້າໃນຂອບ ອຄລ ແມ່ນ ສປປ ລາວ ສາມາດສົ່ງອອກສິນຄ້າໂດຍໄດ້ຮັບການປະຕິບັດຢ່າງເປັນທຳ ແລະ ເທົ່າທຽມກັບປະເທດສະມາຊິກອື່ນພາຍໃຕ້ຂອບສັນຍາຂອງອົງການການຄ້າໂລກ ໂດຍການນໍາໃຊ້ອັດຕາພາສີພາຍໃຕ້ຫຼັກການແບບຊາດທີ່ໄດ້ຮັບອະນຸເຄາະຍິ່ງ ຫຼື Most Favoured Nations (MFN) ໂດຍສະເພາະການເຂົ້າສູ່ຕະຫຼາດຂອງ 164 ສະມາຊິກ ອຄລ ບົນພື້ນຖານອັດຕາພາສີທີ່ບັນດາປະເທດສະມາຊິກເຫຼົ່ານັ້ນ ໄດ້ໃຫ້ພັນທະໄວ້ໃນອົງການການຄ້າໂລກ.

 ສໍາລັບການເຂົ້າເຖິງຕະຫຼາດຂະແໜງບໍລິການ, ວິສາຫະກິດຂອງ ສປປ ລາວ ສາມາດເຂົ້າໄປລົງທຶນໃນ 10 ປະເທດອາຊຽນ ແລະ ບັນດາປະເທດຄູ່ຮ່ວມເຈລະຈາກັບອາຊຽນຜ່ານຂອບສັນຍາການຄ້າດ້ານການບໍລິການ ທີ່ເປີດຂະແໜງການບໍລິການໃຫ້ແກ່ກັນ. ພ້ອມນັ້ນ, ການເປີດຂະແໜງການຄ້າດ້ານການບໍລິການ ໂດຍສະເພາະ ຮູບແບບ 4 ຊຶ່ງເປັນການເຄື່ອນຍ້າຍແຮງງານຄົນ ຍັງເປັນການເປີດໂອກາດໃຫ້ກັບການຈ້າງງານ ແລະ ສ້າງວຽກເຮັດງານທໍາໃຫ້ກັບແຮງງານທີ່ມີທັກສະຄວາມຮູ້ໃນຂະແໜງການທີ່ໃຫ້ພັນທະໃນການເປີດກວ້າງ ພາຍໃຕ້ຂອບການສ້າງປະຊາຄົມເສດຖະກິດອາຊຽນ. ໃນຂອບ ອຄລ, ກໍໄດ້ມີຂໍ້ຍົກເວັ້ນ ເພື່ອເປີດຕະຫຼາດຂະແໜງບໍລິການໃຫ້ກັບສະມາຊິກທີ່ເປັນປະເທດດ້ອຍພັດທະນາ ເພື່ອໃຫ້ສາ ມາດເຂົ້າເຖິງຕະຫຼາດການບໍລິການຂອງປະເທດທີ່ພັດທະນາແລ້ວ ໂດຍສະເພາະ ແມ່ນຮູບແບບ 3 ກໍຄື ການສ້າງຕັ້ງສໍານັກງານຜູ້ຕາງໜ້າ ຫຼື ບໍລິສັດໃນປະເທດເຈົ້າພາບ. ເຖິງຢ່າງໃດກໍຕາມ, ການເປີດກວ້າງການຄ້າດ້ານການບໍລິການ ຕ້ອງໄດ້ເບິ່ງໃນດ້ານເລິກ ຫຼື ລະດັບຂອງການເປີດກວ້າງ; ພ້ອມທັງ ພິຈາລະນາ ລະບຽບການພາຍໃນທີ່ເປັນອຸປະສັກຕໍ່ການຄ້າດ້ານການບໍລິການ. ໂດຍລວມແລ້ວ, ການເປີດເສລີການຄ້າດ້ານບໍລິການ ແມ່ນເພື່ອກຳຈັດອຸປະສັກການເຂົ້າສູ່ຕະຫຼາດ ແລະ ເພື່ອເປັນການເປີດຕະຫຼາດການບໍລິການຂະແໜງໃໝ່ໆ ຊຶ່ງເປັນໂອກາດສຳລັບຄົນພາຍໃນ ແລະ ຕ່າງປະເທດໄດ້ມີໂອກາດໃນການລົງທຶນໃນຂະ ແໜງການຄ້າດ້ານບໍລິການກວ້າງຂວາງຂຶ້ນ ຊຶ່ງເຮັດໃຫ້ເກີດມີການແຂ່ງຂັນພາຍໃນປະເທດ ແລະ ເຮັດໃຫ້ປະສິດທິພາບຂອງການຜະລິດສູງຂຶ້ນ ຈາກການເຂົ້າມາລົງທຶນຂອງຕ່າງປະເທດ ເຊັ່ນ: ການລົງທຶນໂດຍກົງ ຈາກຕ່າງປະເທດ ຈະມາພ້ອມກັບການຖ່າຍທອດເຕັກໂນໂລຊີ, ທັກສະນະຄວາມຮູ້ໃໝ່ໆ ຊຶ່ງປະເທດກໍາລັງພັດທະນາ ຫຼື ປະເທດເຈົ້າພາບໃນການລົງທຶນຈະໄດ້ຮັບປະໂຫຍດ, ພ້ອມທັງ ການສ້າງວຽກເຮັດງານທໍາໃຫ້ກັບປະຊາຊົນ. ດ້ານໜຶ່ງ, ການເປີດເສລີການບໍລິການບໍ່ມີຜົນກະທົບຕໍ່ລາຍຮັບຂອງລັດຖະບານ ແຕ່ຈະມີຜົນຕໍ່ກັບການປັບປຸງຄຸນນະພາບຂອງການສະໜອງການບໍລິການໃນຂະແໜງຕ່າງໆທີ່ເປີດກວ້າງການລົງ ທຶນ.

#### **ການ​ສົ່ງ​​ເສີມການ​ລົງທຶນ ​ແລະ ​ຄູ່​ຮ່ວມ​ທຸລະ​ກິດໃນຕ່ອງໂສ້ມູນຄ່າຂອງພາກພື້ນ ແລະ ສາກົນ**

* **ການ​ດຶງ​ດູດ​ການ​ລົງທຶນ​ໂດຍ​ກົງ​ຈາກ​ຕ່າງປະ​ເທດ** ໃນ​ການ​ເຊື່ອມ​ໂຍງ​ເສດຖະກິດ​ກັບ​ສາກົນ ໂດຍ​ສະ​ເພາະ​ແມ່ນການ​ເຂົ້າ​ຮ່ວມ​ໃນ​ພາຄີ ​ແລະ ລົງ​ນາມ​​ໃນສັນຍາ​ຕ່າງໆ​ຮ່ວມ​ນຳສາກົນ​ໃນ​ແຕ່ລະ​ຂອບ​ການ​ຮ່ວມ​ມື​​​ ​ເປັນ​ຕົ້ນ​ແມ່ນ​ໃນ​ຂອບການ​ຮ່ວມ​ມື​ຂອງ​ພາກ​ພື້ນອາ​ຊຽນ ​ແລະ ອົງການ​ການ​ຄ້າ​ໂລກ ຊຶ່ງ ໝາຍ​ເຖິງ​ການ​ໃຫ້​ຄຳ​ໝັ້ນ​ສັນຍາ ຫຼື ​ຜູກ​ມັດ​ພັນທະ​ຂອງປະ​ເທດຕໍ່ກັບ​ສາກົນໃນ​ການສ້າງ, ປັບປຸງ​ກົນ​ໄກ ​ແລະ ລະບຽບການ​ພາຍ​ໃນ​ປະ​ເທດ​ໃຫ້​ມີ​ຄວາມ​​​ເຂັ້ມ​ແຂງ, ໂປ່​ງ​ໃສເປັນ​ທຳ ​ແລະ ສອດຄ່ອງກັບ​ລະບຽບ​ການ​ຂອງ​ສາກົນ. ສິ່ງ​ເຫຼົ່ານີ້ ມັນຈະ​ເປັນ​ການ​ສ້າງ​ຄວາມ​ເຊື່ອ​ໝັ້ນ​ໃຫ້​​ແກ່​ນັກ​ລົງທຶນ​ຕ່າງປະ​ເທດທີ່​ມີ​ຄວາມ​ສົນ​ໃຈ​ຈະ​ເຂົ້າ​ມາ​ລົງທຶນ​ໂດຍ​ກົງ​ຢູ່​ໃນ ສປປ ລາວ.
* **ໂອກາດ​ໃນ​ການ​ຂະ​ຫຍາ​ຍການ​ລົງທຶນ​ໄປ​ຕ່າງປະ​ເທດ** ​​​ພາຍຫຼັງ​ທີ່ ສປປ ລາວ ​ໄດ້​ເຊື່ອມ​ໂຍງ​ເສດຖະ ກິດ​ກັບ​ສາກົນ ​ໂດຍ​ສະ​ເພາະ​ ແມ່ນ​ການ​​ເຂົ້າ​ເປັນສະ​ມາ​ຊິກ ອຄລ ​ແລະ ​ເຂົ້າ​ຮ່ວມ​​​ເປັນ​ປະຊາ​ຄົມເສດຖະກິດອາຊຽນ​ແລ້ວ, ນັ້ນ​​​​ຖື​​ວ່າ​ເປັນ​ຂີດ​ໝາຍ​​ແຫ່ງ​ການ​ເປີດ​ເສລີ​ທາງ​ດ້ານ​ການ​ຄ້າ ​ແລະ ການ​ລົງ ທຶນ ​ໂດຍການຫຼຸດຜ່ອນ​ສິ່ງ​ກີດຂວາງ​ທາງ​ດ້ານ​ການ​ຄ້າ ​ແລະ ​ປັບປຸງ​ສະພາບ​ແວດ​ທີ່ເອື້ອ​ອຳນວຍ​​ໃຫ້​ແກ່​ການ​ຄ້າ ​ແລະ ການ​ລົງທຶນ, ​ອັນນັ້ນ​ແມ່ນ​ປັດ​ໄຈ​ຫຼັກໜຶ່ງ​ໃຫ້​ມີ​ການ​​ລົງທຶນ​ຄ້າຂາຍພາຍ​ໃນປະ​ເທດ​​ເພີ່ມຂຶ້ນ. ​ພ້ອມດຽວກັນ, ມັນ​ກໍ​ເປັນ​ໂອກາດ​ໃຫ້​ແກ່ ສປປ ລາວ ໃນການຂະຫຍາຍ​ການ​ລົງ​ທຶນອອກ​ໄປ​ຕ່າງປະ​ເທດ​ນຳ​ອີກ, ​​​ເນື່ອງ​ຈາກ​ວ່າ ການ​ກຳນົດ​ໃຫ້​ເປີ​ດ​ເສລີ​ທາງ​ດ້ານ​ການ​ລົງທຶນພາຍ​ໃຕ້​ການ​ເຊື່ອມ​ໂຍງບໍ່​ວ່າ​ຈະຢູ່ໃນຂອບຂໍ້ຕົກລົງຂອງອົງການການຄ້າໂລກ ຫຼື ສັນຍາອາຊຽນວ່າດ້ວຍ ການລົງ ທຶນຢ່າງຮອບດ້ານ, ສປປ ລາວ ຫຼື ປະເທດສະມາຊິກອື່ນໆ ໄດ້ໃຫ້ຄໍາໝັ້ນສັນຍາຮ່ວມ​ກັນ ໃນການສ້າງລະບອບສົ່ງເສີມການລົງທຶນໃຫ້ເປີດກວ້າງໂດຍປາສະຈາກມາດຕະການຈໍາກັດ ຫຼື ການປະຕິບັດ ຈໍາແນກຕໍ່ກັບການລົງທຶນຕ່າງປະເທດ. ໝາຍຄວາມວ່າ ການລົງທຶນຈາກ ສປປ ລາວ ຈະໄດ້ຮັບການອໍານວຍຄວາມສະດວກ ຊຶ່ງລະບຽບ, ຂໍ້ກໍານົດ ແລະ ຂັ້ນຕອນຕ່າງໆ ຈະໄດ້ຖືກແກ້ໄຂໃຫ້ມີຄວາມສອດຄ່ອງຂຶ້ນຕື່ມ​. ການສະເໜີຂໍລົງທຶນ ແລະ ການອະນຸມັດການລົງທຶນຈະໄດ້ຮັບການປັບປຸງໃຫ້ມີຄວາມງ່າຍດາຍ ແລະ ໂປ່ງໃສ. ນັກລົງທຶນຈະໄດ້ຮັບການປົກປ້ອງຢ່າງເໝາະສົມໂດຍຜ່ານຂັ້ນຕອນ ແລະ ມາດຕະການແກ້ໄຂຂໍ້ຂັດແຍ່ງຕາມກົດລະບຽບຂອງສາກົນ.
* **ການເຂົ້າຮ່ວມຕ່ອງໂສ້ມູນຄ່າ ຫຼື ການສະໜອງຂອງພາກພື້ນ ແລະ ສາກົນ** ການເຊື່ອມໂຍງກັບສາກົນ ໂດຍສະເພາະ ການເຂົ້າຮ່ວມກຸ່ມເຂດການຄ້າເສລີຂອງພາກພື້ນ, ດ້ານໜຶ່ງ ກໍເພື່ອສ້າງໂອກາດໃນການເຊື່ອມໂຍງທາງດ້ານການຜະລິດ ແລະ ການສະໜອງພາຍໃນພາກພື້ນດ້ວຍກັນ ເພື່ອປັບປຸງຄຸນນະ ພາບຂອງສິນຄ້າ ແລະ ການບໍລິການທີ່ມີລາຄາສົມເຫດສົມຜົນ. ສະນັ້ນ, ການຊອກສະແຫວງຫາພັນທະມິດທາງທຸລະກິດ ເພື່ອເຂົ້າຮ່ວມຕ່ອງໂສ້ມູນຄ່າ ຫຼື ການສະໜອງຂອງຕ່ອງໂສ້ການຜະລິດ ເພື່ອເສີມສ້າງຄວາມເຂັ້ມແຂງຂອງທຸລະກິດຕົນ, ໃນຂະນະດຽວກັນ ກໍເປັນການຂະຫຍາຍເຄື່ອຄ່າຍ ແລະ ສ້າງຈຸດຢືນຂອງຕົນໃນຕະຫຼາດພາຍໃນ ແລະ ຕ່າງປະເທດ ນັ້ນເປັນສິ່ງສໍາຄັນຍິ່ງຂອງທຸລະກິດໃນປະຈຸບັນ ໂດຍຄວນແນໃສ່ພິຈາລະນາຫາພັນທະມິດທີ່ສາມາດເກື້ອໜູນຂໍ້ຈໍາກັດ ຂອງທຸລະກິດທີ່ຕົນມີຢູ່, ມີຄວາມພ້ອມດ້ານທຶນ ແລະ ຄວາມສາມາດທາງດ້ານເຕັກໂນໂລຊີທີ່ທັນສະໄໝ ເພື່ອພັດ ທະນາການຜະລິດ ແລະ ປັບປຸງໃຫ້ທຸລະກິດມີຄວາມໜ້າສົນໃຈ ສາມາດຕອບສະໜອງ ແລະ ຮອງຮັບຄວາມຕ້ອງການທີ່ຫຼາກຫຼາຍຂອງຜູ້ບໍລິໂພກໄດ້.

## **ສິ່ງທ້າທາຍ**

​ ການ​ເຊື່ອມ​ໂຍງ​ເສດຖະກິດ​ກັບ​ສາກົນ ບໍ່ພຽງແຕ່ນໍາມາຊຶ່ງກາລະໂອກາດຕ່າງໆ ແຕ່ກໍ​ຍັງ​ນໍາມາຊຶ່ງບັນຫາ​ທ້າ​ທາຍ​ ຫຼາຍດ້ານ​ທີ່​ຄວນ​ເອົາ​ໃຈ​ໃສ່​ ໂດຍສະເພາະ ບັນຫາການຄຸ້ມຄອງບໍລິຫານພາຍໃຕ້ກົດກະ ຕິກາສາກົນ, ບັນຫາການແຂ່ງຂັນຂອງພາກທຸລະກິດ ແລະ ບັນຫາອື່ນໆ ເຊັ່ນ: ອາດຊະຍາກໍາຂ້າມຊາດ, ການແຜ່ລະບາດຂອງພະຍາດ ແລະ ອື່ນໆ.

###  ສຳລັບພາກລັດ

#### **ການຈັດ​ຕັ້ງ​ປະຕິບັດ​ບັນດາ​ພັນທະ​ຈາກ​ການ​ເຊື່ອມ​ໂຍງ**

ໃນການເຊື່ອມໂຍງເສດຖະກິດຂອງ ສປປ ລາວ ກັບສາກົນ ບໍ່ວ່າຈະຢູ່ຂອບສັນຍາອົງການການຄ້າໂລກ, ອາຊຽນ ແລະ ຂອບອື່ນໆ, ​ຮຽກຮ້ອງ​ໃຫ້ ສປປ ລາວ ຕ້ອງມີພັນທະ ແລະ ຂໍ້ຜູກມັດໃນການເຂົ້າຮ່ວມພາຄີກັບສາກົນ ໂດຍສະເພາະແມ່ນ ການປັບປຸງບັນດາລະບຽບນິຕິກຳ ​ແລະ ກົນ​ໄກ​ຄຸ້ມ​ຄອງ​ທີ່​ຕິດ​ພັນ​ກັບ​ການ​ຄ້າ ເພື່ອໃຫ້ມີຄວາມສອດຄ່ອງກັບລະບຽບສາກົນ ​ແລະ ຮັບປະກັນ​ໃຫ້​ສະພາບ​ແວດ​ລ້ອມ​ການດໍາເນີນທຸລະກິດມີ​ການແຂ່ງຂັນ​ຢ່າງ​ສະ​ເໝີພາບ ​ແລະ ຍຸຕິ​ທຳ. ພັນທະໃນການສ້າງ ແລະ ປັບປຸງນິຕິກໍາໃນຫຼາຍໆຂົງເຂດທີ່ຕິດພັນກັບການຄ້າ ແລະ ການລົງທຶນ ເພື່ອໃຫ້ແທດເໝາະກັບສະພາບການຂອງປະເທດໃນໄລຍະໃໝ່ ແລະ ສອດຄ່ອງກັບລະບຽບການສາກົນທີ່ເຫັນ​ໄດ້ໃນຂອບການເຊື່ອມໂຍງ ຫຼື ບັນດາພັນທະສະເພາະພາຍໃຕ້ສັນຍາຕ່າງໆ ທີ່ຕ້ອງໄດ້ຈັດຕັ້ງປະຕິບັດກ່ອນ ຫຼື ພາຍຫຼັງຂອງການເຊື່ອມໂຍງ ຖືວ່າເປັນສິ່ງທ້າທ້າຍໜຶ່ງທີ່ສຳຄັນຊຶ່ງ ສປປ ລາວ ກໍາລັງເລັ່ງລັດສືບຕໍ່ຈັດຕັ້ງປະຕິບັດ.

ສປປ ລາວ ມີຄວາມຈໍາເປັນຕ້ອງໄດ້ສ້າງຄວາມເຂັ້ມແຂງ ແລະ ປະສິດທິຜົນໃຫ້ກັບກົນໄກການປະສານງານລະຫວ່າງ ພາກລັດ-ພາກລັດ, ພາກລັດ-ພາກທຸລະກິດ ຄຽງຄູ່ກັບການສ້າງຄວາມຮັບຮູ້ ແລະ ສ້າງຂີດຄວາມສາມາດຂອງໜ່ວຍງານຮັບຜິດຊອບທັງພາກລັດ ແລະ ພາກເອກະຊົນ ທັງໃນຂັ້ນສູນກາງ ແລະ ທ້ອງຖິ່ນ ຊຶ່ງຕ້ອງໄດ້ມີການຕິດຕໍ່ປະສານງານກັນຢ່າງເປັນປົກກະຕິ ແລະ​ ເປັນເຈົ້າການຮັບຜິດຊອບສູງ ໂດຍອາດຈະຜ່ານການຈັດກອງປະຊຸມປຶກສາຫາລືເປັນປະຈໍາ ແນໃສ່ຮັບປະກັນການປະກອບສ່ວນຂອງພາກເອກະຊົນໃນການກຳນົດ ແລະ ປັບປຸງນະໂຍບາຍຕ່າງໆ, ແລະ ເພື່ອແລກປ່ຽນ ແລະ ແກ້ໄຂອຸປະສັກຫຍຸ້ງຍາກໃຫ້ກັບພາກເອກະຊົນ ໂດຍສະເພາະ ບັນດາຜູ້ຜະລິດ ແລະ ຂະແໜງການບໍລິການຕ່າງໆ ເພື່ອເປັນການອໍານວຍຄວາມສະດວກ, ສົ່ງເສີມ ແລະ ສ້າງຄວາມພ້ອມ ແລະ ຄວາມສາມາດໃນການແຂ່ງຂັນທາງດ້ານການຄ້າໃຫ້ແກ່ພາກເອກະຊົນ.

#### **ບຸກຄະ​ລາກ​ອນຮອງ​ຮັບ​ວຽກງານ​ການ​ເຊື່ອມ​ໂຍງ**

​ ເພື່ອຈະນຳ​ໃຊ້​ກາລະ​ໂອກາດ​ຈາກ​ການ​ເຊື່ອມ​ໂຍງ​ເສດຖະກິດ​ກັບ​ສາກົນ​ໄດ້​ຢ່າງ​ເຕັມທີ່ນັ້ນ, ນອກ ຈາກ​ ຄວາມ​ຕັດສິນ​ໃຈ​ທາງ​ດ້ານ​ແນວທາງ​ນະ​ໂຍບາຍ​ແລ້ວ ຍັງ​ຕ້ອງ​ມີພະນັກງານ​ລັດຖະ​ກອນ​ນັບແຕ່​ລະດັບ​ສູນ​ກາງຈົນ​ຮອດ​ທ້ອງ​ຖິ່ນ, ແລະ ນັກທຸລະກິດທີ່​ມີ​ຄວາມເຂັ້ມ​ແຂງ. ນີ້​ກໍ​ແມ່ນ​ສິ່ງ​ທ້າ​ທາຍ​ໜຶ່ງທີ່​ທາງ​ພາກ​ລັດ​ ຈະ​ຕ້ອງ​ໄດ້​ເອົາ​ໃຈ​ໃສ່ໃນ​ການກໍ່ສ້າງ ແລະ ເພີ່ມຄວາມຮູ້ທາງດ້ານເຕັກນິກວິຊາການທີ່ມີ​ຄວາມຈໍາເປັນ ສໍາລັບແຕ່ລະຂົງເຂດໃຫ້​ແກ່ພະນັກງານລັດຖະກອນ​ໃນແຕ່ລະດັບ, ແຕ່ລະຂັ້ນ​ໂດຍ​ສະ​ເພາະ ​ແມ່ນຄວາມຄືບໜ້າ​ໃນ​ການຈັດຕັ້ງປະຕິບັດລວມທັງຂໍ້ຈໍາກັດ ທີ່ບັນດາໜ່ວຍງານຮັບຜິດຊອບ​​ຕ້ອງໄດ້ປະເຊີນ ແລະ ສິ່ງທີ່ຕ້ອງປະຕິບັດເພື່ອ​ໃຫ້ບັນລຸ​ເປົ້າ​ໝາຍການຈັດຕັ້ງປະຕິບັດຢ່າງເຕັມສ່ວນ.​ ແຕ່ເນື່ອງ​ຈາກ​ວ່າພະ ນັກງານ​ລັດຖະກອນ​ທີ່ເຮົາ​ມີ​ໃນ​ປະຈຸ​ບັນ​​​ຍັງ​​​ຈຳກັດ​ທາງດ້ານປະລິມານ ແລະ ບາງຂະແໜງການກໍຍັງຂາດຄວາມເຂົ້າໃຈເຖິງພັນທະ, ກາລະໂອກາດ ແລະ ບັນດາສິ່ງທ້າທາຍທີ່ອາດຈະເກີດຂຶ້ນຈາກການ​ເປີດ​ກວ້າງ​ການເຊື່ອມໂຍງທາງ​ດ້ານ​ເສດຖະກິດ ລວມທັງຈຳກັດທາງ​ດ້ານປະສົບ​ການ​ໃນ​ການ​ຂັບ​ເຄື່ອນ​ເສດຖະກິດທີ່ມີ​ການ​ເປີດ​ກວ້າງ​ສູ່​ພາຍ​ນອກ, ຖ້າ​ຫາກ​ບໍ່​ມີ​ການ​ກະກຽມ​ໃຫ້​ດີ, ສິ່ງ​ທ້າ​ທາຍ​ເຫຼົ່າ​ນັ້ນກໍ​ຈະ​ເປັນ​ອຸປະສັກ​ໃນ​ໄລຍະ​ຍາວ.

* + 1. **ຖານ​ຂໍ້​ມູນ​ດ້ານ​ການ​ຄ້າ**

 ລະບົບ​ເກັບ​ກໍາ​ຂໍ້​ມູນ​ດ້ານ​ການ​ຄ້າ ​ໂດຍ​ສະ​ເພາະ​ຂໍ້​ມູນສະຖິຕິ​ດ້ານ​ການ​ນໍາ​ເຂົ້າ ​ແລະ ສົ່ງ​ອອກຂອງ ສປປ ລາວ ຍັງ​​ມີ​ຂໍ້​ຈໍາກັດ​ຫຼາຍ ຊຶ່ງເປັນບັນຫາທ້າທາຍຕໍ່ກັບການກໍານົດນະໂຍບາຍ, ວາງແຜນ, ຄຸ້ມ​ຄອງ​ຕິດຕາມ​ການຂະຫຍາຍຕົວ​ທາງດ້ານເສດຖະກິດ ແລະ ຜົນກະທົບຈາກການເຊື່ອມໂຍງກັບສາກົນ ໃນຂອບຕ່າງໆ​ທີ່​ໄດ້​ກ່າວ​ມາ​ຂ້າງ​ເທິງ.

###  ສໍາລັບພາກທຸລະກິດ

#### **ຄວາມ​ສາມາດ​ໃນ​ການ​ແຂ່ງຂັນ**

ໃນ​ການ​ເປີດ​ກວ້າງ​ເສລີ​ທາງ​ດ້ານ​ການ​ຄ້າດ້ານສິນຄ້າ ​ແລະ ການບໍລິການ ສະພາບ​ແວດ​ລ້ອມ​ໃນ​ການ​ດຳ​ເນີນ​ທຸລະ​ກິດຈະ​ມີ​ການ​ແຂ່ງຂັນ​ກັນ​ສູງ​ຂຶ້ນ, ຊຶ່ງ​ຈະສ້າງ​ຄວາມ​ກົດດັນບໍ່​ໜ້ອຍ​ໃຫ້​ແກ່​ວິ​ສາ​ຫະກິດ ​ແລະ ສິນຄ້າ​ທີ່​ຜະລິດ​ພາຍ​ໃນປະ​ເທດ. ເນື່ອງຈາກວ່າພາກທຸລະກິດຂອງ ສປປ ລາວ ໂດຍສະເພາະ ແມ່ນວິສາຫະກິດຂະໜາດນ້ອຍ ແລະ ຂະໜາດກາງ (ວນກ) ຊຶ່ງກວມເອົາ 98,9% ຂອງທຸລະກິດທັງໝົດໃນ ສປປ ລາວ ແມ່ນຍັງມີ​ຄວາມ​ຈໍາກັດ​ໃນ​ການ​ແຂ່ງຂັນ​ກັບ​ສິນຄ້າ​ນໍາ​ເຂົ້າ, ຄວາມຮັບຮູ້ຂອງພາກທຸລະກິດຕໍ່ການນຳໃຊ້ຜົນປະໂຫຍດ ຈາກເຂດການຄ້າເສລີຍັງຕໍ່າ ​ແລະ ຍັງ​ບໍ່​ສາມາດ​ມອງ​ເຫັນ​ກາລະ​ໂອກາດ​ໃນ​ຕະ ຫຼາດ​ຕ່າງປະ​ເທດ​ໄດ້​ເທົ່າ​ທີ່​ຄວນ, ສ່ວນ​ໃຫຍ່​ແມ່ນ​ອາ​ໄສ​ນັກ​ລົງທຶນ​ຂອງ​ຕ່າງປະ​ເທດ​ມາ​ລົງທຶນ ຈຶ່ງ​ສາມາດ​ສົ່ງ​ອອກ​ໄປ​ຕ່າງປະ​ເທດ​ໄດ້.

ການຫຼຸດຜ່ອນອັດຕາພາສີ ແລະ ບັນດາມາດຕະການທີ່ບໍ່ແມ່ນອັດຕາພາສີ ເຮັດໃຫ້ສິນຄ້າຂອງປະເທດຄູ່ຄ້າສາມາດເຂົ້າເຖິງຕະຫຼາດຂອງ ສປປ ລາວ ໄດ້ງ່າຍ ເຮັດໃຫ້ເກີດການຂາດດຸນການຄ້າ ໃນກໍລະ ນີທີ່ ສປປ ລາວ ບໍ່ສາມາດຕອບສະໜອງຄວາມຕ້ອງການຂອງຕະຫຼາດປະເທດຄູ່ຄ້າໄດ້. ການຜະລິດເປັນສິນຄ້າແຜ່ຫຼາຍໃນແຕ່ລະທ້ອງຖິ່ນ ແຕ່ສິນຄ້າທີ່ຜະລິດອອກມາ ຍັງບໍ່ສາມາດບັນລຸໄດ້ມາດຕະຖານດ້ານຄຸນນະພາບຂອງຫຼາຍປະເທດທີ່ນຳເຂົ້າສິນຄ້າ ຊຶ່ງພາກທຸລະກິດທີ່ກ່ຽວຂ້ອງຈຳເປັນຕ້ອງໃຫ້ຄວາມສຳຄັນຕໍ່ການປັບໂຄງສ້າງການຜະລິດໃຫ້ມີຄວາມທັນສະໄໝ, ສືບຕໍ່ການພັດທະນາ ແລະ ຍົກລະດັບສີມືແຮງງານຂອງບຸກຄະລາກອນຂອງຕົນ ເພື່ອ​ສົ່ງເສີມ​ຄຸນ​ນະພາ​ບ ​ແລະ ປະສິດທິພາບການຜະລິດສ້າງຜະລິດ​ຕະພັນ​ແລະ ການ​ບໍລິການໃຫ້ມີມາດຕະຖານ, ຄວາມຫຼາກຫຼາຍ ແລະ ສອດຄ່ອງກັບຄວາມຕ້ອງການຂອງຕະຫຼາດ.

#### **ບຸກຄະລາ​ກອນ**

ບຸກຄະລາກອນຢູ່ໃນຫົວໜ່ວຍພາກທຸລະກິດຕັ້ງແຕ່ວິສາຫະກິດຂອງລັດ, ຫ້າງຮຸ້ນສ່ວນ, ເອກະຊົນ, ຜູ້ປະກອບການ, ໂຮງຈັກ-ໂຮງງານ ແລະ ອື່ນໆ ຢູ່ ສປປ ລາວ ໂດຍລວມແລ້ວຍັງຂາດແຄນບຸກຄະລາກອນທີ່ມີທັກສະ, ຄວາມຮູ້ ແລະ ຄວາມຊໍານານໃນການເຮັດວຽກ, ລວມເຖິງ ທັກສະທາງດ້ານພາສາຕ່າງປະເທດ ຊຶ່ງຈໍານວນແຮງງານຄົນທີ່ຮອງຮັບໃນການຜະລິດຍັງບໍ່ຫຼາຍເທົ່າທີ່ຄວນ. ການເປີດກວ້າງທາງດ້ານການຄ້າດ້ານການບໍລິການ ອາດສົ່ງຜົນກະທົບຕໍ່ກັບການເຄື່ອນຍ້າຍແຮງງານ, ການຈ້າງງານຄົນຕ່າງ ປະເທດ ເຮັດໃຫ້ເກີດການຍາດແຍ່ງວຽກເຮັດງານທໍາ.

# **ພາກທີ 6**

# **ສູນຂໍ້ມູນຂ່າວສານ ກ່ຽວກັບວຽກງານການຄ້າດ້ານສິນຄ້າ ແລະ ດ້ານການບໍລິການ**

## **ສູນ​ບໍລິການ​ຂໍ້​ມູນ​ຂ່າວສານ​ທາງດ້ານ​ການ​ຄ້າ (Lao Trade Portal)**

ສູນ​ບໍລິການ​ຂໍ້​ມູນ​ຂ່າວສານທາງ​ດ້ານ​ການ​ຄ້າ ຫຼື Lao Trade Portal (LTP) ແມ່ນຈຸດບໍລິ ການສຳລັບການຊອກຫາຂໍ້ມູນຂ່າວສານທາງດ້ານການຄ້າ, ການນຳເຂົ້າ-ສົ່ງອອກ ໃນ ສປປ ລາວ ແລະ​ ກໍແມ່ນການອໍານວຍ​ຄວາມ​ສະດວກ​ໃຫ້​ແກ່ບັນດາ​ຜູ້​ປະກອບ​ການ ​ໃນ​ການ​ຊອກ​ຫາ​ຂໍ້​ມູນ​ກ່ຽວ​ກັບບັນດາ​ຂໍ້​ກໍານົດ, ກົດໝາຍ​ ​ແລະ ລະບຽບ​ການ​ທີ່​ຈຳຕ້ອງ​ປະຕິບັດ​ໃນການ​ດໍາ​ເນີນ​ທຸລະ​ກໍາຕ່າງໆ​. ພ້ອມທັງເປັນການ ອໍານວຍຄວາມສະດວກໃຫ້ກັບນັກລົງທຶນຕ່າງປະເທດ ໃນການຊອກຫາຂໍ້ມູນລະບຽບການການດຳເນີນທຸ ລະກິດຂອງ ສປປ ລາວ ໄດ້ໂດຍການສະໜອງຂໍ້ມູນຜ່ານເວັບໄຊທ໌:

<http://www.laotradeportal.gov.la>. ສູນດັ່ງກ່າວ ແມ່ນໜ່ວຍງານໜຶ່ງທີ່​ຮັບຜິດຊອບ​ຄຸ້ມ​ຄອງ​ໂດຍກົມການນຳເຂົ້າ ແລະ ສົ່ງອອກ, ກະຊວງອຸດສາຫະກຳ ແລະ ການຄ້າ ໂດຍໄດ້ຮັບການສະໜັບສະໜູນໂດຍ ໂຄງການ TDF2 ແລະ ໂຄງການ GIZ.

## **ສູນຂໍ້ມູນຂ່າວສານທາງດ້ານການຄ້າດ້ານບໍລິການ (Lao Services Portal)**

ສູນຂໍ້ມູນຂ່າວສານທາງດ້ານການຄ້າດ້ານບໍລິການ ຫຼື Lao Services Portal (LSP) ແມ່ນເພື່ອອຳນວຍຄວາມສະດວກໃຫ້​ແກ່ນັກທຸລະກິດ ແລະ ນັກລົງທຶນທັງພາຍໃນ ແລະ ຕ່າງປະເທດ ລວມທັງສາທາລະນະຊົນທົ່ວໄປໃຫ້ສາມາດເຂົ້າເຖິງຂໍ້ມູນຂ່າວສານທີ່ຈຳເປັນສຳລັບການດຳເນີນທຸລະກິດ ທີ່ກ່ຽວ ຂ້ອງກັບການຄ້າດ້ານບໍລິການໄດ້ສະດວກສະບາຍ ແລະ ມີຄວາມວ່ອງໄວທັນສະໄໝຜ່ານທາງລະບົບອິນເຕີເນັດ (IT). ພາຍໃນສູນຂໍ້ມູນຂ່າວສານທາງດ້ານການຄ້າດ້ານບໍລິການ ແມ່ນປະກອບໄປດ້ວຍຂໍ້ມູນກ່ຽວກັບນິຕິກຳ, ມາດຕະການ, ຂັ້ນຕອນ, ແບບຟອມ, ຂໍ້ຜູກພັນທາງດ້ານການຄ້າ, ຂ່າວສານ ແລະ ຂໍ້ມູນອື່ນໆທີ່ກ່ຽວຂ້ອງກັບການຄ້າດ້ານບໍລິການທີ່ຜູ້ນຳໃຊ້ເວັບໄຊທ໌ສາມາດເບິ່ງ ແລະ ດາວໂຫຼດມາເກັບໄວ້ໄດ້. ໜ່ວຍງານຄຸ້ມຄອງ ແລະ ບໍາລຸງຮັກສາສູນຂໍ້ມູນຂ່າວສານດັ່ງກ່າວ ຕັ້ງຢູ່ກົມນະໂຍບາຍການຄ້າຕ່າງປະເທດ, ກະຊວງອຸດສາຫະກຳ ແລະ ການຄ້າ ໂດຍໄດ້ຮັບການສະໜັບສະໜູນໂດຍ ໂຄງການ TDF2. ສາມາດເຂົ້າຢ້ຽມຊົມເວັບໄຊທ໌ໄດ້ທີ່ [www.laoservicesportal.gov.la](http://www.laoservicesportal.gov.la).

|  |
| --- |
| **ເອກະສານຊ້ອນທ້າຍ 1: ສັນຍາການຄ້າສອງຝ່າຍ ລະຫວ່າງ ສປປ ລາວ ກັບ ບັນດາປະເທດຕ່າງໆ** |
| **ລ/ດ** | **ປະເທດ** | **ວັນທີເຊັນ** | **ຜົນບັງຄັບໃຊ້** | **ຫຼັກການສຳຄັນ** |
| 1 | ສ.ລັດເຊຍ | 22 ເມສາ 1976 | ໃນວັນທີ 7 ກັນຍາ 1976, ຍົກເວັ້ນຝ່າຍໃດຝ່າຍໜຶ່ງແຈ້ງໃຫ້ຊາບ ເພື່ອຢຸດຕິສັນຍາລ່ວງໜ້າຢ່າງໜ້ອຍ 6 ເດືອນ. | ຂະຫຍາຍການຮ່ວມມືທາງດ້ານເສດຖະກິດ-ການຄ້າ. |
| 2 | ມົງໂກນ | 25 ມັງກອນ 1990 | 5 ປີ ສືບຕໍ່ເວລາອີກ 5 ປີ ແບບອັດຕະໂນມັດຍົກເວັ້ນຝ່າຍໃດຝ່າຍໜຶ່ງແຈ້ງໃຫ້ຊາບ ເພື່ອຢຸດຕິສັນຍາຢ່າງໜ້ອຍ 6​ເດືອນ. | ສົ່ງເສີມ ແລະ ອໍານວຍຄວາມສະດວກທາງດ້ານການຄ້າ. |
| 3 | ໄທ | 20 ມິຖຸນາ 1991 | 5 ປີ ສືບຕໍ່ເວລາ ແບບອັດຕະໂນມັດ. ຍົກເວັ້ນຝ່າຍໃດຝ່າຍໜຶ່ງແຈ້ງໃຫ້ຊາບເພື່ອຢຸດຕິສັນຍາຢ່າງໜ້ອຍ 3 ເດືອນ. | ການປະຕິບັດ MFN ຕໍ່ກັບການຄ້າດ້ານສິນຄ້າ, ຍົກ ເວັ້ນໃນ GATT ຫຼື ການຮ່ວມມືພາກພື້ນ. ສປປ ລາວ ໄດ້ຮັບສິດທິພິເສດການເຂົ້າເຖິງຕະຫຼາດສິນຄ້າຂອງໄທ 23 ລາຍການ. |
| 4 | ມຽນມາ | 08 ພຶດສະພາ 1995 | 1 ປີສືບຕໍ່ເວລາອີກທຸກໆປີ ແບບອັດຕະໂນມັດ. ຍົກເວັ້ນຝ່າຍໃດຝ່າຍໜຶ່ງແຈ້ງໃຫ້ຊາບ ເພື່ອຢຸດຕິສັນຍາຢ່າງໜ້ອຍ 3 ເດືອນ. | ການປະຕິບັດ MFN ຕໍ່ກັບການຄ້າດ້ານສິນຄ້າ, ຍົກ ເວັ້ນເຂດພາສີດຽວກັນ ຫຼື ເຂດການຄ້າເສລີ ຫຼື ການຮ່ວມມືດ້ານເສດຖະກິດ. |
| 5 | ສປປ.ເກົາຫຼີ | 02 ພຶດສະພາ 1997 | 5 ປີ ສືບຕໍ່ເວລາຕື່ມອີກໃນແຕ່ລະປີ. ຍົກເວັ້ນຝ່າຍໃດຝ່າຍໜຶ່ງແຈ້ງໃຫ້ຊາບເພື່ອຢຸດຕິສັນຍາຢ່າງໜ້ອຍ 3 ເດືອນ. | ການປະຕິບັດ MFN ຕໍ່ກັບການຄ້າດ້ານສິນຄ້າ, ຍົກ ເວັ້ນເຂດພາສີດຽວກັນ ຫຼື ເຂດການຄ້າເສລີ ຫຼື ການຮ່ວມມືດ້ານເສດຖະກິດ. |
| 6 | ສປ.ຈີນ | 11 ມິຖຸນາ 1997 | 5 ປີ ສືບຕໍ່ເວລາ ແບບອັດຕະໂນ ມັດ. ຍົກເວັ້ນຝ່າຍໃດຝ່າຍໜຶ່ງແຈ້ງໃຫ້ຊາບເພື່ອຢຸດຕິສັນຍາຢ່າງໜ້ອຍ 3 ເດືອນ | ການປະຕິບັດ MFN ຕໍ່ກັບການຄ້າດ້ານສິນຄ້າ, ຍົກ ເວັ້ນເຂດພາສີດຽວກັນ ຫຼື ເຂດການຄ້າເສລີ ຫຼື ການຮ່ວມມືດ້ານເສດຖະກິດ. ການອໍານວຍຄວາມສະດວກທາງດ້ານການຄ້າຊາຍແດນ. |
| 7 | ກຳປູເຈຍ | 12 ພຶດສະພາ 1998 | 5 ປີ ສືບຕໍ່ເວລາ ແບບອັດຕະໂນ ມັດໃນແຕ່ລະປີ. ຍົກເວັ້ນຝ່າຍໃດຝ່າຍໜຶ່ງແຈ້ງໃຫ້ຊາບເພື່ອຢຸດຕິສັນຍາຢ່າງໜ້ອຍ 3 ເດືອນ. | ການປະຕິບັດ MFN ຕໍ່ກັບການຄ້າດ້ານສິນຄ້າ, ຍົກ ເວັ້ນເຂດພາສີດຽວກັນ ຫຼື ເຂດການຄ້າເສລີ ຫຼື ການຮ່ວມມືດ້ານເສດຖະກິດ. |
| 8 | ມາເລເຊຍ | 11 ສິງຫາ 1998 | 5 ປີ ສືບຕໍ່ເວລາອີກ 5 ປີ ແບບອັດຕະໂນມັດ. ຍົກເວັ້ນຝ່າຍໃດຝ່າຍໜຶ່ງແຈ້ງໃຫ້ຊາບ ເພື່ອຢຸດຕິສັນຍາຢ່າງໜ້ອຍ 3 ເດືອນ. | ການປະຕິບັດ MFN ຕໍ່ກັບການຄ້າດ້ານສິນຄ້າ, ຍົກ ເວັ້ນເຂດພາສີດຽວກັນ ຫຼື ເຂດການຄ້າເສລີ, ການເຊື່ອມໂຍງເສດຖະກິດຫຼາຍຝ່າຍ, ແລະ ການອຳນວຍຄວາມສະດວກການຄ້າຜ່ານແດນ. |
| 9 | ອິນເດຍ | 09 ພະຈິກ 2000 | 5 ປີ ສືບຕໍ່ເວລາ ແບບອັດຕະໂນ ມັດໃນແຕ່ລະປີ. ຍົກເວັ້ນຝ່າຍໃດຝ່າຍໜຶ່ງແຈ້ງໃຫ້ຊາບ ເພື່ອຢຸດຕິສັນຍາຢ່າງໜ້ອຍ 6 ເດືອນ. | ການປະຕິບັດ MFN ຕໍ່ກັບການຄ້າດ້ານສິນຄ້າ, ຍົກ ເວັ້ນເຂດພາສີດຽວກັນ ຫຼື ເຂດການຄ້າເສລີ, ການຄ້າຊາຍແດນ, ສິດທິພິເສດລະຫວ່າງບັນດາປະເທດກຳລັງພັດທະນາດ້ວຍກັນ. |
| 10 | ເບລາຣຸດ | 30 ສິງຫາ 2001 | 3 ປີ ສືບຕໍ່ອີກ 3 ປີ ແບບອັດຕະໂນມັດ. ຍົກເວັ້ນຝ່າຍໃດຝ່າຍໜຶ່ງແຈ້ງໃຫ້ຊາບເພື່ອຢຸດຕິສັນຍາຢ່າງໜ້ອຍ 6 ເດືອນ. | ການປະຕິບັດ MFN ຕໍ່ກັບການຄ້າດ້ານສິນຄ້າ, ຍົກ ເວັ້ນເຂດພາສີດຽວກັນ ຫຼື ເຂດການຄ້າເສລີ ຫຼື ການຮ່ວມມືດ້ານເສດຖະກິດ. |
| 11 | ອາກຊັງຕິນ | 11 ທັນວາ 2002 | 5 ປີ ສືບຕໍ່ເວລາອີກທຸກໆປີ ແບບອັດຕະໂນມັດ. ຍົກເວັ້ນຝ່າຍໃດຝ່າຍໜຶ່ງແຈ້ງໃຫ້ຊາບ ເພື່ອຢຸດຕິສັນຍາຢ່າງໜ້ອຍ 6 ເດືອນ. | ການຮ່ວມມືທາງດ້ານເສດຖະກິດ ແລະ ການຄ້າ. ການຕັດສິນໃນການສ້າງຕັ້ງຄະນະກຳມະທິການຮ່ວມມືທາງດ້ານເສດຖະກິດ. |
| 12 | ສະຫະລັດອາເມລິກາ | 18 ກັນຍາ 2003 | ເລີ່ມຕົ້ນມີຜົນບັງຄັບໃຊ້ 3 ປີ, ສາມາດຕໍ່ເວລາທຸກ 3 ປີຕະຫຼອດໄປ. ຍົກເວັ້ນຝ່າຍໃດຝ່າຍໜຶ່ງແຈ້ງໃຫ້ຊາບ ເພື່ອຢຸດຕິສັນຍາລ່ວງໜ້າຢ່າງໜ້ອຍ 30 ວັນ. | ການປະຕິບັດ MFN ຕໍ່ກັບການຄ້າດ້ານສິນຄ້າ, ການບໍລິການ ແລະ ສິດຊັບສິນທາງປັນຍາ. ສປປ ລາວ ສະ ເໜີການເຂົ້າເຖິງຕະຫຼາດທີ່ພິເສດແກ່ສິນຄ້າ ແລະ ການບໍລິການຂອງສະຫະລັດອາເມລິກາ, ໃນຂະນະທີ່ສະຫະ ລັດອາເມລິກາ ໃຫ້ສະຖານະການເຂົ້າເຖິງຕະຫຼາດແກ່ ສປປ ລາວ ແບບເທົ່າທຽມກັບບັນດາສະມາຊິກ ອຄລ. |
| 13 | ຄູເວດ | 05 ສິງຫາ 2008 | 5 ປີ ສືບຕໍ່ເວລາອີກ 5 ປີ ແບບອັດຕະໂນມັດ. ຍົກເວັ້ນຝ່າຍໃດຝ່າຍໜຶ່ງແຈ້ງໃຫ້ຊາບ ເພື່ອຢຸດຕິສັນຍາຢ່າງໜ້ອຍ 6 ເດືອນ. | ການປະຕິບັດ MFN ຕໍ່ກັບການຄ້າດ້ານສິນຄ້າ, ຍົກ ເວັ້ນເຂດພາສີດຽວກັນ ຫຼື ເຂດການຄ້າເສລີ, ການເຊື່ອມໂຍງເສດຖະກິດຫຼາຍຝ່າຍ, ການອຳນວຍຄວາມສະດວກການຄ້າຜ່ານແດນ ແລະ ການສ້າງຕັ້ງຄະນະກຳມະທິການຮ່ວມມືເສດຖະກິດສອງຝ່າຍ. |
| 14 | ຕວກກີ | 07 ເມສາ 2008 | 5 ປີ ສືບຕໍ່ເວລາອີກ ແບບອັດຕະ ໂນມັດທຸກໆປີ. ຍົກເວັ້ນຝ່າຍໃດຝ່າຍໜຶ່ງແຈ້ງໃຫ້ຊາບເພື່ອຢຸດຕິສັນຍາຢ່າງໜ້ອຍ 6 ເດືອນ. | ການຄ້າດ້ານສິນຄ້າ, ຍົກເວັ້ນເຂດພາສີດຽວກັນ ຫຼື ເຂດການຄ້າເສລີ ຫຼື ການເຊື່ອມໂຍງທາງດ້ານເສດຖະກິດຫຼາຍຝ່າຍ, ການອຳນວຍຄວາມສະດວກດ້ານການຄ້າຜ່ານແດນ, ແລະ ການສ້າງຕັ້ງຄະນະກຳມະທິການຮ່ວມມືດ້ານເສດຖະກິດສອງຝ່າຍ |
| 15 | ສສ. ຫວຽດນາມ | 03 ມີນາ 2015 |  | ການປະຕິບັດ MFN ຕໍ່ກັບການຄ້າດ້ານສິນຄ້າ ແລະ ການບໍລິການ (ຍົກເວັ້ນລາຍການທີ່ລະບຸໃນລາຍການຍົກເວັ້ນ), ແລະ ການອໍານວຍຄວາມສະດວກທາງດ້ານການຄ້າລະຫວ່າງປະເທດ. |

# **ເອກະສານຊ້ອນທ້າຍ 2: ສັງລວມບັນດານິຕິກໍາທີ່ໄດ້ສ້າງ ແລະ ປັບປຸງຜ່ານມາພາຍໃຕ້ການເຊື່ອມໂຍງເສດຖະກິດກັບສາກົນ**

ສປປ ລາວ ​ໄດ້​ມີ​ໂອກາດ​ໃນ​ການທົບ​ທວນ, ສ້າງ ​ແລະ ປັບປຸງ​ນິຕິ​ກຳ​​ໃໝ່ ທີ່​ຕິດ​ພັນ​ກັບ​ການ​ຄ້າ​ ​ເພື່ອ​​ໃຫ້​ມີ​ຄວາມ​ສອດຄ່ອງ​ກັບ​ສັນຍາ​ຂອງ ອຄລ ຫຼາຍ​ກວ່າ 90 ສະບັບ ​ຊຶ່ງລວມມີ​ກົດໝາຍ 26 ສະບັບ​ ​ແລະ ດຳລັດ​ອີກ 18 ສະບັບ. ບັນດາ​ນິຕິ​ກຳ ​ແລະ ກົດໝາຍ​ທີ່​​ໄດ້ສຳ​ເລັດ​ການ​ປັບປຸງ​ແລ້ວ​ປະກອບ​ມີ: ກົດໝາຍວ່າດ້ວຍອາກອນມູນຄ່າເພີ່ມ, ກົດໝາຍວ່າດ້ວຍວິສາຫະກິດ, ກົດໝາຍວ່າດ້ວຍຊັບສິນທາງປັນຍາ, ກົດໝາຍວ່າດ້ວຍມາດຕະຖານ, ກົດໝາຍວ່າດ້ວຍປ່າໄມ້, ກົດໝາຍວ່າດ້ວຍພາສີ, ດໍາລັດຈັດຕັ້ງປະຕິບັດກົດໝາຍພາສີ, ກົດໝາຍວ່າດ້ວຍການລ້ຽງສັດ ແລະ ສັດຕະວະແພດ, ກົດໝາຍວ່າດ້ວຍການປ້ອງກັນພືດ, ກົດໝາຍວ່າດ້ວຍການສົ່ງເສີມການລົງທຶນ, ນະໂຍບາຍແຫ່ງຊາດວ່າດ້ວຍຄວາມປອດໄພຂອງອາຫານ, ດໍາລັດວ່າດ້ວຍການອອກໃບອະນຸຍາດນໍ​າເຂົ້າ, ກົດໝາຍວ່າດ້ວຍການປະມົງ, ລັດຖະບັນຍັດການປະມົງ, ລັດຖະບັນຍັດປະທານປະເທດວ່າດ້ວຍການເກັບຄ່າທຳນຽມ ແລະ ຄ່າບໍລິການ, ດຳລັດວ່າດ້ວຍຄວາມປອດໄພຂອງອາຫານ, ກົດໝາຍວ່າດ້ວຍການໂທລະຄົມມະນາຄົມສື່ສານ, ກົດໝາຍວ່າດ້ວຍອາກອນຍານພາ ຫະນະ, ກົດໝາຍວ່າດ້ວຍການແຂ່ງຂັນທາງທຸລະກິດ, ກົດໝາຍວ່າດ້ວຍການປະກັນໄພ, ກົດໝາຍວ່າດ້ວຍວິຊາຊີບກົດໝາຍ, ແລະ ກົດໝາຍວ່າດ້ວຍການສ້າງນິຕິກຳ ເປັນຕົ້ນ.

ພາຍຫຼັງ ທີ່ເຂົ້າເປັນສະມາຊິກອົງການການຄ້າໂລກຢ່າງສົມບູນໃນວັນທີ 02 ກຸມພາ 2013 ໄດ້ມີການສ້າງຈົດໝາຍເຫດທາງລັດຖະການ ເພື່ອເປັນບ່ອນລົງເຜີຍແຜ່ບັນດານິຕິກຳ ໃຫ້ສາທາລະນະຊົນຮັບຮູ້ ແລະ ຈັດຕັ້ງປະຕິບັດ, ລວມທັງການປະກອບຄໍາເຫັນໃສ່ຮ່າງນິຕິກໍາທີ່ສ້າງຂຶ້ນໃໝ່; ໄດ້ສ້າງ ແລະ ປັບ ປຸງດໍາລັດນາຍົກລັດຖະມົນຕີວ່າດ້ວຍການຈັດຕັ້ງປະຕິບັດ ແລະ ການເຄື່ອນໄຫວຂອງຄະນະກຳມະການປະ ສານງານລະດັບຊາດ ວ່າດ້ວຍການເຊື່ອມໂຍງເສດຖະກິດກັບສາກົນ (ຄປຊ); ການລົບລ້າງລາຄາກາງ ຂອງນ້ຳມັນເຊື້ອໄຟ ແລະ ຍານພາຫະນະ ແລະ ຫັນມານໍາໃຊ້ລາຄາຊື້ຂາຍຕົວຈິງ; ດໍາລັດອົງການດັດສົມໂທລະຄົມເອກະລາດ ໂດຍປ່ຽນພາລະບົດບາດຂອງກົມໂທລະຄົມ ເພື່ອເຮັດໜ້າທີ່ເປັນອົງການດັດສົມໂທລະຄົມເອກະລາດ ແລະ ຮັບປະກັນການແຂ່ງຂັນດ້ານໂທລະຄົມ. ພ້ອມນັ້ນ, ກໍໄດ້ມີການສ້າງກົດໝາຍໃໝ່ ແລະ ທົບທວນບາງກົດໝາຍຄືນ ເພື່ອໃຫ້ສອດຄ່ອງກັບພັນທະ ແລະ ສະພາບການຕົວຈິງ ລວມມີ ກົດໝາຍວ່າດ້ວຍສ່ວຍສາອາກອນ (ສະບັບປັບປຸງ), ກົດໝາຍວ່າດ້ວຍອາກອນຍານພາຫະນະ, ກົດໝາຍວ່າດ້ວຍອາ ກອນມູນຄ່າເພີ່ມ (ສະບັບປັບປຸງ), ກົດໝາຍວ່າດ້ວຍການແຂ່ງຂັນທາງທຸລະກິດ, ກົດໝາຍວ່າດ້ວຍການປ້ອງກັນ ແລະ ການກັກກັນພືດ (ສະບັບປັບປຸງ), ກົດໝາຍວ່າດ້ວຍການລ້ຽງສັດ ແລະ ການສັດຕະວະແພດ (ສະບັບປັບປຸງ), ກົດໝາຍສົ່ງເສີມການລົງທຶນ (ສະບັບປັບປຸງ) ແລະ ກົດໝາຍວ່າດ້ວຍຄື້ນຄວາມຖີ່ວິທະຍຸສື່ສານ ເປັນຕົ້ນ. ປະຈຸບັນກອງປະຊຸມສະພາແຫ່ງຊາດຊຸດທີ VIII ສະໄໝສາມັນ ຄັ້ງທີ 4 ໃນວັນທີ 30 ຕຸລາ 2017 ໄດ້ຮັບຮອງເອົາກົດໝາຍຊັບສິນທາງປັນຍາ (ສະບັບປັງປຸງ) ແລະ ກົດໝາຍວ່າດ້ວຍການປົກປ້ອງຜົນກະທົບຈາກການນໍາເຂົ້າສິນຄ້າ.